
Există două feluri de proceduri: contencioasă şi necontencioasă. 

Specific procedurii contencioase este existenţa unui diferend între părți, a unui litigiu care 
trebuie să fie tranşat de instanţă. În schimb, procedura necontencioasă se caracterizează prin faptul că 
prin cererea formulată nu se urmăreşte stabilirea unui drept potrivnic faţă de o altă persoană. 

Atunci când am analizat fazele procesului civil, am arătat că judecata, indiferent că este în primă 
instanţă sau în căile de atac, parcurge trei etape: etapa scrisă, etapa dezbaterilor şi etapa deliberării şi 
pronunțării hotărârii. 


În continuare ne vom ocupa de procedura de judecată în faţa primei instanţe. 


CAPITOLUL Í 
ETAPA SCRISĂ 


1. Reguli generale privind cererile în justiţie 


Regulile generale privind cererile adresate instanţelor judecătoreşti sunt înscrise în art. 82-84 C. 
proc. civ. 

Aceste reguli sunt următoarele: 

a) Indiferent că este o cerere introductivă de instanţă sau incidentală, art. 82 alin. 1 C. proc. 
civ. dispune că cererea trebuie să fie făcută în scris şi să cuprindă arătarea instanţei, numele, 
domiciliul sau reşedinţa părţilor ori, după caz, denumirea şi sediul lor şi ale reprezentantului, 
obiectul cererii şi semnătura. 

De la condiţia ca cererea să îmbrace forma scrisă Codul îngăduie şi excepţii. Astfel, pot fi 
formulate oral: declaraţia de alegere a competenţei (art. 19), propunerea de recuzare (art. 29), darea 
dreptului de reprezentare (art. 68), declaraţia de precizare a cererii (art. 132), renunţarea la judecată (art. 
246), renunţarea la drept (art. 247), cererea de executare vremelnică (art. 279), somaţia făcută debitorului 
ca să plătească (art. 416 pct. 4). 

Potrivit alin. 2 al art. 82 C. proc. civ., în cazul în care, din orice motive, cererea nu poate fi 
semnată, judecătorul va stabili mai întâi identitatea părţii şi îi va citi acesteia conţinutul cererii. Despre 
toate acestea judecătorul va face menţiune pe cerere. 

b) În cazul în care cererea nu este introdusă de parte ci de un mandatar, acesta trebuie să-şi 
justifice calitatea. 

Art. 83 C. proc. civ. are în vedere următoarele situaţii: 

- mandatarul neavocat va alătura cererii procura în original sau în copie legalizată (alin. 1); 

- mandatarul avocat va certifica el însuşi copia de pe procura sa (alin. 2). El va anexa la cerere 
împuternicirea avocaţială potrivit legii avocaţilor; 

- reprezentantul legal va alătura copie legalizată de pe înscrisul doveditor al calităţii sale (alin. 3). 


De pildă, tutorele sau curatorul va alătura copia deciziei autorităţii tutelare prin care a fost numit. 


Consilierul juridic va depune delegaţia/imputernicirea de reprezentare juridica eliberată de 
persoana juridică pe care o reprezintă, iar administratorul-sechestru va anexa hotărârea judecătorească 
prin care a fost numit. 

În cazul în care o persoană acţionează atât în nume propriu, cât şi în calitate de reprezentant al 
celorlalți reclamanţi, pentru cei pe care îi reprezintă trebuie să prezinte procură. Dacă nu se depune 
procură iar cererea nici nu este semnată de reclamanțţii absenţi, instanţa trebuie să-i citeze pe aceştia 
pentru a-şi preciza poziţia în proces. 

c) Potrivit art. 84 C. proc. civ., cererea de chemare în judecată sau pentru exercitarea unei 
căi de atac este valabil făcută chiar dacă poartă o denumire greşită. 

În exerciţiul rolului activ instanţa trebuie să califice cererea în funcţie de scopul urmărit de cel 
care a apelat la unul din elementele acţiunii, ea nefiind ţinută de denumirea pe care partea a dat-o cererii. 

În doctrină! s-a arătat că dreptul instanţei de a da o denumire corectă unei cereri greşit intitulate, 
este limitat la acele situaţii în care suntem în prezenţa unei erori cu privire la temeiul juridic şi la 
denumirea cererii. Dacă însă se insistă asupra temeiului ales, fără a exista eroare, obligaţia instanţei este 
de a soluţiona cererea astfel cum a fost formulată, pentru că altfel se încalcă principiul disponibilităţii ca 


urmare a schimbării cauzei. 


2. Proceduri prealabile sesizării instanţei 


Conform art. 109 alin. 2 C. proc. civ., „în cazurile anume prevăzute de lege, sesizarea instanţei 
se poate face numai după îndeplinirea unei proceduri prealabile, în condiţiile stabilite de acea lege. 
Dovada îndeplinirii procedurii prealabile se va anexa la cererea de chemare în judecată”. 

Astfel de proceduri prealabile sunt prevăzute în Legea nr. 554/2004 a contenciosului 


administrativ , în materia litigiilor comerciale, evaluabile în bani şi în materia serviciilor poştale. 


A) Procedura prealabilă prevăzută de Legea nr. 554/2004 

Înainte de a cere tribunalului anularea actului sau obligarea la eliberarea lui, cel care se consideră 
vătămat se va adresa pentru apărarea dreptului său, în termen de 30 de zile de la data când i s-a comunicat 
actul administrativ sau la expirarea termenului prevăzut la art. 1 alin. 2, autorităţii emitente, care este 
obligată să rezolve reclamaţia în termen de 30 de zile de la aceasta. În cazul în care cel care se consideră 
vătămat nu este mulţumit de soluţia dată reclamaţiei sale, el poate sesiza tribunalul în termen de 30 de zile 
de la comunicarea soluţiei. Dacă cel care se consideră vătămat în dreptul său s-a adresat cu reclamaţie şi 
autorităţii administrative ierarhic superioare celei care a emis actul, termenul de 30 de zile, prevăzut în 
alineatul precedent, se calculează de la comunicarea de către acea autoritate a soluţiei date reclamaţiei. 
Sesizarea tribunalului se va putea face şi în cazul în care autoritatea administrativă emitentă sau 
autoritatea ierarhic superioară nu rezolvă reclamaţia în termenul prevăzut la alin. 1. În toate cazurile, 
introducerea cererii la tribunal nu se va putea face mai târziu de un an de la data comunicării actului 


administrativ a cărui anulare se cere”. 


1 V. Stoica, FI. Baias, notă la sent. civ. nr. 544/E/1986 a Trib. jud. Prahova, R.R.D. nr. 4/1988, p. 64. 


Din acest text rezultă că există două proceduri de verificare a legalității actelor administrative: 
una administrativă şi alta judiciară, parcurgerea prealabilă a celei administrative fiind obligatorie pentru a 
putea fi pornită procedura judiciară”. 

Dacă instanţa este sesizată fără să fi fost parcursă în prealabil procedura administrativă, cererea 
se respinge ca inadmisibilă”. 

Pe parcursul procesului neîndeplinirea procedurii prealabile poate fi invocată pe cale de excepţie 
- de fond, pentru că este în legătură cu condiţiile de exerciţiu ale acţiunii civile; peremptorie sau 
dirimantă, pentru că tinde la respingerea acţiunii; absolută, pentru că norma care reglementează 
obligativitatea parcurgerii acestei proceduri are caracter imperativ, aspect care rezultă şi din expresia 
folosită de legiuitor: „înainte de a cere”. 

B) Procedura prealabilă a concilierii directe 

Potrivit art. 720! alin. 1 C. proc. civ., „în procesele şi cererile în materie comercială evaluabile în 
bani, înainte de introducerea cererii de chemare în judecată, reclamantul va încerca soluţionarea litigiului 
prin conciliere directă cu cealaltă parte”. 

Textul este înscris în procedura specială a soluționării litigiilor în materie comercială şi ca atare, 
este de strictă interpretare şi aplicare. 

Astfel, în litigiile în materie comercială evaluabile în bani, reclamantul nu poate să sesizeze 
instanța decât dacă face dovada concilierii cu pârâtul, sau dovada că de la data convocării pârâtului în 
vederea concilierii au trecut 30 de zile, fără ca acesta să dea curs convocării. 

Rezultatul concilierii se va consemna într-un înscris cu arătarea pretențiilor reciproce referitoare 
la obiectul litigiului şi a punctului de vedere al fiecărei părţi (art. 720! alin. 4 C. proc. civ.). 

Dacă la cererea de chemare în judecată nu se anexează, aşa cum impune alin. final al textului, 
înscrisul despre rezultatul concilierii ori dovada că de la data primirii convocării de către pârât au trecut 
30 de zile, iar acesta nu a răspuns convocării, cererea va fi respinsă ca inadmisibilă. 

Şi în acest caz, pe parcursul procesului neîndeplinirea concilierii prealabile poate fi invocată pe 
cale de excepţie. 

C) Reclamaţia prealabilă adresată furnizorului de servicii poştale 

În condiţiile art. 40 alin. 2 din Ordonanţa Guvernului nr. 31/2002 privind serviciile poştale, 
aprobată prin Legea nr. 642/2002, termenul de introducere a reclamaţiei prealabile adresate furnizorului 
de servicii poştale este de 6 luni, pentru trimiterile poştale interne, iar pentru trimiterile externe este 
cel stabilit prin înțelegerile internaţionale la care România este parte şi se calculează de la data 
depunerii trimiterii poştale la punctul de acces. 

Reclamaţia prealabilă poate fi introdusă de expeditor sau de destinatar (art. 40 alin. 4). Ea trebuie 
soluţionată în termen de 3 luni, pentru trimiterile poştale interne, iar pentru trimiterile externe termenul 
este cel stabilit prin înțelegerile internaţionale la care România este parte şi se calculează de la data 


introducerii reclamaţiei (art. 40 alin. 3). 


2 Pentru dezvoltări, a se vedea V. M. Ciobanu, Tratat teoretic si practic de procedura civila, vol. II, Judecata in prima 
instanta, caile de atac, proceduri speciale, arbitrajul, activitatea notariala, Ed. National, Bucuresti, 1999, p. 9-22, V. I. 
Prisăcaru, Contenciosul administrativ român, ed. a III-a revăzută şi adăugită, Ed. Naţional, 2003, p. 209 şi urm. 

3 „În speţă, din actele de la dosar, nu rezultă că anterior sesizării tribunalului, reclamantul s-a conformat obligaţiei 
legale pe care o avea, adresându-se, pentru apărarea dreptului său, autorităţii emitente sau celei administrativ 
ierarhic superioară. În aceste condiţii, acţiunea este inadmisibilă”.- C.S.J., sec. de cont. adm., dec. nr. 134/1991, 
B.]./1990-1992, p. 645. 


Art. 41 alin. final din ordonanţă prevede că acţiunea în justiţie nu poate fi introdusă dacă nu se 


face dovada introducerii reclamaţiei prealabile în termen. 


3. Cereri principale 
Atunci când am analizat clasificarea acţiunilor în funcţie de calea procedurală aleasă de parte 


pentru valorificarea dreptului său, am arătat că acestea sunt principale, accesorii şi incidentale. 

Cererea principală, prin care se declanşează procedura judiciară, poate îmbrăca forma cererii de 
chemare în judecată, de apel, recurs, contestaţie în anulare, revizuire, contestaţie la executare, recurs în 
interesul legii. 

Pe de altă parte, în temeiul unor legi speciale instanța poate fi sesizată prin plângere sau 


contestaţie care, dacă nu se prevede altfel, trebuie să aibă conţinutul cererii de chemare în judecată. 


3.1. Cererea de chemare în judecată 
În doctrină“ cererea de chemare în judecată este definită ca fiind actul de procedură prin care 


partea interesată se adresează instanţei pentru a invoca aplicarea legii la un caz determinat, punând în 


mişcare acţiunea civilă. 


Cererea de chemare în judecată nu este sinonimă cu acţiunea civilă, ci este numai o formă de 


manifestare a acesteia. 


A) Cuprins 

Elementele pe care trebuie să le cuprindă cererea de chemare în judecată sunt prevăzute în art. 
112 C. proc. civ., respectiv: 

1. Numele, domiciliul sau reşedinţa părţilor ori, pentru persoanele juridice, denumirea şi 
sediul lor, precum şi, după caz, numărul de înmatriculare în registrul comerţului sau de înscriere în 
registrul persoanelor juridice, codul fiscal şi contul bancar. Dacă reclamantul locuieşte în străinătate, 
se va arăta şi domiciliul ales în România, unde urmează a i se face toate comunicările privind 
procesul. 


Dacă părțile sunt persoane fizice, cererea de chemare în judecată trebuie să cuprindă numele, 


domiciliul sau reşedinţa acestora. 

NUMELE: 

Cât priveşte numele, trebuie avut în vedere că potrivit art. 1 din Ordonanţa Guvernului nr. 
41/2003, numele cuprinde numele de familie şi prenumele. 

DOMICILIU/RESEDINTA 

Textul pune pe acelaşi plan, domiciliul cu reşedinţa părţilor. Aceasta deoarece ceea ce interesează 
nu este domiciliul astfel cum este definit de art. 13 din Decretul nr. 31/1954, ci locul unde partea locuieşte 
efectiv, pentru a-i putea fi făcute toate comunicările în legătură cu procesul. Regula se va aplica şi pentru 
ipoteza în care partea are şi domiciliu şi reşedinţă, astfel încât va fi ales locul ea unde locuieşte efectiv la 
data sesizării instanţei. 

Domiciliul indicat în cerere poate fi cel real sau un domiciliu ales pentru comunicarea actelor de 
procedură. Actele de procedură vor fi comunicate la domiciliul ales numai dacă partea a arătat şi persoana 
însărcinată cu primirea actelor de procedură. Neindicarea unei astfel de persoane are drept consecinţă că 


actele de procedură vor fi comunicate la domiciliul real al părții (art. 93 C. proc. civ.). 


+V. M. Ciobanu, G. Boroi, op. cit., p. 186. 


Dacă pe parcursul procesului una dintre părți îşi schimbă domiciliul, art. 98 C. proc. civ. prevede 
că, sub pedeapsa neluării în seamă, schimbarea de domiciliu trebuie adusă la cunoştinţa instanţei prin 
petiție la dosar, iar părţii potrivnice prin scrisoare recomandată, a cărei recipisă de predare se va depune la 
dosar odată cu petiția prin care este înştiinţată instanţa de schimbarea domiciliului. Pedeapsa „neluării în 
seamă” constă în aceea că partea va fi citată, şi după schimbarea domiciliului, la vechea adresă, iar 
procedura de citare îndeplinită în acest mod va fi considerată valabilă. 

În situaţia în care reclamantul învederează că nu cunoaşte domiciliul pârâtului, pentru a se 
dispune citarea acestuia prin publicitate, conform art. 95 C. proc. civ., nu este suficientă numai afirmaţia 
reclamantului, ci instanţa trebuie să-i ceară să facă dovada că a depus toate diligenţele necesare pentru 
aflarea domiciliului pârâtului, inclusiv prin cerere la serviciul de evidenţă a populaţiei. 

Reclamantul care locuieşte în străinătate trebuie să-şi aleagă un domiciliu în România, unde i 
se vor face toate comunicările privind procesul. Alegerea de domiciliu se va face cu respectarea cerinţelor 
art. 93 C. proc. civ., prin indicarea unei persoane căreia să i se facă toate comunicările, pentru că altfel 
comunicarea ar trebui făcută la domiciliul real, ceea ce contravine scopului urmărit prin instituirea acestei 
obligaţii: scurtarea duratei procesului. SANCTIUNEA: Dacă reclamantul nu-şi alege un domiciliu în 
România, va fi suspendată judecata, conform art. 114 alin. 4 C. proc. civ., printr-o încheiere dată în 
procedură necontencioasă potrivit dispoziţiilor art. 339. 


Dacă părţile sunt persoane juridice, identificarea se face prin denumire”, sediu”, numărul de 


înmatriculare în registrul comerţului sau, după caz, în registrul persoanelor juridice, codul fiscal şi contul 
bancar”. 

În condiţiile art. 17 alin. 1 din Ordonanţa de urgență a Guvernului nr. 76/2001 privind 
simplificarea unor  formalităţi administrative pentru înregistrarea şi autorizarea funcţionării 
comercianților, în termen de 18 luni de la intrarea în vigoare a ordonanţei, comercianții constituiți anterior 
au obligaţia de a solicita la Biroul unic preschimbarea certificatului de înmatriculare şi a certificatului de 
înregistrare fiscală cu noul certificat de înregistrare conţinând codul unic de înregistrare atribuit. 

IMPORTANTA 

Identificarea părţilor, prin aceste atribute prezintă importanţă sub mai multe aspecte: 

- sunt stabilite limitele cadrului procesual în care se va desfăşura judecata cu privire la părți; 

- se verifică dacă la data sesizării instanţei acestea aveau capacitate şi calitate procesuală; 

- se determină competenţa instanței; 

- se determină locul unde se va face comunicarea actelor de procedură. 

2. Numele şi calitatea celui care reprezintă partea în proces, iar în cazul reprezentării prin 
avocat, numele acestuia şi sediul profesional. 

Cererea de chemare în judecată trebuie să cuprindă acest element atunci când cererea nu este 
introdusă de titularul dreptului, ci de reprezentantul său legal sau convenţional, ori cererea este introdusă 
împotriva reprezentantului unei persoane fizice sau juridice. De asemenea, art. 112 pct. 2 C. proc. civ. 
este aplicabil şi dacă reclamantul acționează atât în nume propriu cât şi ca reprezentant al unei alte 


persoane. 


5 Denumirea este acel atribut de identificare a persoanei juridice care constă în cuvântul sau grupul de cuvinte stabilit 
cu această semnificație, în condițiile legii. 

é Sediul este acel mijloc de identificare prin indicarea unui anumit loc stabilit, în condiţiile legii, cu această 
semnificație. 

7 Pe baza contractului de cont bancar, persoana juridică se individualizează prin indicarea unui simbol cifric al 
sucursalei băncii unde este deschis contul. 


Dovada calităţii de reprezentant se face în condiţiile art. 83 C. proc. civ. 

Indicarea acestui element prezintă importanţă pentru că altfel, reclamantul va fi considerat că 
acţionează în nume propriu şi întrucât el nu este titularul dreptului dedus judecății acţiunea va fi respinsă 
ca fiind formulată de o persoană lipsită de calitate procesuală. 

3. Obiectul cererii şi valoarea lui, după prețuirea reclamantului, atunci când prețuirea este cu 
putinţă. Pentru identificarea imobilelor se va arăta comuna şi judeţul, strada şi numărul, iar, în lipsă, 
vecinătăţile, etajul şi apartamentul sau, când imobilul este înscris în cartea funciară, numărul de carte 
funciară şi numărul topografic. 

Obiectul cererii de chemare în judecată este pretenţia concretă a reclamantului, el trebuind să fie 
licit, posibil şi determinat sau determinabil. 

În condiţiile art. 132 C. proc. civ., reclamantul poate să modifice sau să completeze obiectul 
iniţial al cererii de chemare în judecată. 

Evaluarea făcută de reclamant poate fi contestată de pârât sau de instanţă, situaţie în care se poate 
dispune efectuarea unei expertize pentru stabilirea valorii reale a obiectului. 

Obiectul cererii de chemare în judecată şi valoarea lui, prezintă importanţă pentru următoarele 
considerente: 

- fixează limitele cadrului procesual în care se va desfăşura judecata, instanţa fiind ţinută de 
acest obiect, în sensul că nu poate să acorde mai mult”, mai puţin sau altceva decât s-a cerut (art. 129 
alin. final C. proc. civ.); 

- determină competenţa; 

- determină un anumit cuantum al taxei judiciare de timbru şi al timbrului judiciar; 

- determină admisibilitatea unor mijloace de probă; 

- se analizează atunci când se invocă litispendenţa, conexitatea, autoritatea de lucru judecat. 

4. Arătarea motivelor de fapt şi de drept pe care se întemeiază cererea. 

Motivele de fapt reprezintă împrejurările de fapt care l-au determinat pe reclamant să apeleze la 
concursul instanţei. 

Motivele de drept constituie temeiul juridic al cererii, cauza cererii de chemare în judecată care 
este fundamentul raportului juridic dedus judecății. 

Reclamantul nu este obligat să indice chiar textul de lege pe care se întemeiază, deoarece 
încadrarea în text o va face judecătorul. 

Spre deosebire de obiect, instanţa nu este ţinută de temeiul juridic al cererii, ci îl poate 
schimba, după ce, în respectarea principiilor contradictorialităţii şi al dreptului la apărare, a pus în discuția 
părților noua cauză. 

Acest element al cererii de chemare în judecată este important pentru că: 

- alături de obiect, contribuie la determinarea calității procesuale a părţilor; 

- interesează în problema litispendenţei şi autorităţii de lucru judecat. 


5. Arătarea dovezilor pe care se sprijină fiecare capăt de cerere. 


8 „Prin cererea de chemare în judecată reclamantul este obligat să determine obiectul acţiunii, în cadrul căruia 
urmează a se soluţiona procesul, instanţa neputând să depăşească aceste limite. Obligaţia instanţei de a se pronunţa 
numai cu privire la obiectul acţiunii constituie, corelativ, garanţia aplicării principiului disponibilităţii recunoscut 
părţii reclamante”. C.S.]., sec. civ., dec. nr. 1966/1993, C.S.]. set 3/1994, p. 33. 

° Totuşi, în condiţiile art. 42 C. fam., instanţa de divorţ trebuie să se pronunţe asupra încredinţării copiilor minori şi 
asupra pensiei de întreţinere cuvenită acestora chiar dacă nu s-a formulat o astfel de cerere. 


Judecătorul nu poate pronunţa soluţia doar pe baza susţinerilor reclamantului, ci el trebuie să-şi 
dovedească pretenţiile. 

Astfel, în condiţiile art. 112 pct. 5 C. proc. civ.: 

- când dovada se face prin înscrisuri, se vor alătura la cerere atâtea copii câți pârâţi sunt, mai mult 
câte o copie de pe fiecare înscris, pentru instanţă; copiile vor fi certificate de reclamant că sunt la fel cu 
originalul; 

- se va putea depune şi numai o parte dintr-un înscris privitor la pricină, rămânând ca instanţa să 
dispună, la nevoie, înfăţişarea înscrisului în întregime; 

- dacă înscrisurile sunt scrise în limbă străină sau cu litere vechi, se vor depune traduceri sau copii 
cu litere latine, certificate de parte; 

- când reclamantul voieşte să-şi dovedească cererea sau vreunul din capetele cererii sale, prin 
interogatoriul pârâtului, va cere înfăţişarea în persoană a acestuia; 

- când se cere dovada cu martori, se va arăta numele şi locuinţa martorilor. 

6. Semnătura. 

Acest element este necesar întrucât pe de o parte, certifică manifestarea de voinţă a reclamantului 
de a declanşa procesul, iar pe de altă parte, certifică conţinutul cererii de chemare în judecată. 

Semnătura trebuie să fie olografă, nefiind suficient ca numele părții să fie doar dactilografiat. 

În cazul în care cererea este formulată prin mandatar, care îşi justifică această calitate, cererea 
este valabilă şi dacă poartă doar semnătura acestuia. 

S-a decis că cererea semnată de altă persoană în numele reclamantului poate fi ratificată de 
acesta. 

Dacă reclamantul pretinde că nu a semnat el cererea de chemare în judecată şi nici nu a dat 
mandat unei alte persoane, se poate face o verificare de scripte, în condiţiile art. 177-184 C. proc. civ. În 
aceeaşi ipoteză, dacă reclamantul nu se înfăţişează în instanță se poate considera că cererea a fost 
promovată de o persoană ce nu şi-a justificat calitatea de reprezentant, ceea ce impune anularea cererii!!, 


potrivit art. 161 C. proc. civ. 


B) Particularităţi privitoare la cuprinsul cererii introductive de instanţă 

Art. 112 C. proc. civ. reprezintă dreptul comun în materia cererii introductive de instanţă. 
Sunt însă şi texte înscrise în proceduri speciale, prin care se derogă de la dreptul comun. 

Astfel: 

- cererea făcută în procedură necontencioasă va cuprinde numele şi domiciliul celui care o face 
şi ale persoanelor pe care acesta cere să fie chemate înaintea instanţei, precum şi arătarea pe scurt a 
obiectului, motivarea cererii şi semnătura. Ea va fi însoţită de înscrisurile pe care se sprijină (art. 333 C. 
proc. civ.); 

- tribunalul arbitral este sesizat de reclamant printr-o cerere scrisă, care va cuprinde: 
elementele prevazute de art. 355 alin. 1 C. proc. civ.); 

- cererea de divorţ va cuprinde, pe lângă cele prevăzute de lege pentru cererea de chemare în 


judecată, numele copiilor minori născuţi din căsătorie sau care se bucură de situaţia legală a copiilor 


1 E. Lipcanu, nota (I) la dec. civ. nr. 396/1981 a Trib. jud. Bistriţa-Năsăud, R.R.D. nr. 1/1983, p. 43- 46; M. Georgescu, 
Al. Oproiu, Citarea la instanţa de fond a reclamantului care nu a semnat cererea de chemare în judecată, R.R.D. nr. 
7/1984, p. 13-15. 

1 [. Leş, nota( II) la dec. civ. nr. 396/1981 a Trib. jud. Bistriţa-Năsăud, R.R.D. nr. 1/1983, p. 46-49. 


născuţi din căsătorie. Dacă nu sunt copii minori, se va face arătare despre aceasta. La cerere, se va alătura 
un extract de căsătorie şi câte un extract de naştere al copiilor minori (art. 612 alin. 1-3 C. proc. civ.); 

- reclamantul este obligat să arate în cerere persoanele între care urmează să aibă loc împărţeala, 
titlul pe baza căruia se cere împărțeala, toate bunurile supuse împărțelii, evaluarea lor, locul unde acestea 


se află, precum şi persoana care le deţine sau le administrează (art. 67% C. proc. civ.). 


C) Sancţiunea ce intervine pentru lipsa unui element al cererii de chemare în judecată 

Potrivit art. 133 C. proc. civ., „(1) Cererea de chemare în judecată care nu cuprinde numele 
reclamantului sau al pârâtului, obiectul ei sau semnătura, va fi declarată nulă. 

(2) Lipsa semnăturii se poate totuşi împlini în tot cursul judecății. Dacă pârâtul invocă lipsa de 
semnătură, reclamantul va trebui să semneze cel mai târziu la prima zi de înfăţişare următoare, iar când 
este prezent în instanţă, în chiar şedinţa în care a fost invocată nulitatea ”. 

Deoarece art. 133 C. proc. civ. prevede sancţiunea numai pentru lipsa acestor elemente, s-a 
considerat’? că numele, obiectul şi semnătura sunt elemente esenţiale ale cererii de chemare în judecată. 

a) Sancţiunea pentru lipsa elementelor esenţiale ale cererii de chemare în judecată. 

Din dispoziţiile art. 133 C. proc. civ. rezultă că sancţiunea este nulitatea. 

În principiu, elementele cererii de chemare în judecată sunt prevăzute în interesul pârâtului, astfel 
că normele care le reglementează au un caracter dispozitiv. Prin urmare, lipsa lor poate fi invocată numai 
de către pârât. 


Totuşi, elemente esenţiale cum sunt numele părților" şi obiectul" depăşesc interesul privat al 


pârâtului, pentru că nu este permis ca instanţele să fie sesizate cu cereri pe care, în lipsa unor asemenea 
elemente, să nu le poată rezolva, dar pe care să trebuiască să le păstreze pe rol pentru că nulitatea nu ar 
putea fi invocată şi de organul judiciar. Pe cale de consecinţă, nulitatea cererii de chemare în judecată, 
pentru lipsa acestor elemente ar putea fi invocată şi din oficiu. De altfel, termenii utilizaţi de art. 133 alin. 
1 C. proc. civ., „...se va declara nulă”, justifică aprecierea caracterului imperativ al acestor norme. 

În privinţa semnăturii, s-ar părea că alin. 2 al art. 133 C. proc. civ. derogă de la caracterul 
imperativ din alin. 1, întrucât, în mod explicit, recunoaşte pârâtului dreptul de a invoca această lipsă. Insă, 
în exercițiul rolului activ, instanța poate cere reclamantului să semneze cererea, cu atât mai mult cu cât 
acest element este de natură să înlăture orice incertitudine cu privire la manifestarea de voinţă a părții, în 
sensul de a sesiza instanţa cu o anumită pretenţie, astfel încât şi acest element al cererii de chemare în 
judecată depăşeşte interesul personal al pârâtului. 

Dacă s-ar considera că lipsa semnăturii poate fi invocată numai de pârât ar însemna că, dacă 
pârâtul nu se prezintă înaintea instanţei - şi nici nu este obligat să se prezinte - sancţiunea să nu poată fi 
aplicată, iar instanţa să fie obligată să judece o cerere căreia îi lipseşte un element esenţial. 

Întrucât nulitatea pentru lipsa numelui, obiectului sau semnăturii este expresă, înseamnă că, în 


condiţiile art. 105 alin. 2 teza a II-a C. proc. civ. vătămarea se prezumă. 


2 V, M. Ciobanu, op. cit., vol. 2, p. 33. 

13 „Dacă reclamantul a chemat în judecată mai mulţi pârâţi, însă nominalizează numai doi dintre ei, cererea nu poate 
fi anulată în întregime, pe motivul că nu au fost indicaţi şi ceilalți pârâţi, ci trebuie rezolvată în raport cu pârâţii 
nominalizați”. - T. M. Bucureşti, sec. a III-a civilă, dec. nr. 3126/1984, R.R.D. nr. 4/1985, p. 60. 

14 „Dacă cererea de chemare în judecată nu cuprinde obiectul şi valoarea lui, după prețuirea reclamantului (în funcţie 
de care se stabilesc o serie de coordonate ale procesului civil: compunerea instanţei, competenţă, taxa de timbru), 
instanţa va constata nulitatea acesteia, conform art. 133 C. proc. civ”. - Trib. Buc., sec. a IV-a civilă, dec. nr. 2198/1997, 
Culegere de practică judiciară civilă pe anii 1993-1997, p. 306, nr. 37. 


b) Sancţiunea pentru lipsa celorlalte elemente ale cererii de chemare în judecată. 

Împrejurarea că celelalte elemente ale cererii de chemare în judecată nu sunt prevăzute expres sub 
pedeapsa nulităţii, nu înseamnă că în lipsa lor nu poate interveni nulitatea. Pentru aceasta însă, pârâtul 
trebuie să facă dovada că a suferit o vătămare, iar vătămarea să nu poate fi înlăturată decât prin anularea 
actului (art. 105 alin. 2 teza I C. proc. civ.). 

Pe de altă parte, dacă în cererea de chemare în judecată nu sunt indicate probele, iar la primirea 
cererii nu s-a procedat în sensul art. 114! C. proc. civ. şi nici nu au fost propuse la prima zi de înfăţişare, 


intervine sancţiunea decăderii, conform art. 138 C. proc. civ. 


D) Timbrarea cererii de chemare în judecată 

Acţiunile şi cererile introduse la instanţele judecătoreşti, precum şi cererile adresate Ministerului 
Justiţiei şi Parchetului de pe lângă Înalta Curte de Casaţie şi Justiţie sunt supuse taxelor judiciare de 
timbru şi timbrului judiciar, şi se taxează în mod diferențiat, după cum obiectul acestora este sau nu 
evaluabil în bani. 

Reglementarea în materie este cuprinsă în principal în Legea nr. 146/1997 privind taxele judiciare 
de timbru si Ordinul nr. 760/C din 22 aprilie 1999 privind aprobarea Normelor metodologice pentru 
aplicarea legii privind taxele judiciare de timbru şi Ordonanţa Guvernului nr. 32/1995 privind timbrul 
judiciar. 

Valoarea la care se calculează taxa de timbru este cea declarată în acţiune sau în cerere. Dacă 
această valoare este contestată sau apreciată de instanţă ca derizorie, evaluarea se va face potrivit 
normelor metodologice (art. 2 alin. 3 din lege). 

Taxele judiciare de timbru se plătesc anticipat, sub sancţiunea anulării acţiunii sau cererii. Dacă 
în momentul înregistrării acţiunea sau cererea a fost taxată corespunzător obiectului său iniţial, dar a fost 
modificată ulterior, fără ca pentru cererea modificată să se fi plătit taxa datorată, ea nu va putea fi anulată 
integral, ci va trebui soluţionată, în limitele în care taxa judiciară de timbru s-a plătit (art. 20 alin. 3 şi 4 
din lege). 

Normele metodologice stabilesc şi următoarele reguli: 

- dacă în procesele de împărțeală se contestă bunurile de împărţit, valoarea acestora sau 
drepturile ori mărimea drepturilor coproprietarilor, taxa judiciară de timbru se datorează de titularul 
cererii la valoarea contestată. Prin titularul cererii se înţelege partea care contestă bunurile de împărțit, 
valoarea acestora sau drepturile ori mărimea drepturilor coproprietarilor (art. 7); 

- cererile introduse la instanţele judecătoreşti, prin care se solicită pronunţarea unei hotărâri 
judecătoreşti care ţine loc de act autentic de înstrăinare a unor bunuri imobile, se taxează la valoarea 
bunului; 

- se taxează după regulile aplicabile cererii sau acțiunii principale: cererile reconvenționale, 
cererile de intervenţie şi de chemare în garanţie. Cererile reconvenţionale, cererile de intervenţie şi de 
chemare în garanţie ce apar în urma unei acțiuni care are ca obiect drepturi evaluabile în bani sunt 
supuse taxei judiciare de timbru calculate la valoarea ce se pretinde prin aceste cereri (art. 10); 

- când o acțiune are mai multe capete de cerere, cu finalitate diferită, dintre care unele 
evaluabile şi altele neevaluabile în bani, taxa judiciară de timbru se datorează distinct pentru fiecare 


capăt de cerere, după natura lui, cu excepția cazurilor în care, prin lege, se prevede altfel (art. 11); 


- în cazul cererilor sau al acţiunilor introduse în comun de mai multe persoane pentru acelaşi 
obiect ori când obiectul este un drept sau o obligaţie comună, taxa judiciară de timbru se datorează în 
solidar (art. 12); 

- cererile pentru repunerea pe rol a procesului a cărui judecare a fost suspendată datorită 
părţilor se timbrează cu 50% din taxa judiciară de timbru pentru cererea sau acțiunea respectivă (art. 16 
alin. 1); 

Timbrul judiciar nu se aplică în cazurile în care nu se percepe taxa de timbru (art. 1). 

Potrivit art. 3, cererile de chemare în judecată, adresate instanţelor judecătoreşti, se timbrează 
cu timbru judiciar în valoare de 0,3 lei, în cazul în care se solicită soluționarea în fond a cauzei, şi în 
valoare de 0,15 lei, când cererile au ca obiect exercitarea unei căi de atac. Dacă aceste cereri, indiferent 
dacă privesc fondul sau o cale de atac, au ca obiect o valoare mai mare de 1.000 lei, se aplică timbre 
judiciare de 1,5 lei, dacă valoarea este de peste 1.000 lei, se aplică timbre judiciare de 3 lei, iar dacă 


valoarea este de peste 10.000 lei, se aplică timbre judiciare de 5 lei. 


E) Introducerea cererii de chemare în judecată şi constituirea dosarului 

1. Introducerea cererii 

Legat de introducerea cererii de chemare în judecată, Codul de procedură civilă şi Regulamentul 
de ordine interioara al instantelor judecatoresti aprobat prin HCSM nr. 387/2005, stabilesc următoarele 
reguli: 

- la cererea de chemare în judecată se vor alătura atâtea copii de pe cerere câți pârâți sunt. 
Dacă mai mulţi pârâţi au un singur reprezentant sau dacă păârâtul are mai multe calități juridice, se va 
comunica o singură copie de acţiune şi de pe înscrisuri şi se va înmâna o singură citaţie (art. 113 C. 
proc. civ.). 

Textul este de strictă interpretare. Ca atare, împrejurarea că mai mulţi părâţi locuiesc la aceeaşi 
adresă nu înseamnă că pot fi înştiinţaţi printr-o singură citaţie însoţită de o singură copie de acțiune şi 
de pe înscrisuri. 

Un pârât are mai multe calităţi juridice atunci când stă în proces atât în nume propriu cât şi ca 
reprezentant al unui al pârât, 

- dacă cererea de chemare în judecată este trimisă prin poştă sau curier, ea se va depune la 
registratura instanței unde, în aceeaşi zi, primeşte dată certă, după care este predată preşedintelui 
instanţei spre rezolvare, având ataşat şi plicul. 

Ataşarea plicului este necesară pentru ca, în raport de data ştampilei poştei, să se verifice dacă 
cererea a fost depusă în termen, potrivit art. 104 C. proc. civ.; 

- cererea de chemare în judecată care este prezentată de justiţiabili sau de reprezentanţii lor, 
inclusiv avocaţi, direct preşedintelui instanţei sau judecătorului de serviciu, primeşte dată certă la 
prezentarea ei; 

- potrivit art. 114 alin. 1 C. proc. civ., la primirea cererii de chemare în judecată, preşedintele 
sau judecătorul care îl înlocuieşte verifică dacă aceasta întruneşte cerinţele prevăzute de lege, adică 
dacă este timbrată corespunzător şi dacă a fost formulată cu respectarea cerinţelor art. 112 C. proc. civ. 

Când este cazul, reclamantului i se va pune în vedere să modifice sau să completeze cererea şi să 


depună cererea completată sau modificată precum şi copii de toate înscrisurile pe care se întemeiază. 

Potrivit alin. 2 al textului, reclamantul va completa cererea de îndată”. Atunci când completarea 
nu este posibilă, cererea se va înregistra! şi i se va acorda reclamantului un termen scurt. În cazul în 
care cererea a fost primită prin poştă, reclamantului i se vor comunica în scris lipsurile ei, cu menţiunea 
că, până la termenul acordat, urmează să facă completările sau modificările necesare”. 

Acordarea termenului potrivit alin. 2 se face, în toate cazurile, cu menţiunea că neindeplinirea în 
termen a obligaţiilor privind completarea sau modificarea cererii atrage suspendarea judecății potrivit 
art. 155' C. proc. civ., măsură ce se va dispune prin încheiere potrivit dispoziţiilor art. 339. 

- art. 114 alin. 5 C. proc. civ. prevede că în procesele în care, în condiţiile art. 47, sunt mai mulţi 
reclamanţi sau păârăți, preşedintele instanţei, ținând cont de numărul foarte mare al acestora, de 
necesitatea de a asigura desfăşurarea normală a activităţii de judecată, cu respectarea drepturilor şi 
intereselor legitime ale părţilor, va putea dispune reprezentarea lor prin mandatar şi îndeplinirea 
procedurii de comunicare a actelor procesuale numai pe numele mandatarului, la domiciliul sau sediul 
acestuia. Reprezentarea se va face, în acest caz, prin unul sau mai mulţi mandatari, persoane fizice sau 
persoane juridice, iar dovada mandatului va fi depusă de către reclamant în termenul acordat potrivit 
alin. 2, iar de către pârât, odată cu întâmpinarea. 

Apreciez că pârâtul trebuie să depună dovada mandatului chiar dacă nu formulează 
întâmpinare. În acest caz, dovada mandatului se va depune în termenul prevăzut la art. 114! alin. 2 C. 
proc. civ.; 

- potrivit art. 114! C. proc. civ., de îndată ce constată că sunt îndeplinite condiţiile prevăzute de 
lege pentru cererea de chemare în judecată, preşedintele fixează termenul de judecată pe care, sub 
semnătură, îl dă în cunoştinţă reclamantului prezent sau reprezentantului acestuia. Celelalte părţi vor fi 
citate. 

Reclamantul are termen în cunoştinţă încă de la primirea cererii, astfel încât nu va mai fi citat în 
tot cursul judecății la acea instanţă (art. 153 alin. 1 C. proc. civ.), dar numai dacă el sau reprezentantul 
său au semnat pentru a confirma cunoaşterea termenului. În lipsa semnăturii, chiar dacă cererea de 
chemare în judecată nu a fost trimisă prin poştă, este necesară citarea reclamantului. 

Pentru ca pârâtul să aibă timp suficient pentru a-şi pregăti apărarea, primul termen de judecată 
se fixează astfel încât de la data primirii citaţiei pârătul să aibă la dispoziţie cel puţin 15 zile, iar în 
pricinile urgente, cel puţin 5 zile (art. 114! alin. 3 C. proc. civ.). 

Dacă păârâtul locuieşte în străinătate, se va putea fixa un termen mai lung. Prin citație, pârâtul va 
fi informat că are obligaţia să-și aleagă domiciliul în România, unde urmează să i se facă toate 
comunicările privind procesul. În cazul în care pârâtul nu se conformează acestei obligații, 


comunicările se vor face prin scrisoare recomandată, recipisa de predare la poşta română a scrisorii, în 


15 Din alin. 2 al art. 114 C. proc. civ. rezultă că numai completarea cererii poate fi făcută de îndată, nu şi modificarea 
ei, pentru aceasta trebuind să se acorde termen. 

1€ „Dacă instanţa restituie în mod greşit cererea de chemare în judecată introdusă în termen pentru a fi completată, 
urmează a se considera că cererea depusă ulterior a fost introdusă în termenul prevăzut de lege, deoarece este 
inadmisibil ca partea, căreia nu i se poate imputa nici o culpă, să fie prejudiciată datorită unei măsuri eronate pe care 
a luat-o instanţa”. - Trib. Supr., sec. civ., dec. nr. 2007/1978, R.R.D. nr. 5/1979, p. 49. A se vedea şi T. Pungă, Unele 
consideraţii referitoare la cererea de chemare în judecată, Dreptul nr. 2/1999, p. 45. 

17 Dacă cererea de chemare în judecată este trimisă prin poştă şi nu cuprinde domiciliul sau reşedinţa reclamantului, 
nu va fi posibilă înştiinţarea acestuia cu privire la lipsurile cererii. Însă, şi în acest caz se va acorda termen pentru 
completarea sau modificarea cererii, judecătorul neputând să dispună direct suspendarea conform art. 155! C. proc. 
civ.. 

18 Alegerea de domiciliu trebuie făcută în condițiile art. 93 C. proc. civ., cu indicarea unei persoane căreia să i se facă 
toate comunicările, pentru că altfel citarea pârâtului se face prin scrisoare recomandată. 

cuprinsul căreia vor fi menţionate actele ce se expediază, ţinând loc de dovadă de îndeplinire a 
procedurii (art. 114! alin. 4 C. proc. civ.); 

- după fixarea termenului, prin aceeaşi rezoluţie preşedintele va dispune să se comunice 
pârâtului, odată cu citaţia, copii de pe cerere şi înscrisuri, punându-i-se în vedere obligația de a depune 
la dosar întâmpinare cel mai târziu cu cel puţin 5 zile înainte de termenul stabilit pentru judecată (art. 
114' alin. 2 C. proc. civ.). 

- sub rezerva dezbaterii la prima zi de înfăţişare, odată cu fixarea termenului, dacă s-a solicitat 
prin cerere, preşedintele poate dispune citarea pârâtului la interogatoriu, precum şi orice alte măsuri 
pentru administrarea probelor (art. 114! alin. 5 C. proc. civ.) 

- în condiţiile legii, preşedintele va putea încuviinţa, prin încheiere executorie, măsuri 
asigurătorii, măsuri pentru asigurarea dovezilor ori pentru constatarea unei situaţii de fapt (art. 114! 


alin. 6 C. proc. civ.). În pagina următoare este un model de rezoluție. 


2. Constituirea dosarului 

După fixarea termenului de judecată, actele de sesizare primesc număr din registrul general de 
dosare. Acest număr este numărul de dosar sub care se vor înregistra toate cererile depuse ulterior sau 
corespondenţa în legătură cu pricina respectivă. 

Totodată, cererea este înregistrată în opisul alfabetic în care se trec numele şi prenumele părților 
din dosar, inclusiv a celor introduse ulterior în proces, precum şi numărul dosarului; în registrul 
informativ, în care se menţionează, pentru fiecare dosar trecut în ordine numerică, primul termen de 
judecată şi termenele ulterioare, data ieşirii dosarului din arhivă şi persoana căreia i s-a predat, data 
reintrării dosarului în arhivă, numărul şi data sentinţei, deciziei sau încheierii, după caz, şi soluţia pe scurt, 
data trimiterii dosarului la alte instanţe, la parchet sau alte autorităţi şi data revenirii dosarului, conexării 
sau ataşarea dosarului la alt dosar, în registrul de termene al arhivei, în care se trec toate dosarele pe 
termenele de judecată fixate, consemnându-se numărul şi data înregistrării lor. 


După înregistrarea cererii în aceste registre, se face înregistrarea statistică şi se formează dosarul. 


F) Efectele introducerii cererii de chemare în judecată 

Introducerea cererii de chemare în judecată produce următoarele efecte: 

1. învesteşte instanţa cu judecarea pricinii la care se referă. 

Ca regulă, instanţa civilă nu se învesteşte din oficiu, ci este necesară o cerere formulată de 
persoana interesată; 

2. determină cadrul procesual în care se va desfăşura judecata cu privire la părţi şi la 
obiect. 

În respectarea principiului disponibilităţii, instanţa nu poate lărgi sfera subiectivă a procesului 
prin introducerea din oficiu a unor părţi în proces, această posibilitate având-o numai părțile, prin 
formularea de cereri de intervenţie forţată, sau terţii, care intervin voluntar. 

De asemenea, instanţa este ţinută de obiectul litigiului, în sensul că nu poate acorda mai mult 
decât s-a cerut, mai puţin, sau altceva decât s-a cerut; 

3. în cazul competenţei teritoriale alternative, introducerea cererii de chemare în judecată 
exprimă alegerea făcută de reclamant pentru una dintre instanţele deopotrivă competente; 

4. dreptul ce se valorifică prin cererea de chemare în judecată devine litigios şi poate forma 


obiectul cesiunii; 

5. dacă cererea de chemare în judecată prin care se valorifică un drept strict personal nu 
poate fi introdusă decât de titularul dreptului, în cazuri anume prevăzute de lege, odată exercitată, ea 
poate fi continuată de moştenitori (ex: acţiunea pentru stabilirea filiaţiei faţă de mamă, conform art. 52 C. 
fam., acţiunea pentru stabilirea paternităţii, conform art. 59 C. fam. etc.); 

6. cererea de chemare în judecată operează punerea în întârziere a pârâtului, astfel încât: 

- în cazul acţiunilor reale imobiliare şi mixte, pârâtul va fi considerat posesor de rea-credinţă, şi în 
caz de admitere a acţiunii va datora fructe din momentul introducerii cererii; 

- dacă cererea are ca obiect obligaţia de a da un bun individual determinat, va suporta riscul 
pieirii fortuite a bunului; 

- dacă reclamantul pretinde o sumă de bani care anterior nu era purtătoare de dobânzi, din 
momentul introducerii cererii de chemare în judecată vor curge dobânzile; 

7. introducerea cererii de chemare în judecată, chiar la o jurisdicție necompetentă, 
întrerupe prescripţia dreptului la acţiune. 

Acest efect se produce numai dacă pricina este de competenţa instanţelor judecătoreşti sau a unui 
organ cu activitate jurisdicțională, nu şi atunci când acţiunea este respinsă ca inadmisibilă pentru că este 
de competenţa unui organ fără activitate jurisdicţională sau este respinsă pentru că este de competenţa 
unei instanţe dintr-un stat care nu este membru al Uniunii Europene. 

Pe de altă parte, pentru a se produce acest efect este necesar ca cererea de chemare în judecată să 
fi fost introdusă înainte de împlinirea termenului prescripţiei şi să fie admisă, pentru că dacă cererea este 
respinsă, anulată, perimată ori reclamantul renunţă la judecată, efectul întreruptiv de prescripţie extinctivă 


încetează retroactiv. 


3.2. Alte cereri principale 
În afară de cererea de chemare în judecată, instanţa poate fi învestită şi printr-o cerere de apel, 


recurs, contestaţie în anulare, revizuire, contestaţie la executare, recurs în interesul legii. Aceste cereri vor 


fi însă examinate în momentul în care vor fi tratate căile de atac pe care le declanşează. 


4. Cereri incidentale 
Spre deosebire de cererea principală, prin care se declanşează procedura judiciară, cererea 
incidentală este formulată în cadrul unui proces deja pornit, ceea ce face ca instanţa sesizată să-şi proroge 


competenţa asupra cererii incidentale. 


4.1. Întâmpinarea 
Întâmpinarea este actul de procedură prin care pârâtul răspunde la cererea de chemare în judecată, 


apărându-se faţă de pretențiile reclamantului. 


Sediul materiei îl reprezintă art. 115-118 C. proc. civ. 

A) Cuprins 

Potrivit art. 115 C. proc. civ., întâmpinarea va cuprinde: 

1. excepţiile de procedură ce pârâtul ridică la cererea reclamantului; 
2. răspunsul la toate capetele de fapt şi de drept ale cererii; 

3. dovezile cu care se apără împotriva fiecărui capăt de cerere; când va cere dovada cu 
martori, pârâtul va arăta numele şi locuinţa lor; 

4. semnătura. 

Prin întâmpinare vor fi invocate acele excepţii pe care pârâtul le-a cunoscut sau trebuia să le 
cunoască, la data depunerii întâmpinării. 

Deşi textul se referă numai la excepţiile de procedură, şi excepţiile de fond trebuie cuprinse în 
întâmpinare pentru a fi soluționate, potrivit art. 137 alin. 1 C. proc. civ., înainte de cercetarea în fond a 
pricinii. Deosebirea dintre cele două categorii de excepţii - în ce priveşte momentul invocării - apare pe 
planul sancţiunilor: numai excepţiile de procedură care nu au fost arătate în întâmpinare sau la prima zi de 
înfăţişare, în condiţiile art. 103 C. proc. civ., nu vor mai putea fi invocate în cursul judecății, afară de cele 
de ordine publică, pentru că intervine sancţiunea decăderii. În schimb, excepţia de fond poate fi invocată 
şi după prima zi de înfăţişare înaintea primei instanţe. 

B) Procedura întâmpinării 

Legat de procedura întâmpinării, pot fi evidenţiate următoarele aspecte: 

1. la primirea cererii de chemare în judecată, preşedintele dispune, odată cu citarea pârâtului, ca 
acesta să depună întâmpinare cu cel puţin 5 zile înainte de termenul stabilit pentru judecată (art. 114! alin. 
2 C. proc. civ.); 

2. termenul de judecată va fi astfel stabilit încât de la data primirii citației pârâtul să aibă la 
dispoziţie cel puţin 15 zile pentru a-şi pregăti apărarea, iar în procesele urgente, cel puţin 5 zile (art. 114! 
alin. 3 C. proc. civ.); 

3. la întâmpinare se vor alătura atâtea copii de pe întâmpinare câţi reclamanţi sunt şi tot atâtea 
copii de pe înscrisurile pe care se sprijină pârâtul, plus un rând de copii pentru instanţă (art. 116 alin. 1 C. 
proc. civ.); 

4. dacă mai mulţi reclamanţi au un singur reprezentant, sau un reclamant stă în judecată în mai 
multe calităţi juridice, se va depune la dosar pentru aceste părți o singură întâmpinare (art. 116 alin. 2 C. 
proc. civ.). 

Deşi textul nu o prevede în mod expres, consider că întâmpinarea trebuie comunicată, pentru 


argumentele prevazute in curs'”. 


1 - din art. 116 C. proc. civ. rezultă obligaţia de a se depune atâtea copii de pe întâmpinare câţi reclamanţi sunt. Dacă 
scopul pentru care s-a instituit această obligaţie nu ar fi acela de a se comunica întâmpinarea, textul ar fi lipsit de 
relevanţă; - dacă întâmpinarea nu se comunică şi reclamantului care lipseşte, ci doar se înmânează în şedinţă 
reclamantului sau reclamanţilor prezenţi, se rupe echilibrul procesual, pentru că reclamantul care nu a fost prezent - 
iar reclamantul are această obligaţie numai în procedura divorțului- nu-şi poate pregăti apărarea faţă de problemele 
ridicate prin întâmpinare. În aceeaşi situaţie însă, se află şi reclamantul căruia i s-a înmânat întâmpinarea în şedinţă 
deoarece, considerându-se că nu este necesară comunicarea acestui act procedural, nu i se va acorda termen pentru a 
lua cunoştinţă de întâmpinare, şi deci „înmânarea” este pur formală. În ambele cazuri, se încalcă principiul 
fundamental al dreptului la apărare, cu consecinţa nulităţii hotărârii. Pe de altă parte, „înmânarea” întâmpinării în 
şedinţă semnifică, practic, „comunicarea” ei, şi nu văd de ce trebuie să se procedeze diferit după cum reclamantul 
este prezent sau nu; - nu cred că reclamantul - care, oricum, potrivit competenţei teritoriale de drept comun, este 
obligat să se deplaseze la instanţa domiciliului pârâtului- trebuie să se prezinte la arhivă, înainte de termen, pentru a 
ridica copia de pe întâmpinare. Stabilind o asemenea obligaţie în sarcina reclamantului procesul civil ar deveni foarte 
oneros pentru el şi din nou se poate vorbi de un dezechilibru procesual pe care trebuie să-l suporte reclamantul doar 


pentru că a avut iniţiativa sesizării instanţei; - în exerciţiul rolului activ, în condiţiile art. 129 alin. 2 C. proc. civ., 

5. când sunt mai mulți pârâţi, ei pot răspunde toţi împreună sau numai o parte din ei, printr-o 
singură întâmpinare (art. 117 C. proc. civ.). 

În caz de coparticipare procesuală, pârâtul care nu a depus întâmpinare se poate folosi de 
întâmpinarea depusă de ceilalţi pârâţi, conform art. 48 alin. 2 C. proc. civ., în măsura interesului comun. 

6. dacă, în condiţiile art. 132 alin. 1 C. proc. civ., la prima zi de înfăţişare instanţa acordă 
reclamantului un termen pentru întregirea sau modificarea cererii, precum şi pentru a propune noi dovezi, 
cererea modificată se comunică pârâtului, în vederea depunerii întâmpinării. 

Textul nu prevede în ce termen trebuie depusă întâmpinarea. Apreciez că dreptul comun în 
materie îl constituie art. 114! alin. 2 C. proc. civ., astfel că şi în acest caz pârâtul trebuie să depună 
întâmpinarea cu cel puţin 5 zile înaintea termenului fixat pentru judecată. Pentru identitate de rațiuni, 
termenul fixat de instanţă trebuie să-i asigure pârâtului 15 zile pentru a-şi pregăti apărarea, iar în 
procesele urgente, cel puţin 5 zile (art. 114! alin. 3 C. proc. civ.). 

C) Caracterul obligatoriu al întâmpinării. Excepţii 

Potrivit art. 118 alin. 1 C. proc. civ., întâmpinarea este obligatorie, afară de cazurile în care legea 
prevede în mod expres altfel. 

Întâmpinarea este obligatorie în etapa judecății în primă instanţă, în apel (faţă de dispoziţiile art. 
298 C. proc. civ.), recurs (în condiţiile art. 316 C. proc. civ.), contestaţie în anulare (conform art. 320 alin. 
2 C. proc. civ.) şi revizuire (conform art. 326 alin. 2 C. proc. civ.). 

Întâmpinarea nu este obligatorie în caz de asigurare a dovezilor (art. 236 alin. 3 C. proc. civ.), în 
materie de divorţ (art. 612 alin. 5 C. proc. civ.) şi în cazul acţiunilor posesorii (art. 674 alin. final C. proc. 
civ.). 

D) Sancţiunea nedepunerii întâmpinării 

Sancţiunea nedepunerii întâmpinării în termenul prevăzut de lege este, potrivit art. 103 coroborat 
cu art. 136 C. proc. civ., decăderea pârâtului din dreptul de a mai propune probe şi de a invoca excepţii, în 
afara celor de ordine publică. 

Prin urmare, pârâtul nu va mai putea invoca excepţii procesuale relative şi nu va mai putea 
propune probe, cu excepţia cazurilor prevăzute de art. 138 pct. 2-4 C. proc. civ. În condiţii mai dificile 
decât dacă ar administra probe pe care el le-a propus, pârâtul se va putea totuşi apăra, discutând în fapt şi 
în drept temeinicia susţinerii şi dovezilor părții potrivnice (art. 171 C. proc. civ.). 

Dacă pârâtul nu a depus întâmpinarea ori nu a depus întâmpinarea în termen, la prima zi de 
înfăţişare instanţa nu-i va acorda un termen pentru depunerea întâmpinării. Totuşi, dacă pârâtul nu este 
reprezentat sau asistat de avocat, art. 118 alin. 3 C. proc. civ. prevede că la prima zi de înfăţişare 
preşedintele completului îi va pune în vedere să arate excepţiile, dovezile şi toate mijloacele sale de 


apărare despre care se va face vorbire în încheierea de şedinţă; la cerere, instanța va acorda un termen 


judecătorul are puterea de a ordona măsurile necesare judecării cererii. Or, pentru judecarea cererii reclamantului, 
este necesar ca acesta să-şi susțină pretenţiile în deplină cunoştinţă a poziţiei procesuale adoptate de pârât; - dacă nu 
ar fi obligatorie comunicarea întâmpinării, ar fi încălcat art. 6 pct. 1 din Convenţia europeană a drepturilor omului, 
care face parte din dreptul intern, potrivit art. 11 alin. 2 din Constituţie, astfel încât reclamantul nu ar mai beneficia 
de o judecată echitabilă. Egalitatea de mijloace, de „arme” între părţile procesului, presupune ca atunci când pentru o 
anumită procedură este prevăzută forma scrisă atât pentru reclamant (în privinţa cererii de chemare în judecată), cât 
şi pentru pârât (în privinţa întâmpinării), modalitatea de aducere la cunoştinţă a respectivelor acte de procedură să 


beneficieze de acelaşi tratament; 

pentru pregătirea apărării şi depunerea întâmpinării. Textul trebuie coroborat cu art. 156 alin. 1 C. proc. 
civ., astfel încât numai pentru lipsă de apărare temeinic motivată se va putea acorda termen în vederea 


depunerii întâmpinării, instanţa nefiind obligată să procedeze ca atare. 


4.2. Cererea reconvențională 

A) Definiţie. Scop 

Dacă pârâtul doreşte să obţină şi un alt avantaj, în afară de respingerea cererii reclamantului, nu 
trebuie să se limiteze doar la formularea întâmpinării, ci trebuie să depună cerere reconvenţională. 

Potrivit art. 119 alin. 1 C. proc. civ., dacă pârâtul are pretenţii în legătură cu cererea 
reclamantului, el poate să facă cerere reconvenţională. 


Prin urmare, cererea reconvenţională ar putea fi definită ca fiind actul de procedură prin care 


pârâtul invocă pretenţii proprii împotriva reclamantului. 

Totuşi, din dispoziţiile art. 119 alin. 1 C. proc. civ. se poate desprinde concluzia că prin cererea 
reconvenţională pârâtul nu poate invoca orice pretenţii împotriva reclamantului, ci numai acele pretenţii 
care au legătură cu cererea de chemare în judecată. Nu este însă obligatoriu ca pretenţiile celor două părți 
să fie întemeiate pe acelaşi raport juridic, ci pot să aibă ca temei cauze diferite”. Prin excepţie, în materia 
arbitrajului şi în materie comercială”! pârâtul poate să facă cerere reconvenţională numai dacă pretenţiile 
sale derivă din acelaşi raport juridic (art. 357 alin. 1, respectiv art. 720% alin. 1 C. proc. civ.) 

Astfel, prin cererea reconvenţională se poate urmări: 


- compensaţia judiciară, atunci când pârâtul are de primit de la reclamant o sumă de bani, iar 


creanţa sa nu este certă, lichidă şi exigibilă, astfel încât să invoce compensaţia legală prin întâmpinare; 


- punerea în discuţie a valabilităţii titlului reclamantului (ex: reclamantul îl cheamă în judecată pe 


pârât pentru executarea unui contract, iar prin cerere reconvențională pârâtul solicită anularea, 


rezoluţiunea sau rezilierea contractului respectiv); 


- obținerea unei obligări la plată a reclamantului (ex: reclamantul solicită evacuarea pârâtului, 
prin cerere reconvenţională pârâtul solicită obligarea reclamantului la plata îmbunătăţirilor aduse 
imobilului). 

B) Caracterul facultativ al cererii reconvenţionale. Excepţii 

Întrucât art. 119 alin. 1 C. proc. civ. prevede că pârâtul „poate” să facă cerere reconvenţională, 
înseamnă că, în principiu, cererea reconvenţională are caracter facultativ. 

Sunt cazuri în care pârâtul este obligat să-şi valorifice pretențiile pe calea cererii 
reconvenţionale. De pildă, dacă pârâtul din procesul de divorţ doreşte să obţină desfacerea căsătoriei din 
culpa exclusivă a reclamantului, trebuie să formuleze cerere reconvenţională până la prima zi de 
înfăţişare, pentru faptele petrecute înainte de această dată. Pentru faptele petrecute după această dată, 
pârâtul va putea face cerere până la începerea dezbaterilor asupra fondului”, în cererea reclamantului (art. 
608 alin. 1 C. proc. civ.). 

C) Conţinutul cererii reconvenţionalein condiţiile art. 119 alin. 2 C. proc. civ. cererea 
reconvenţională trebuie să îndeplinească condiţiile prevăzute pentru cererea de chemare în judecată, deci 


inclusiv în ce priveşte timbrajul. 


% Ex: pârâtul poate să invoce o compensație judiciară, chiar dacă obligaţiile părţilor provin din cauze diferite. 
21 A se vedea şi Gh. Ciolca, Cererea reconvenţională în litigii comerciale, R.D.C. nr. 7-8/2000, p. 218. 
2 Adică până în momentul în care se pun concluzii în fond. 

De vreme ce este o adevărată acţiune, cererea reconvenţională trebuie să cuprindă elementele 
prevăzute de art. 112 C. proc. civ.. 

În aceeaşi măsură, cererea reconvenţională poate fi anulată pentru lipsa elementelor prevăzute de 
art. 133 C. proc. civ. sau, dacă se face dovada vătămării, pentru lipsa celorlalte elemente ale cererii. 

D) Termenul de depunere 

Cererea reconvenţională se depune odată cu întâmpinarea sau, dacă pârâtul nu este obligat la 
întâmpinare, cel mai târziu la prima zi de înfăţişare (art. 119 alin. 3 C. proc. civ.). 

Dacă reclamantul şi-a modificat cererea de chemare în judecată, cererea reconvenţională se va 
depune cel mai târziu până la termenul ce se va încuviința pârâtului (art. 119 alin. 4 C. proc. civ.). 

Prin urmare, atunci când întâmpinarea este obligatorie, cererea reconvenţională trebuie depusă cu 
cel puţin 5 zile înainte de termenul fixat pentru judecată (art. 114! alin. 2 C. proc. civ.). Numai dacă 
întâmpinarea nu este obligatorie, cererea reconvenţională poate fi depusă la prima zi de înfăţişare. Pe de 
altă parte, dacă întâmpinarea este obligatorie, dar pârâtul nu depune întâmpinare ci doar cerere 
reconvenţională, cererea reconvenţională nu poate fi respinsă numai pentru acest motiv. Art. 119 alin. 3 
C. proc. civ. care prevede că cererea reconvenţională se depune odată cu întâmpinarea, trebuie interpretat 
în sensul că reglementează termenul de depunere a cererii reconvenţionale, iar nu în sensul că dacă 
întâmpinarea este obligatorie şi nu este formulată, trebuie respinsă şi cererea reconvenţională. 
Nedepunerea întâmpinării atrage drept sancțiune decăderea pârâtului din dreptul de a propune probe şi de 
a invoca excepţii procesuale relative, iar nu respingerea cererii reconvenționale. 

Dacă hotărârea este anulată/casată pentru necompetenţă şi pricina este reţinută/trimisă spre 
rejudecare în primă instanţă, cererea reconvenţională ar putea fi formulată şi după anularea/casarea cu 
reţinere/trimitere spre rejudecare, în acelaşi termen. 

Cererea reconvențională introdusă tardiv poate fi judecată împreună cu cererea principală numai 
dacă părţile sunt de acord. În caz contrar, va fi judecată separat (art. 135 C. proc. civ.), iar nu respinsă ca 
tardivă. 

E) Procedura de judecată 

Fiind o cerere incidentală, cererea reconvenţională este de competenţa instanţei învestită cu 
judecarea cererii principale (art. 17 C. proc. civ.). 

Potrivit art. 120 C. proc. civ., cererea reconvenţională se judecă odată cu cererea principală. Când 
însă numai cererea principală este în stare de judecată, cererea reconvenţională va fi judecată separat. 
După disjungere, cererea reconvenţională va fi soluţionată tot de instanţa la care a fost înregistrată, 
aceasta neputându-şi declina competenţa, întrucât efectele prorogării de competenţă se produc şi după 
disjungere. 

EXCEPTIE: Disjungerea nu este posibilă în acele cazuri în care soluția dată cererii 
reconvenţionale este intim legată de soluţia cererii principale. Astfel, nu poate fi disjunsă cererea 
reconvenţională prin care, într-un proces de partaj, se solicită completarea masei bunurilor de împărțit; nu 
este posibilă disjungerea cererii reconvenţionale prin care pârâtul solicită stabilirea la el a domiciliului 
copilului dacă prin cererea principală se urmăreşte obligarea pârâtului la pensie de întreţinere; în procesul 
de divorţ, cererea reconvenţională nu poate fi disjunsă de cererea principală (art. 608 alin. 2 C. proc. civ.). 

Pentru că este o adevărată acţiune, cererea reconvenţională se bucură de independenţă procesuală 


şi de aceea va fi soluționată chiar dacă reclamantul a renunţat la judecată sau la dreptul subiectiv. 


4.3. Măsurile asigurătorii 

Codul de procedură civilă reglementează trei categorii de măsuri asigurătorii: sechestrul 


asigurător (art. 591-596), poprirea asigurătorie (art. 597) şi sechestrul judiciar (art. 598-601). 


Măsurile asigurătorii sunt mijloace procesuale care au drept scop indisponibilizarea bunurilor 


urmăribile ale debitorului sau a bunurilor care formează obiectul procesului. pentru a se evita dispariţia 


sau degradarea lor ori diminuarea activului patrimonial al debitorului, care astfel nu mai poate dispune de 
aceste bunuri. 

Apelează la măsurile asigurătorii creditorul care nu are încă un titlu executoriu pe care să-l pună 
în executare silită. În momentul în care obţine titlul executoriu, creditorul poate să treacă la valorificarea 
bunurilor indisponibilizate sau poate să intre în posesia lor. În esenţă, se poate spune că măsurile 
asigurătorii constituie o măsură de prevedere. 

Cererea având ca obiect aplicarea unei măsuri asigurătorii poate fi formulată atât pe cale 
principală cât şi pe cale incidentală sau accesorie. Întrucât în practică cel mai adesea cererea este făcută 
pe cale incidentală, măsurile asigurătorii sunt tratate în acest capitol. 

4.3.1. Sechestrul asigurător 

A) Definiţie 

Sechestrul asigurător este acea măsură asigurătorie la care apelează creditorul unei sume de bani, 


şi care constă în indisponibilizarea bunurilor mobile sau imobile urmăribile ale debitorului, până la 


rămânerea irevocabilă a hotărârii date în procesul principal, în scopul valorificării bunurilor în momentul 


în care creditorul va obţine un titlu executoriu. 


Specific sechestrului asigurător este faptul că obiectul acţiunii principale îl constituie plata unei 
sume de bani. 

Sediul materiei se află în art. 591-596 C. proc. civ.. 

B) Condiţii de înfiinţare 

În legătură cu condiţiile de înfiinţare a sechestrului asigurător, art. 591 C. proc. civ. prevede mai 
multe situaţii: 

a) creanţa creditorului este exigibilă şi este constatată prin înscris. 

Potrivit art. 591 alin. 1 C. proc. civ., creditorul care nu are titlu executoriu, dar a cărui creanţă este 
constatată prin act scris şi este exigibilă, poate solicita înființarea unui sechestru asigurător asupra 
bunurilor mobile şi imobile ale debitorului, dacă dovedeşte că a intentat acţiune. El poate fi obligat la 
plata unei cauţiuni în cuantumul fixat de către instanţă. 

Prin urmare, pentru a se putea înfiinţa sechestrul asigurător, creditorul trebuie să facă dovada că a 
declanşat procesul prin care tinde la realizarea creanţei sale. Se face această dovadă prin depunerea copiei 
de pe cererea de chemare în judecată. La aprecierea instanţei, reclamantul poate fi obligat şi la plata unei 
cauţiuni, al cărei cuantum este lăsat la latitudinea instanţei; 

b) creanţa creditorului este exigibilă dar nu este constatată prin act scris. 

Potrivit art. 591 alin. 2 C. proc. civ., acelaşi drept de a cere aplicarea sechestrului asigurător îl are 
şi creditorul a cărui creanţă nu este constatată în scris, dacă dovedeşte că a intentat acţiune şi depune, 
odată cu cererea de sechestru, o cauţiune de jumătate din valoarea reclamată. 

Cuantumul cauţiunii se determină în funcţie de valoarea creanţei pretinse prin acţiunea principală, 
iar nu în funcţie de valoarea bunurilor a căror sechestrare se urmăreşte, acesta fiind sensul expresiei 
„valoarea reclamată”. Dovada achitării cauţiunii în cuantumul menţionat, împreună cu dovada intentării 
acțiunii trebuie alăturate cererii de sechestru la momentul înregistrării cererii. Fiind o condiţie pentru 


chiar introducerea cererii de sechestru asigurător, dovada plăţii cauţiunii nu poate fi făcută ulterior, pe 

parcursul procesului, ceea ce înseamnă că instanţa nu va putea acorda un termen pentru depunerea sau 
completarea cauţiunii. Constatând neîndeplinirea acestei obligaţii, instanţa va respinge cererea de 
sechestru asigurător ca inadmisibilă; 

c) creanţa nu este exigibilă. 

Potrivit art. 591 alin. 3 C. proc. civ., instanţa poate încuviinţa sechestrul asigurător chiar dacă 
creanţa nu este exigibilă, în cazurile în care debitorul a micşorat prin fapta sa asigurările date creditorului 
sau nu a dat asigurările promise ori atunci când este pericol ca debitorul să se sustragă de la urmărire sau 
să-şi ascundă ori să-şi risipească averea sa. În aceste cazuri, creditorul trebuie să dovedească îndeplinirea 
celorlalte condiţii prevăzute de alin. 1 şi să depună o cauţiune al cărei cuantum va fi fixat de instanţă. 

C) Procedura de înfiinţare a sechestrului asigurător 

Potrivit art. 592 alin. 1 C. proc. civ., cererea de sechestru asigurător se adresează instanţei care 
judecă procesul. 

Textul trebuie înţeles în sensul că se referă la instanţa care judecă acţiunea asupra fondului, 
indiferent dacă la data formulării cererii de sechestru asigurător judecarea acțiunii mai era sau nu pe rolul 
acestei instanţe. 

Prin urmare, cererea de sechestru asigurător poate fi formulată pe cale principală, atunci când 
acţiunea asupra fondului nu mai este pe rolul instanţei competente să o judece în primă instanţă; poate fi 
formulată pe cale incidentală, dacă este formulată în timp ce acţiunea principală este în curs de judecată în 
primă instanţă; poate fi formulată ca o cerere accesorie, dacă este intentată odată cu acţiunea asupra 
fondului. 

În condiţiile art. 592 alin. 2 C. proc. civ. instanţa va decide de urgenţă, în camera de consiliu, 
fără citarea părţilor, prin încheiere executorie, fixând totodată, dacă este cazul, cuantumul 
cauțiunii şi termenul înăuntrul căruia urmează să fie depusă aceasta. Nedepunerea cauţiunii în 
termenul fixat de instanţă atrage desfiinţarea de drept a sechestrului printr-o încheiere irevocabilă, dată 
fără citarea părţilor (art. 592 alin. final C. proc. civ.). 

Pronunţarea asupra cererii de sechestru poate fi amânată cel mult 24 de ore, iar redactarea 
încheierii trebuie făcută în cel mult 48 de ore de la pronunțare (art. 592 alin. 3 C. proc. civ.). 

Încheierea prin care se soluţionează cererea de sechestru asigurător poate fi atacată cu recurs în 
termen de 5 zile de la data comunicării. Recursul se judecă de urgenţă şi cu precădere, cu citarea în 
termen scurt a părților. 

În cazul în care cuantumul cauţiunii este fixat de instanţă (potrivit alin. 1 şi 3 al art. 591 C. proc. 
civ.), prin încheierea prin care a admis cererea de înfiinţare a sechestrului asigurător instanţa va stabili şi 
cuantumul cauţiunii precum şi termenul în care trebuie depusă cauţiunea. Prin urmare, nu se stabileşte 
mai întâi cauţiunea şi apoi se acordă termen pentru ca instanţa să se pronunţe asupra cererii de sechestru, 
ci prin încheierea prin care se admite aplicarea măsurii asigurătorii se stabileşte şi cauţiunea. 

D) Executarea sechestrului asigurător 

Modul de executare a sechestrului asigurător este reglementat de art. 593 C. proc. civ. 

Astfel, măsura sechestrului asigurător se aduce la îndeplinire de către executorul judecătoresc, 
potrivit regulilor privitoare la executarea silită, care se aplică în mod corespunzător. 

E) Ridicarea sechestrului asigurător 

Ridicarea sechestrului asigurător poate fi dispusă şi înainte de respingerea cererii asupra fondului, 


în condiţiile art. 594 şi 595 C. proc. civ. 

Astfel, dacă debitorul a dat o garanţie îndestulătoare, la cererea acestuia instanţa va ridica 
sechestrul asigurător. Cererea se soluţionează în camera de consiliu, de urgenţă şi cu citarea în termen 
scurt a părţilor, printr-o încheiere supusă recursului în termen de 5 zile de la pronunțare. Recursul se 
judecă de urgenţă şi cu precădere. Dispoziţiile art. 592 alin. 3 C. proc. civ. privitoare la amânarea 
pronunțării şi redactarea hotărârii se aplică în mod corespunzător, atât la judecarea cererii de ridicare a 
sechestrului cât şi la soluţionarea recursului (art. 594 C. proc. civ.). 

De asemenea, debitorul poate să ceară ridicarea măsurii de către instanţa care a încuviinţat-o şi în 
cazul în care cererea principală, în temeiul căreia a fost încuviinţată măsura asigurătorie, a fost anulată, 
respinsă sau perimată prin hotărâre irevocabilă, ori dacă cel care a făcut-o a renunţat la judecarea 
acesteia”. Asupra cererii instanța se pronunţă prin încheiere irevocabilă, dată fără citarea părţilor. 


Dispoziţiile art. 593 se aplică în mod corespunzător (art. 595 C. proc. civ.). 


4.3.2. Poprirea asigurătorie 
Potrivit art. 597 C. proc. civ., poprirea asigurătorie se poate înfiinţa asupra sumelor de bani, 


titlurilor de valoare sau altor bunuri mobile incorporale urmăribile datorate debitorului de o a treia 


persoană sau pe care aceasta i le va datora în viitor în temeiul unor raporturi juridice existente, în 


condiţiile stabilite de art. 591. Dispoziţiile art. 592-595 se aplică în mod corespunzător. 

În procedura popririi, indiferent că este asigurătorie sau executorie, părţile se numesc creditor 
popritor, debitor poprit şi terţ poprit. 

Pentru înfiinţarea acestei măsuri asigurătorii, pe lângă condiţiile prevăzute de art. 591 C. proc. 
civ., instanţa trebuie să constate existenţa a două raporturi juridice: unul între creditorul popritor şi debitor 
iar altul între debitor şi un terţ, în care terţul este debitor al celui urmărit de creditorul popritor, terţul 
datorându-i debitorului urmărit sume de bani, titluri de valoare sau alte bunuri mobile incorporale 


urmăribile. 


4.3.3. Sechestrul judiciar 
A) Definiţie. 
Sechestrul judiciar este măsura asigurătorie care constă în indisponibilizarea bunurilor ce 


formează obiectul litigiului sau, în condiţiile legii, a altor bunuri, prin încredințarea pazei acestora unei 


persoane numită administrator-sechestru. 


Sediul materiei se află în art. 598-601 C. proc. civ. 

B) Condiţii de înfiinţare (art. 598-599 C. proc. civ.): 

a) să existe un proces asupra proprietăţii sau a altui drept real principal, asupra posesiei 
unui bun mobil sau imobil, ori asupra folosinţei sau administrării unui bun proprietate comună. 

Prin excepţie, sechestrul judiciar poate fi încuviinţat chiar fără să existe un proces: 

1. asupra unui bun pe care debitorul îl oferă pentru liberaţiunea sa; 

2. asupra unui bun cu privire la care cel interesat are motive temeinice să se teamă că va fi 


sustras, distrus ori alterat de posesorul său actual; 


% Având în vedere finalitatea textului, expresia „a renunţat la judecarea acesteia” trebuie interpretată în sensul că 
priveşte nu doar renunţarea la judecată, potrivit art. 246 C. proc. civ., ci şi renunţarea la drept conform art. 247 C. 
proc. civ. 


20 


3. asupra unor bunuri mobile care alcătuiesc garanţia creditorului, când acesta învederează 
insolvabilitatea debitorului său sau când are motive temeinice să bănuiască că debitorul va fugi ori să se 
teamă de sustrageri sau deteriorări; 

b) să existe o cerere în acest sens a celui interesat; 

c) măsura să fie necesară pentru conservarea dreptului (art. 598 C. proc. civ.) sau pentru 
liberarea debitorului (art. 599 pct. 1 C. proc. civ.) , ori să existe temerea că bunul va fi sustras, 
distrus ori alterat de posesorul său actual (art. 599 pct. 2 C. proc. civ.), sau creditorul să învedereze 
insolvabilitatea debitorului ori că are motive temeinice să bănuiască că debitorul va fugi, să va 
sustrage de la urmărire sau va deteriora bunul (art. 599 pct. 3 C. proc. civ.). 

Simplul fapt că există un proces având obiectul prevăzut în art. 598 C. proc. civ. nu este suficient 
pentru a se aplica măsura sechestrului judiciar, ci trebuie să se dovedească faptul că măsura este necesară 
pentru conservarea dreptului. 

C) Instanţa competentă 

Competența soluționării cererii de înfiinţare a sechestrului judiciar poate să aparţină fie instanţei 
învestită cu judecarea acţiunii principale, fie instanţei în circumscripţia căreia se află bunul ce urmează a 
fi pus sub sechestru, conform art. 599 alin. 2 C. proc. civ. 

D) Procedura de înfiinţare a sechestrului judiciar 

Procedura de aplicare a acestei măsuri asigurătorii este reglementată în art. 600-601 C. proc. civ. 

Astfel, cererea se judecă de urgenţă, cu citarea părților (art. 600 alin. 1 teza I C. proc. civ.). 
Asupra cererii instanţa se pronunţă printr-o încheiere care este supusă recursului în termen de 5 zile de la 
pronunțare. În cazuri urgente, preşedintele instanţei va putea numi, prin încheiere irevocabilă dată fără 
citarea părţilor, un administrator provizoriu până la soluţionarea cererii de sechestru judiciar (art. 601 C. 
proc. civ.). 

În caz de admitere a cererii, instanţa îl va putea obliga pe reclamant la darea unei cauţiuni (art. 
600 alin. 1 teza a I-a C. proc. civ.). Ca atare, necesitatea depunerii unei cauţiuni ca şi cuantumul acesteia, 
este lăsată la aprecierea instanţei. Dacă instanţa obligă la plata cauţiunii va fixa şi termenul în care trebuie 
depusă. Deşi textul nu prevede, apreciez că nerespectarea acestei obligaţii trebuie sancționată în sensul 
art. 592 alin. final C. proc. civ., cu desfiinţarea de drept a sechestrului printr-o încheiere irevocabilă, dată 
fără citarea părților. 

E) Administratorul-sechestru 

Administratorul-sechestru este persoana căreia îi este încredinţată paza bunului sechestrat şi care 
poate să fie: 

- persoana desemnată de părţi de comun acord; 

- în caz de neînțelegere între părţi, persoana desemnată de instanţă, care poate fi chiar deținătorul 
bunului (art. 600 alin. 2 C. proc. civ.). Persoana desemnată de instanţă nu trebuie să fie interesată în 
cauză. 

În caz de admitere a cererii de sechestru judiciar, instanța este obligată să desemneze 
administratorul-sechestru, aceasta nefiind doar o facultate, lăsată la aprecierea sa. 

Predarea bunului către administratorul-sechestru o face executorul judecătoresc care se va deplasa 
la locul situării bunului şi-l va da în primire acestuia, pe bază de proces-verbal. Un exemplar al 


procesului-verbal va fi înaintat şi instanţei care a încuviinţat măsura (art. 600 alin. 3 C. proc. civ.). 

Administratorul-sechestru poate să facă toate actele de conservare şi administrare a bunului, va 
încasa orice venituri şi sume datorate şi va putea plăti datorii cu caracter curent, precum şi cele constatate 
prin titlu executoriu. 

De asemenea, el va putea sta în judecată în numele părţilor litigante cu privire la bunul pus sub 
sechestru, dar numai cu autorizarea prealabilă a instanţei care l-a numit (art. 600 alin. 3). 

Dacă administrator-sechestru a fost numită o altă persoană decât deţinătorul, instanţa va fixa, 
pentru activitatea depusă, o sumă drept remunerare, stabilind, totodată, şi modalităţile de plată (art. 600 
alin. final C. proc. civ.). 

F) Încetarea sechestrului judiciar 

Codul nu prevede când încetează sechestrul judiciar. 

Ținând seamă de scopul pentru care este instituit, se poate considera că sechestrul judiciar 
încetează în următoarele cazuri: 

- la rămânerea irevocabilă a hotărârii asupra fondului administratorul-sechestru va preda bunul, 
împreună cu fructele acestuia şi veniturile încasate, părții căreia i-a fost atribuit prin hotărâre (art. 1634 
raportat la 1627 C. civ.). 

- măsura poate să înceteze şi înainte de soluţionarea procesului asupra fondului, prin demisia sau 
înlocuirea administratorului-sechestru. Cererea de înlocuire se rezolvă după regulile aplicabile la 


instituirea sechestrului. 


5. Citarea şi comunicarea actelor de procedură 
5.1. Reguli generale. Caracterul normelor care reglementează citarea 


Codul de procedură civilă reglementează citarea şi comunicarea actelor de procedură prin art. 85- 
100. 


Citarea este actul de procedură prin care participanţii la judecata procesului civil sunt înştiințaţi 


cu privire la existenţa procesului, a termenului şi locului unde se va desfăşura judecata. Prin citarea 


părţilor se asigură respectarea a două principii fundamentale ale procesului civil: contradictorialitatea şi 
dreptul de apărare. 


Comunicarea este tot un act procedural, este „mijlocul tehnic prin care se asigură aducerea la 


cunoştinţă a unui act procedural îndeplinit, care trebuie să fie cunoscut de părți” 


Potrivit art. 85 C. proc. civ., judecătorul nu poate hotărî asupra unei cereri decât după citarea 
sau înfăţişarea părţilor, afară numai dacă legea nu dispune altfel. 

La rândul său, art. 107 C. proc. civ. prevede că preşedintele va amâna judecarea pricinii ori de 
câte ori constată că partea care lipseşte nu a fost citată cu respectarea cerințelor prevăzute de lege sub 
pedeapsa nulităţii”. 

Caracterul imperativ al normelor înscrise în art. 85 şi 107 C. proc. civ. trebuie înţeles în 
sensul că instanţa nu poate lua nici o măsură decât dacă părţile sunt legal citate ori prezente, cu 
excepţia cazurilor anume prevăzute. Tocmai de aceea, pe parcursul judecății, înainte de 
pronunţarea unei hotărâri, lipsa procedurii de citare poate fi invocată de oricare dintre părți, de 
procuror sau de instanţă din oficiu. Pe de altă parte, normele privitoare la citare au caracter 


dispozitiv întrucât ocrotesc interesul părţii citate, care este înştiințată astfel de existenţa, de locul şi 


2 Întrucât nulitatea este expresă, vătămarea se prezumă, potrivit art. 105 alin. 2 teza a II-a C. proc. civ., astfel încât 
partea care invocă nulitatea este scutită de obligaţia de a dovedi vătămarea. 

data procesului. Aceasta înseamnă că o parte nu poate invoca, în căile de atac, lipsa de citare sau 
nelegala citare a celeilalte părţi, o asemenea cerere fiind respinsă ca lipsită de interes. 

În concluzie, trebuie să se facă distincţie între caracterul imperativ al normelor care obligă 
instanţa să citeze în mod legal părțile, şi caracterul dispozitiv al normelor care reglementează citarea ca 


atare. 


5.2. Termenul în cunoştinţă 

A) Regula 

În afară de cazurile în care judecata se poate desfăşura fără citarea părţilor, instanța nu are 
obligaţia citării nici faţă de partea care are termen în cunoştinţă. 

Potrivit art. 153 alin. 1 C. proc. civ., partea care a depus cererea personal sau prin mandatar şi a 
luat termenul în cunoştinţă, precum şi partea care a fost prezentă la o înfăţişare, ea însăşi sau prin 
mandatar, chiar neîmputernicit cu dreptul de a cunoaşte termenul, nu va fi citată în tot cursul judecării la 
acea instanţă, prezumându-se că ea cunoaşte termenele ulterioare. 

Are termen în cunoştinţă: 

- partea care a depus cererea personal sau prin mandatar şi a luat termen în cunoştinţă. În 
condiţiile art. 114! alin. 1 C. proc. civ. termenul în cunoştinţă se dă la depunerea cererii de chemare în 
judecată „sub semnătură”. În lipsa semnăturii, chiar dacă cererea nu a fost trimisă prin poştă, reclamantul 
trebuie să fie citat; 

- partea care a fost prezentă la un termen, personal sau prin mandatar chiar neîmputernicit cu 
dreptul de a cunoaşte termenul. 

În aceste cazuri, se prezumă că partea cunoaşte toate termenele ce vor fi acordate în dosar de 
instanţa respectivă, astfel încât nu va mai fi citată. Este însă o prezumție relativă”, care poate fi răsturnată 
făcându-se dovada contrară. 

B) Excepţia 

Potrivit alin. 2 al art. 153 C. proc. civ. instituţia termenului în cunoştinţă nu-şi găseşte aplicare”: 

1. în cazul redeschiderii judecății după ce a fost suspendată; 

2. în cazul stabilirii unui termen pentru chemarea la interogatoriu. Textul trebuie înţeles în sensul 
că numai în privinţa probei cu interogatoriu nu funcţionează prezumția cunoaşterii termenului. Ca atare, 
dacă partea care are termen în cunoştinţă lipseşte şi nici nu a fost citată la interogatoriu, nu se poate face 
aplicarea dispoziţiilor art. 225 C. proc. civ. Dar, într-o asemenea situaţie, dacă cel căruia i-a fost 
încuviințată proba renunţă la administrarea ei, litigiul poate fi soluţionat pentru că partea care lipseşte are 
termenul în cunoştinţă; 

3. în cazul când procesul se repune pe rol. Procesul se repune pe rol când, după închiderea 


dezbaterilor, instanţa găseşte necesare noi lămuriri; 


3 „Instanţa are îndatorirea de a se convinge că părţile prezente au luat cu adevărat cunoştinţă de termenul fixat”. - 
Trib. jud. Maramureş, dec. civ. nr. 282/1968, R.R.D. nr. 12/1968, p. 174. 

2 „Când părţile au primit termenul în cunoştinţă, schimbarea sediului instanţei în intervalul de timp dintre termene 
nu justifică citarea acestora, nefiind incidente nici unul dintre cazurile precizate de art. 153 alin. 2 C. proc. civ”.- C. A. 
Bucureşti, sec. com., dec. nr. 400/2000, Culegere de practică judiciară în materie comercială pe anii 2000-2001, p. 94. 
Soluţia este greşită. Prezumția termenului în cunoştinţă înseamnă că partea este presupusă a cunoaşte atât data cât 
şi locul unde se poate prezenta pentru judecată. Ca atare, schimbarea sediului instanţei impune citarea părţilor, 
pentru că altfel se încalcă prevederile art. 153 alin. 1. C. proc. civ.. 

4. în cazul militarilor în termen şi al deţinuţilor. Pentru că reglementează o excepţie, textul este de 
strictă interpretare, astfel încât numai militarii în termen trebuie să fie citați la fiecare termen. Celorlalte 
categorii de militari le sunt aplicabile dispoziţiile art. 153 alin. 1 C. proc. civ. Deţinuţii trebuie citați la 
fiecare termen. 

Un alt caz în care nu funcţionează termenul în cunoştinţă este cel prevăzut de art. 180 alin. 1 C. 
proc. civ. Potrivit acestui text, dacă una din părţi declară că scrisul sau semnătura este falsă şi cealaltă 
parte nu este de faţă, instanţa va dispune înfăţişarea părţilor în persoană, la alt termen, când partea care a 
invocat înscrisul va arăta mijloacele sale de apărare şi va depune înscrisul pentru verificare. Modalitatea 
în care instanța dispune înfăţişarea părților lipsă este citarea. 

De asemenea, părțile nu au termen în cunoştinţă pentru majorarea onorariului expertului (art. 213 
alin. 2 C. proc. civ.) ori pentru cercetarea locală (art. 216 alin. 1 C. proc. civ.). 

C) Preschimbarea termenului luat în cunoştinţă 

Potrivit art. 153 alin. 3 C. proc. civ., termenul luat în cunoştinţă sau pentru care au fost trimise 
citaţiile nu poate fi preschimbat”” decât pentru motive temeinice şi cu citarea părţilor. Citarea acestora se 
face în termen scurt, în camera de consiliu. Soluţionarea cererii de preschimbare a primului termen de 
judecată este de competenţa preşedintelui instanţei, a vicepreşedintelui instanţei, a preşedintelui de secţie 
ori a judecătorului care îl înlocuieşte. În cursul judecării procesului cererea de preschimbare a termenului 
se soluţionează de către completul de judecată. 


5.3. Citaţia. Cuprins 

Citarea părților (dar şi a martorilor, experților, interpreţilor, traducătorilor) se face printr-un act de 
procedură numit citaţie. 

Formularul de citaţie are două părți. Prima parte constituie citația propriu-zisă şi ea cuprinde 
menţiunile prevăzute de art. 88 C. proc. civ. Această parte este lăsată persoanei citate. Cea de-a doua 
parte reprezintă dovada de înmânare sau procesul-verbal încheiat de cel însărcinat cu înmânarea actului 
de procedură. Această parte a citaţiei se restituie la dosar. 

Potrivit art. 88 alin. 1 C. proc. civ., citația va cuprinde: 

. numărul şi data emiterii, precum şi numărul dosarului; 
. arătarea anului, lunii, zilei şi orei de înfăţişare; 


. arătarea instanţei şi sediului ei; 


A MUNN 


„numele, domiciliul şi calitatea celui citat; 


AŞ) 


„ numele şi domiciliul părţii potrivnice şi felul pricinii; 

5!. alte menţiuni prevăzute de lege; 

6. parafa şefului instanței şi semnătura grefierului. 

Partea a doua a formularului de citaţie, care, după caz, constituie dovada de primire sau procesul- 
verbal, cuprinde menţiunile prevăzute în art. 100 C. proc. civ.: 

1. anul, luna şi ziua când a fost încheiat; 

2. numele celui care l-a încheiat; 


3. funcțiunea acestuia; 


2 „Schimbarea orei de începere a şedinţei de judecată şi a completului de judecată -completul 1 în loc de completul 2- 
echivalează cu preschimbarea termenului de judecată”.- C. A. Bucureşti, sec. a III-a civilă, dec. nr. 1391/2000, 
publicată de M. Tăbârcă, Codul..., p. 215. 

4. numele, prenumele şi domiciliul celui căruia i s-a făcut comunicarea, cu arătarea numărului, 
etajului, apartamentului sau camerei, dacă cel căruia i s-a făcut comunicarea locuieşte într-o clădire cu 
mai multe etaje sau apartamente sau în hotel şi dacă actul de procedură a fost înmânat la locuinţa sa, ori 
a fost afişat pe uşa acestei locuinţe; 

5. arătarea instanţei de la care porneşte actul de procedură şi identificarea lui, iar pentru citaţii 
şi termenul de înfăţişare; 

6. arătarea înscrisurilor comunicate; 

7. numele şi calitatea celui căruia i s-a făcut înmânarea sau locul unde s-a făcut afişarea; 

8. semnătura celui care a încheiat procesul-verbal. 

Procesul-verbal face dovadă până la înscrierea în fals cu privire la faptele constatate personal de 
cel care l-a încheiat” (alin. 4). 


Adeverinţa de primire sau procesul-verbal de comunicare a citaţiei se ataşează la dosar. 


5.4. Persoanele care se citează. Reguli speciale 
Se citează părţile, martorii, experţii, interpreţii, traducătorii. 


5.5. Citarea prin publicitate 
Potrivit art. 95 C. proc. civ., se impun următoarele precizări: 


- pentru a se recurge la procedura citării prin publicitate, nu este suficient ca reclamantul să 
afirme că nu cunoaşte domiciliul pârâtului, ci trebuie să învedereze împrejurări concrete din care să 
rezulte că, deşi a făcut tot ce i-a stat în putinţă, nu a reuşit să afle domiciliul acestuia, confirmându-şi 
eventual, susţinerile prin probe corespunzătoare; 

- regula în realizarea procedurii de citare prin publicitate o constituie afişarea citaţiei la uşa 
instanţei. Prin excepţie, citația se publică şi în Monitorul Oficial al României sau într-un ziar mai 
răspândit, numai dacă se apreciază că o asemenea măsură este necesară. În ambele cazuri trebuie respectat 
termenul menţionat în alin. 3; 

- dacă citaţia a fost publicată în Monitorul Oficial sau într-un ziar mai răspândit, dar nu a fost 
afişată la uşa instanţei, procedura nu este legal îndeplinită de vreme ce textul are în vedere „şi” 
publicarea, deci în plus faţă de afişare; 

- din alin. final nu rezultă până la ce moment al procesului se poate înfățișa pârâtul şi să invoce 
lipsa procedurii de citare. Pentru că normele care reglementează citarea părților au caracter dispozitiv, 
încălcarea lor trebuie invocată în condiţiile art. 108 alin. 3 C. proc. civ. De asemenea, dacă pârâtul nelegal 
citat, nu a fost prezent nici la ultimul termen de judecată în primă instanţă, astfel încât să se acopere 
neregularitatea procedurală, conform art. 89 alin. 2 C. proc. civ., lipsa de procedură va putea fi invocată 


direct în apel sau în recurs, dacă sentinţa nu este susceptibilă de apel. 


2% „Menţiunea datei comunicării hotărârii, făcută pe dovada de comunicare a deciziei, în lipsa înscrierii în fals a 
contestatorului, nu poate fi combătută prin alte mijloace de probaţiune, nici măcar cu datele menţionate pe ştampilele 
aplicate de oficiile poştale implicate în îndeplinirea procedurii”. C. A. Ploieşti, dec. civ. nr. 1468/1998, B.]./1998 — 
semestrul I, p. 255; „Data încheierii procesului-verbal de comunicare a hotărârii face parte din categoria faptelor 
constatate de cel care l-a întocmit, astfel încât această menţiune face dovadă până la înscrierea în fals, conform 
dispoziţiilor art. 100 alin. 4 C. proc. civ. În aceste condiţii, legea nepermiţând dovada contrarie decât prin folosirea 
procedurii înscrierii în fals, simpla afirmaţie a părţii, în sensul că nu i s-ar fi comunicat hotărârea apelată este lipsită 
de relevanţă juridică”.- C. A. Bucureşti, sec. a IV-a civilă, dec. nr. 4134/2000, Culegere de practică judiciară în materie 
civilă pe anul 2000, p. 219. 

- dacă pârâtul dovedeşte că reclamantul îi cunoştea adresa şi totuşi a obţinut citarea sa prin 
publicitate, toate actele de procedură săvârşite după acest moment se vor anula iar reclamantul va putea fi 
obligat la despăgubiri şi amendat”. 

Citarea prin publicitate se realizează, potrivit art. 94 C. proc. civ., şi atunci când comunicarea 
actelor de procedură nu se poate face din cauză că s-a dărâmat clădirea, a devenit de nelocuit sau din alt 
motiv asemănător, caz în care agentul va depune actul la grefa instanţei, care va înştiinţa din timp partea 
despre această împrejurare, dispoziţiile art. 95 fiind aplicabile în mod corespunzător. 

În această situaţie, instanţa nu va dispune automat citarea prin publicitate, ci va încunoştinţa 
partea potrivnică pentru a face cercetări şi a indica noua adresă la care urmează să se facă citarea şi 


comunicarea celorlalte acte de procedură. 


CAPITOLUL AL II-LEA 
ETAPA DEZBATERILOR 


Etapa dezbaterilor începe la prima zi de înfăţişare şi durează până în momentul în care instanţa se 


socoteşte lămurită asupra pretențiilor deduse judecății, când declară dezbaterile închise şi se retrage 


pentru deliberare. 


1. Sedinţa de judecată 
1.1. Activitatea premergătoare şedinţei de judecată 


- in sarcina grefierului de şedinţă sunt stabilite o serie de _indatoriri pentru perioada 


premergătoare şedinţei de judecată (preia dosarele de la arhivă, întocmeşte şi afişează lista cauzelor cu 24 


de ore înaintea termenului de judecată, lista se afişează la uşa sălii de şedinţă, cu cel puţin o oră înainte de 
începerea şedinţei, verifică dacă au sosit la instanţă şi s-au ataşat la dosare dovezile de înmânare ori de 
comunicare a citaţiilor şi a celorlalte acte procedurale, precum şi relaţiile şi actele solicitate de preşedinte 
sau dispuse de instanţa de judecată; verifică legalitatea îndeplinirii procedurilor de citare sau de 
comunicare ataşate la dosar, informează pe preşedintele completului de judecată despre deficienţele 


constatate pentru a se lua eventuale măsuri, după care predă dosarele completului de judecată). 


1.2. Activitatea în timpul şedinţei de judecată 
A) Rolul grefierului de şedinţă 
Grefierul va fi prezent în sala de şedinţă cu o oră înainte de începerea şedinţei de judecată, pentru 
a pune la dispoziţie dosarele spre consultare. El se îngrijește, totodată de ataşarea la dosare a ultimelor 
acte de procedură sau a corespondenţei sosite la registratură. 


B) Conducerea şedinţei de judecată. Poliţia şedinţei 


2 „Dacă citarea prin publicitate a pârâtului s-a datorat relei-credinţe a reclamantului, acesta din urmă este pasibil de 
aplicarea unei amenzi în folosul statului şi de plata unor despăgubiri către partea prejudiciată”. - Trib. Supr., sec. civ., 
dec. nr. 581/1979, I. G. Mihuţă, Repertoriu..., pe anii 1975-1980, p. 292, nr. 76. 

Şedinţa de judecată este prezidată de judecătorul desemnat de preşedintele instanţei sau, după caz, 
de preşedintele secției. 

Potrivit art. 128 alin. 1 C. proc. civ., preşedintele deschide, suspendă şi ridică şedinţa. 

Tot preşedintele completului este cel care, potrivit art. 122 C. proc. civ., exercită poliţia şedinţei, 
putând lua măsuri pentru păstrarea ordinii şi bunei-cuviinţe. 

Filmarea sau fotografierea în incinta instanţei sau în sălile de şedinţă se fac numai cu acordul 
preşedintelui instanţei, respectiv preşedintelui de complet, care poate stabili limitele în care să se 
desfăşoare aceste activităţi. În vederea aducerii la cunoştinţa publicului, aceste prevederi vor fi afişate în 
loc vizibil. 

C) Apelul participanţilor la judecată. Referatul grefierului de şedinţă 

Apelul părților şi al celorlalți participanţi la judecată se face la uşa sălii de şedinţă, de către un 
aprod sau prin instalaţia de amplificare de către grefierul de şedinţă. 

După strigarea cauzei şi apelul părților, grefierul de şedinţă referă oral, pe scurt, obiectul pricinii 
şi stadiul în care se află judecata acesteia; comunică modul în care s-a îndeplinit procedura de citare a 
persoanelor chemate la proces şi dacă s-au îndeplinit celelalte măsuri dispuse de instanţă la termenele 
anterioare. 

După referatul grefierului de şedinţă, preşedintele completului verifică personal modul de 
îndeplinire a procedurii de citare precum şi, atunci când este cazul, dacă s-au îndeplinit dispoziţiile legale 
privitoare la taxa judiciară de timbru şi timbrul judiciar. 

D) Măsuri care pot fi dispuse în dosare 

În funcţie de situaţia concretă din fiecare dosar, după strigarea cauzei şi referatul grefierului, se va 
trece, după caz, la amânarea procesului, suspendarea judecății sau soluţionarea pricinii: 

- cauzele care se amână, fără să comporte discuţii, vor putea fi strigate, la începutul şedinţei, în 
ordinea listei, dacă toate părțile legal citate sunt prezente şi cer amânarea. 

La cererea părţilor, instanţa va putea lăsa cauza la urmă, fixând o anumită oră când dosarul va fi 
strigat din nou (art. 101 alin. 2 din Regulament). 

În cazul în care nici una din părţi nu se prezintă la strigarea cauzei, dosarul va fi lăsat la sfârşitul 
şedinţei când, după o nouă strigare, în ordinea listei, se va proceda conform dispoziţiilor legale. Dacă nici 
una din părți nu a cerut judecarea în lipsă, se poate dispune suspendarea judecății; 

- pricinile declarate urgente şi cele rămase în divergență se vor judeca înaintea celorlalte (art. 125 
alin. 2 C. proc. civ.) 

Art. 125 alin. 3 C. proc. civ. prevede că părțile pot cere schimbarea rândului, când împricinaţii 
având pricini fixate înaintea lor nu se împotrivesc. 

- dacă s-a trecut la soluţionarea pricinii, instanţa se va pronunţa cu prioritate, atunci când este 
cazul, asupra excepțiilor de procedură şi a celor de fond care fac de prisos, în tot sau în parte, cercetarea 
în fond a pricinii (art. 137 C. proc. civ.); 

- în faţa primei instanţe, judecătorii au datoria de a încerca împăcarea părţilor. În acest scop, ei 
pot solicita înfăţişarea personală a părților, chiar dacă acestea sunt reprezentate. 

- dacă nu s-au împăcat, părţile îşi vor susţine cererile şi se vor administra probele ce le-au fost 
încuviințate. 

Preşedintele va da cuvântul mai întâi reclamantului şi pe urmă pârâtului. În caz de trebuinţă, 
preşedintele poate da cuvântul de mai multe ori, putându-l mărgini în timp de fiecare dată (art. 128 alin. 


2-3 C. proc. civ.). 

Se dă cuvântul mai întâi aceluia care „are de făcut o propunere înaintea judecății” (art. 1169 C. 
civ.). Ca atare, dacă pârâtul invocă excepţii, el va avea calitatea de reclamant cu privire la excepţie şi prin 
urmare, lui i se va da mai întâi cuvântul pentru susţinerea excepţiei. Situaţia este aceeaşi dacă pârâtul a 
formulat cerere reconvenţională. 

Dacă procurorul participă la judecată va vorbi ultimul, cu excepţia cazului în care a pornit 
procesul, caz în care va avea primul cuvântul. 

Intervenientul principal, cel chemat în judecată conform art. 57 C. proc. civ. şi cel arătat ca titular 
al dreptului, pentru că au poziţia de reclamanţi, vorbesc după reclamant. 

Chematul în garanţie va avea cuvântul după partea care l-a introdus în proces. 

Intervenientul accesoriu are cuvântul după partea în favoarea căreia a intervenit; 

- în cursul şedinţei de judecată grefierul va consemna în caietul de note: numărul dosarului, 
poziţia acestuia pe lista de şedinţă, susţinerile orale din timpul şedinţei, măsurile dispuse de instanță 
precum şi toate celelalte aspecte rezultând din desfăşurarea procesului. Notele vor fi vizate de 
preşedintele completului de judecată. 

- când instanţa se va socoti lămurită, preşedintele va declara dezbaterile închise (art. 150 C. proc. 
civ.). 

Potrivit art. 146 C. proc. civ., părțile vor putea fi îndatorate, după închiderea dezbaterilor, să 
depună concluzii scrise sau prescurtări scrise, semnate de ele, a susţinerilor lor verbale. Părţile vor putea 
depune concluzii sau prescurtări chiar fără să fie obligate. 

De asemenea, în cazul în care a respins cererea de amânare a judecății pentru lipsă de apărare, la 
cererea părţii, instanța poate să amâne pronunţarea în vederea depunerii de concluzii scrise (art. 156 alin. 
2 C. proc. civ.). 

Dacă instanţa găseşte necesare noi lămuriri, pricina poate fi repusă pe rol (art. 151 C. proc. civ.). 

Odată cu repunerea pe rol se va dispune şi citarea părților pentru termenul acordat, conform art. 
153 alin. 2 pct. 3 C. proc. civ. 

E) Termenul de soluţionare a pricinilor 

Codul de procedură civilă nu stabileşte, de drept comun, un termen în care să fie soluționate 
pricinile şi nici durata termenelor ce pot fi acordate pe parcursul judecății. 

A prevăzut doar cauzele în care judecata se face de urgenţă: în materie de perimare (art. 252), 
lămurirea hotărârii (art. 2811), completarea hotărârii (art. 281°), contestaţie în anulare (art. 320), pentru 
înlăturarea piedicilor ce se ivesc în organizarea arbitrajului (art. 342), pentru decăderea din termenul de 
grație (art. 383), pentru autorizarea executorului de a intra în anumite încăperi (art. 384'), pentru 
soluţionarea cererii prin care se contestă solvabilitatea garantului (art. 394), judecarea contestaţiei la 
executare (art. 402), suspendarea provizorie a executării de către preşedintele instanţei (art. 403), 
judecarea contestaţiei împotriva procesului-verbal de eliberare şi distribuire a sumei rezultate din 
executare (art. 570), judecarea ordonanţei preşedinţiale (art. 581), judecarea recursului împotriva 
ordonanţei preşedinţiale (art. 582), judecarea cererii de sechestru asigurător (art. 592), ridicarea 
sechestrului asigurător (art. 594), judecarea cererii de sechestru judiciar (art. 600), numirea 
administratorului provizoriu (art. 601), judecarea cererilor posesorii (art. 601). 

Pe de altă parte, în aplicarea art. 6 pct. 1 din Convenţia europeană a drepturilor omului, art. 21 
alin. 3 din Constituţie stabileşte că orice persoană are dreptul la judecarea într-un termen rezonabil a 


cauzei sale. 

O serie de legi speciale prevăd însă termenele în care trebuie să fie judecate pricinile la care se 
referă. Astfel: 

- cererile referitoare la soluţionarea conflictelor de drepturi se judecă în regim de urgenţă. 
Termenele de judecată nu pot fi mai mari de 10 zile (art. 74 alin. 1 şi 2 din Legea nr. 168/1999 privind 
soluționarea conflictelor de muncă); 

- tribunalul fixează termen pentru soluționarea cererii de încetare a grevei, care nu poate fi mai 
mare de 3 zile de la data înregistrării acesteia (art. 59 din Legea nr. 168/1999 privind soluționarea 
conflictelor de muncă); 

- Tribunalul Bucureşti se pronunţă asupra cererii de înregistrare a partidului politic în cel mult 
15 zile de la expirarea termenului de afişare a cererii. Curtea de Apel Bucureşti va examina contestaţia 
în şedinţă publică, în termen de cel mult 15 zile de la înregistrarea acesteia (art. 21 alin. 1 şi 3 din Legea 
nr. 14/2003 a partidelor politice); 

- în termen de 15 zile de la înregistrarea cererii Ministerului Public, de încetare a activităţii 
partidului politic şi de radiere a acestuia, Tribunalul Bucureşti se va pronunţa asupra acesteia (art. 26 
alin. 2 din Legea nr. 14/2003 a partidelor politice); 

- împotriva hotărârii de admitere sau respingere a cererii de acordare a statutului de refugiat se 
poate face plângere care va fi soluţionată în termen de 30 de zile (art. 15 alin. 5 din Ordonanţa 
Guvernului nr. 102/2000 privind statutul şi regimul refugiaților din România, aprobată prin Legea nr. 
323/2001, astfel cum a fost modificată prin Ordonanţa Guvernului nr. 43/2004); 

- recursul împotriva hotărârii date asupra plângerii se judecă în termen de 30 de zile de la 
înregistrare (art. 15 alin. 8 din Ordonanţa Guvernului nr. 102/2000 privind statutul şi regimul 
refugiaților din România, aprobată prin Legea nr. 323/2001, astfel cum a fost modificată prin Ordonanţa 
Guvernului nr. 43/2004); 

- dacă sunt motive întemeiate pentru care părţile nu sunt în măsură să îşi prezinte apărările în 
mod complet, instanţa va putea, în mod excepţional, să acorde un singur termen în cunoştinţă de cel mult 
5 zile, pentru aceste motive (art. 40 alin. 2 din Legea nr. 137/2002 privind unele măsuri pentru 
accelerarea privatizării); 

- instanța va soluţiona cererea pentru obţinerea documentului oficial prin care se permite 
desfăşurarea activităţii, prestarea serviciului sau exercitarea profesiei, în termen de cel mult 30 de zile de 
la primirea acesteia (art. 9 alin. 3 din Ordonanţa de urgenţă a Guvernului nr. 27/2003 privind procedura 
aprobării tacite, aprobată prin Legea nr. 486/2004), 

- instanţa va proceda la soluționarea cererii de înscriere a sindicatului în termen de 10 zile (art. 
15 alin. 3 din Legea nr. 54/2003 a sindicatelor). 


1.3. Activitatea ulterioară şedinţei de judecată. Încheierile de şedinţă 

A) Actele de procedură îndeplinite de grefier după terminarea şedinţei 

Dintre dosarele aflate pe rolul completului la un termen de judecată, unele sunt soluționate, în 
altele judecata se amână. 

Dacă judecata s-a amânat, în termen de 24 de ore grefierul va întocmi încheierea de şedinţă, 
conceptele de citare pentru termenul următor, adresele şi celelalte lucrări dispuse de instanţă. 

Judecătorii sunt obligaţi să verifice efectuarea în termen a încheierilor şi a celorlalte lucrări 
întocmite de grefierul de şedinţă, restituindu-le pe cele necorespunzătoare, atunci când este cazul, cu 


îndrumările necesare pentru refacerea lor. 

După redactarea şi semnarea încheierilor, grefierii de şedinţă predau dosarele amânate arhivarului 
registrator care semnează de primirea lor pe listele de procese. 

Citaţiile şi mandatele de aducere se întocmesc în ordinea urgenţei, cel mai târziu a doua zi după 
întocmirea conceptelor de citare. 

B) Încheierea de şedinţă 

Se întocmeşte o încheiere pentru fiecare termen de judecată, cu excepţia termenului la care au loc 
dezbaterile în fond, deoarece în acest caz în practicaua hotărârii se va consemna ce s-a petrecut la acel 
termen. Totuşi, dacă se amână pronunţarea, se va întocmi încheierea de dezbateri, care va înlocui 
practicaua hotărârii, şi care va face corp comun cu hotărârea. Lipsa încheierii de dezbateri va atrage 
nulitatea hotărârii pentru că instanţa de control judiciar nu poate să verifice legalitatea compunerii sau 
constituirii completului de judecată, dacă părţile au fost legal citate, dacă acestea au fost prezente personal 
la judecată sau prin mandatar, dacă au pus concluzii şi ce concluzii au pus etc. 

În încheierea de şedinţă trebuie să se consemneze tot ce s-a petrecut la termenul de judecată. De 
aceea s-a spus că încheierea este un proces-verbal al şedinţei, o oglindă scrisă a dezbaterii orale. 

Potrivit art. 255 alin. 2 C. proc. civ., hotărârile date de instanţă în cursul judecății se numesc 
încheieri. Prin urmare, încheierea este tot o hotărâre, dar este o hotărâre dată pe parcursul judecății. 
Având această natură, încheierea va avea acelaşi cuprins ca şi hotărârea finală: practica, considerente şi 
dispozitiv, conform art. 261 C. proc. civ. 

Întrucât sunt anterioare hotărârii finale, încheierile se numesc premergătoare. 

Încheierile sunt de două feluri: preparatorii şi interlocutorii. 

Încheierile preparatorii nu îi leagă pe judecători (art. 268 alin. 2 C. proc. civ.). 

În schimb, judecătorii sunt legaţi de încheierile interlocutorii care, fără a hotărî în totul pricina, 
pregătesc dezlegarea ei (art. 268 alin. 3 C. proc. civ.). Aceste încheieri lasă se întrevadă rezultatul 
procesului sau rezolvă parțial un aspect al procesului. Faptul că judecătorii sunt „legați? de aceste 
încheieri trebuie înţeles în sensul că ei nu pot reveni asupra celor decise, astfel încât ulterior să pronunţe o 
altă soluţie. 

Potrivit art. 282 alin. 2 C. proc. civ., împotriva încheierilor premergătoare nu se poate face 
apel decât odată cu fondul, în afară de cazul când prin ele s-a întrerupt cursul judecății. Soluţia este 
valabilă şi pentru recurs (art. 299 C. proc. civ.). 

Pe de altă parte, sunt încheieri care nu sunt supuse nici unei căi de atac. Astfel, potrivit art. 34 
alin. 1 C. proc. civ., încheierea prin care s-a încuviințat sau respins abţinerea, ca şi aceea prin care s-a 
încuviințat recuzarea, nu este supusă la nici o cale de atac; în condiţiile art. 40 alin. 4 C. proc. civ., 
hotărârea (încheierea) asupra strămutării nu este supusă nici unei căi de atac; potrivit art. 351 alin. 2 C. 
proc. civ., încheierea prin care instanța numeşte arbitrul nu este supusă căilor de atac. 

Sunt cazuri în care instanţa dă soluţia finală unei cereri prin încheiere, ca de exemplu, în materia 
asigurării dovezilor pe cale principală, al îndreptării hotărârilor, al renunţării la judecată, în materie 


necontencioasă. Aceste încheieri nu sunt premergătoare. 


2. Prima zi de înfăţişare 
A) Definiţie. Particularităţi 


Art. 134 C. proc. civ. defineşte prima zi de înfăţişare ca fiind termenul la care părțile legal citate, 


pot pune concluzii. 


Prin urmare, pentru a exista acest moment procedural, se cer a fi îndeplinite cumulativ două 


condiţii: părțile să fie legal citate (deci, nu neapărat prezente!) şi să poată pune concluzii. 

A putea pune concluzii, în sensul art. 134, înseamnă că partea este în măsură să-şi exprime 


poziţia, punctul de vedere în legătură cu orice aspect din procesul respectiv. Altfel spus, a putea pune 
concluzii nu înseamnă a pune efectiv concluzii, ci a avea posibilitatea să se pună concluzii. Tocmai de 
aceea, cerinţele art. 134 C. proc. civ. sunt îndeplinite chiar dacă partea lipseşte, dar a fost legal citată cu 
copie de pe cererea formulată de adversar şi nu i s-a încuviinţat amânarea pentru lipsă de apărare. 

Concluziile care pot fi puse la prima zi de înfăţişare nu se identifică şi nu se confundă cu 
concluziile în fond, finale, care se pun înainte de închiderea dezbaterilor. 

Nu pot fi puse concluzii dacă una din părţi a formulat o cerere pentru lipsă de apărare, pe care 
instanţa o găseşte întemeiată; dacă serviciul este suspendat ori procesul este amânat pentru lipsă de timp; 
dacă cererea de chemare în judecată şi înscrisurile depuse de reclamant nu au fost comunicate pârâtului; 


dacă, faţă de obiectul litigiului, completul nu era legal compus sau constituit. 


Prima zi de înfăţişare nu este totuna cu primul termen de judecată. Desigur, în măsura în care la 
primul termen de judecată sunt îndeplinite cele două condiţii impuse de art. 134 C. proc. civ., la primul 
termen de judecată poate fi „prima zi de înfăţişare”. 

Este prima zi de înfăţişare termenul la care sunt îndeplinite aceste condiţii, chiar dacă taxele 
judiciare de timbru nu sunt încă achitate. 

B) Funcţia procedurală 

Momentul procesual care este prima zi de înfăţişare este important pentru că la această dată atât 
pârâtul cât şi reclamantul pot să săvârşească anumite acte de procedură, sub sancţiunea, de regulă, a 
decăderii. 

Reclamantul va putea cere instanţei un termen pentru întregirea sau modificarea cererii, precum 
şi pentru a propune noi dovezi. În acest caz, instanţa dispune amânarea pricinii şi comunicarea cererii 
modificate pârâtului, în vederea facerii întâmpinării (art. 132 alin. 1 C. proc. civ.). 

Întrucât normele înscrise în art. 132 C. proc. civ. au caracter dispozitiv, reclamantul ar putea să- 
şi modifice acţiunea şi după prima zi de înfăţişare, dacă păârâtul consimte, expres sau tacit. Pentru ca 
părţile să nu fie lipsite de grade de jurisdicție, reclamantul îşi poate modifica acţiunea numai în fața 
primei instanţe nu şi în căile de atac. 

Art. 132 alin. 2 C. proc. civ. prevede cazurile in care cererea nu se socoteşte modificată şi nu se 
va da termen, ci se vor trece în încheierea de şedinţă declaraţiile verbale făcute în instanţă: 

Tot la prima zi de înfăţişare reclamantul ar putea propune dovezi noi, pe care nu le-a indicat în 
cererea de chemare în judecată. 

De asemenea, dacă pârâtul a depus cerere reconvenţională, la prima zi de înfăţişare reclamantul 
va putea cere un termen pentru a formula întâmpinare şi a propune dovezile în apărare. 

Pârâtul, dacă nu este reprezentat sau asistat de avocat, la prima zi de înfăţişare va arăta 
excepţiile, dovezile şi toate mijloacele sale de apărare, despre care se va face vorbire în încheierea de 
şedinţă (art. 118 alin. final C. proc. civ.). De asemenea, instanţa îi va acorda, la cerere, un termen pentru 
pregătirea apărării şi depunerea întâmpinării. 


Tot până la acest moment pârâtul poate formula cererile de intervenţie forțată. 


3. Excepţiile procesuale 


3.1. Caracteristici si definitie 
- excepţia constituie o formă de manifestare a acţiunii şi deci, presupune existenţa unui proces 


civil în curs de soluţionare; 

- prin natura sa, excepţia procesuală reprezintă un mijloc de apărare. Fiind un mijloc de apărare, 
excepţia procesuală este folosită în mod obişnuit de către pârât. 

- excepţiile procesuale nu pun în discuţie fondul pretenţiei deduse judecății; 

- admiterea excepţiei procesuale duce fie la întârzierea judecății prin amânarea cauzei, refacerea 
unor acte de procedură, declinarea competenţei (în cazul excepțiilor declinatorii), fie la împiedicarea 
judecății fondului, prin stingerea procesului, anularea sau respingerea cererii ca prematură, prescrisă, 
inadmisibilă (în cazul excepțiilor peremptorii); 

- în principiu, admiterea excepţiei procesuale nu afectează dreptul reclamantului, iar hotărârea 
pronunţată nu are autoritate de lucru judecat asupra fondului dreptului. 

Definitie 

Excepţiile procesuale reprezintă unul din mijloacele prin care, în condiţiile legii, partea interesată, 
procurorul sau instanța din oficiu, invocă fără a pune în discuţie fondul dreptului, neregularități 
procedurale (privitoare la compunerea sau constituirea instanţei, competenţa acesteia ori la actele de 
procedură) sau lipsuri referitoare la dreptul material la acţiune, urmărind, după caz, declinarea 
competenţei, amânarea judecății, refacerea unor acte, anularea ori respingerea cererii. 

3.2. Natură juridică 

Excepţia procesuală are natura juridică a mijloc de apărare şi ea nu se confundă cu apărarea pe 
fond. 

De pildă, dacă reclamantul îl cheamă în judecată pe pârât de la care pretinde restituirea unui bun 
împrumutat, pârâtul se poate apăra pe fond (motivând de exemplu, faptul că reclamantul nu i-a 
împrumutat bunul ci i l-a dat în urma unei vânzări, ori că i-a restituit bunul reclamantului, excepţia 
neexecutării contractului“) sau se poate apăra invocând o excepţie procesuală (lipsa calităţii procesuale 
active sau pasive, autoritatea de lucru judecat etc.). 

3.3. Clasificarea excepțiilor procesuale 

A) In functie de obiectul asupra căruia poartă - excepţii de procedură şi excepţii de fond 


Prin excepţiile de procedură se invocă neregularități procedurale privitoare la compunerea sau 


constituirea instanţei, competenţa acesteia şi procedura de judecată. Au o asemenea natură: excepţia 
privind greşita compunere a instanţei, excepţia de incompatibilitate, de recuzare, excepția de 
necompetenţă, excepţia de litispendenţă şi conexitate, lipsa dovezii calităţii de reprezentant, excepţia de 
perimare, lipsa procedurii de citare etc. 


Prin excepţiile de fond se invocă lipsuri referitoare la exerciţiul dreptului la acţiune. Întrucât 


condiţiile de exerciţiu ale acţiunii sunt dreptul, interesul, calitatea procesuală şi capacitatea procesuală, 
înseamnă că lipsa uneia sau unora din aceste condiţii constituie temei pentru invocarea unei excepţii de 
fond. 

B) Excepţii dilatorii şi excepţii peremptorii 

În raport de criteriul efectului pe care tind să-l realizeze, excepţiile procesuale se împart în 


excepţii dilatorii şi excepţii peremptorii sau dirimante. 


Excepţiile dilatorii tind la amânarea judecății, declinarea competenţei sau refacerea unor acte. 
Sunt astfel de excepţii: excepţia lipsei de citare, excepţia de recuzare, de incompatibilitate, excepţia de 


conexitate, litispendenţa etc. 


3% „Ceea ce recurenta numeşte ca fiind o excepţie de fond -excepția neîndeplinirii contractului- este în realitate o 

apărare pe fond deoarece, prin definiţie excepţiile de fond sunt în legătură cu condiţiile de exerciţiu ale acţiunii şi nu 
un în discuţie însuşi fondul dreptului” - C. A. Bucureşti, sec. a IV-a civilă, dec. nr. 470/1999, nepublicată. 

Excepţiile peremptorii tind la respingerea sau la stingerea procesului. Au acest caracter 


prescripţia, puterea lucrului judecat, excepţia lipsei calităţii sau capacităţii procesuale, excepţia lipsei 
dovezii calităţii de reprezentant, perimarea. 

Unele excepţii peremptorii (ex: excepţia lipsei capacităţii procesuale de exerciţiu, a lipsei dovezii 
calității de reprezentant, excepţia nelegalei timbrări, excepţia lipsei semnăturii de pe cerere, atunci când 
partea nu este prezentă la termenul la care se invocă excepţia) încep prin a avea un efect dilatoriu, pentru 
că instanţa nu anulează automat cererea, ci amână judecata, acordând un termen pentru împlinirea 
lipsurilor. 

Pe de altă parte, este posibil ca aceeaşi excepție să producă efecte diferite. 

Astfel, excepția de necompetenţă: 

- este dilatorie, atunci când se apreciază că pricina este de competența unei alte instanțe sau organ 
cu activitate jurisdicțională, în favoarea cărora trebuie declinată competența; 

- este peremptorie sau dirimantă, atunci când cererea este de competenţa unui organ fără activitate 
jurisdicţională, pentru că soluţia pe care o pronunţă instanţa este de respingere a cererii ca inadmisibilă; 

-este dilatorie, atunci când pricina este de competenţa unei instanţe dintr-un stat membru al 
Uniunii Europene, pentru că potrivit Regulamentului CE nr. 44/2001 cererea va fi declinată în favoarea 
instanţei străine; 

- este peremptorie, dacă pricina este de competenţa unei instanţe dintr-un stat care nu este 
membru al Uniunii Europene, deoarece în acest caz, în raport de dispoziţiile art. 157 din Legea nr. 
105/1992 cererea va fi respinsă ca nefiind de competenţa instanţelor române. 

C) Excepţii absolute şi relative 

În raport de caracterul imperativ sau dispozitiv al normei încălcate, excepţiile procesuale se 
clasifică în excepţii absolute şi excepţii relative. 


Excepţiile absolute privesc încălcarea unor norme cu caracter imperativ. Au acest caracter 


excepția nemotivării sau motivării tardive a recursului, excepţia exercitării tardive a căii de atac, excepţia 
incompatibilităţii etc. 

Aceste excepţii pot fi invocate de oricare dintre părţi, de procuror sau de instanţă din oficiu în 
orice moment al procesului, chiar direct în căile de atac. 


Excepţiile relative pot fi invocate atunci când au fost încălcate norme dispozitive. Fac parte din 


această categorie excepţia de recuzare, excepţia de necompetenţă teritorială relativă. 

Aceste excepţii pot fi invocate numai de partea interesată şi numai la prima zi de înfăţişare ce a 
urmat săvârşirii neregularităţii procedurale şi înainte de a se pune concluzii în fond. 

3.4. Raportul dintre excepţiile procesuale şi inadmisibilităţi 

În realitate, şi în aceste cazuri suntem în prezenţa unor excepţii (de procedură sau de fond) care 
au ca punct comun soluţia pe care o pronunţă instanţa în cazul admiterii lor: respingerea cererii ca 
inadmisibilă. De pildă, excepţia de inadmisibilitate a recursului declarat împotriva unei hotărâri 
irevocabile este de fapt o excepţie de fond, pentru că priveşte exerciţiul dreptului la acţiune“!. Dacă se 


admite această excepţie de fond, recursul va fi respins ca inadmisibil. 


31 „Întrucât deciziile pronunţate de secţiile Curţii Supreme de Justiţie, ca instanţe de recurs..., nu mai sunt susceptibile 
a fi atacate cu recurs, se constată că recursul declarat în cauză este inadmisibil şi urmează a fi respins ca atare”.- 
C.S.]., sec. com., dec. nr. 391/1994, Dreptul nr. 4/1995, p. 71. 

Atunci când o cerere adresată instanţei este în realitate de competenţa unui organ al statului fără 
activitate jurisdicţională, cererea se va respinge ca inadmisibilă, în urma admiterii excepţiei de 
necompetenţă generală, deci a unei excepţii de procedură. 

3.5. Procedura de soluţionare a excepțiilor procesuale 

A) Condiţii de invocare a excepțiilor procesuale 

A) Instanţa poate să invoce excepţiile absolute în orice stare a pricinii (art. 108 alin. 1 C. proc. 
civ.), având însă obligaţia de a pune în discuţia părţilor excepţia invocată, pentru a nu se încălca principiul 
contradictorialităţii şi al dreptului la apărare. 

În schimb, instanţa nu poate să invoce din oficiu excepţiile relative dar, în exerciţiul rolului activ 
(art. 129 alin. 3 C. proc. civ.), poate să atragă atenţia părţii care nu este reprezentată sau asistată de avocat 
ori de mandatarii prevăzuţi la art. 68 alin. 5 C. proc. civ., că este îndreptăţită să invoce o excepţie relativă. 

B) Părţile iniţiale 

Pârâtul poate să invoce excepţiile pe care le are față de cererea de chemare în judecată prin 
întâmpinare. 

În situaţia în care întâmpinarea nu este obligatorie, ori dacă pârâtul nu este reprezentat sau asistat 
de avocat, la prima zi de înfăţişare preşedintele completului îi va pune în vedere să arate excepţiile, despre 
care se va face vorbire în încheierea de şedinţă. 

Dacă la prima zi de înfăţişare, în condiţiile art. 132 alin. 1 C. proc. civ., reclamantul solicită 
acordarea unui termen pentru întregirea sau modificarea acţiunii, în termenul acordat de instanţă pârâtul 
va putea depune întâmpinare prin care să arate excepţiile pe care le are la cererea modificată. 

Pârâtul trebuie să invoce în aceste condiţii, sub sancţiunea decăderii prevăzută de art. 103 
coroborat cu art. 136 C. proc. civ., numai excepţiile relative, întrucât excepţiile de ordine publică pot fi 
invocate în orice stare a pricinii. 

Reclamantul nu poate invoca excepţia de necompetenţă teritorială relativă (art. 158 alin. final C. 
proc. civ.) şi, faţă de regula potrivit căreia nimeni nu poate invoca neregularități pricinuite prin propriul 
său fapt, nici excepţii relative la cererea de chemare în judecată. 

D) Procurorul 

Procurorul poate să invoce excepţii absolute în orice etapă a procesului. 

El nu poate invoca excepţii relative, dar, dacă participă la judecată, poate să pună concluzii 
asupra excepțiilor ridicate de partea care are interes. 

B) Judecata excepțiilor procesuale 

1. Regula 

Potrivit art. 137 alin. 1 C. proc. civ. instanţa se va pronunţa mai întâi asupra excepțiilor de 
procedură precum şi asupra celor de fond care fac de prisos, în totul sau în parte, cercetarea în fond a 
pricinii. 

2. Excepția 

De la regula enunțată anterior, legiuitorul s-a abătut prin prevederile alin. 2 al art. 137 C. proc. 
civ. potrivit cu care excepţiile vor putea fi unite cu fondul dacă pentru judecarea lor este nevoie să se 
administreze dovezi în legătură cu dezlegarea în fond a pricini. 

Prin urmare, nu orice excepţie poate fi unită cu fondul, ci numai acea excepţie pentru a cărei 


soluţionare sunt necesare aceleaşi probe ca şi pentru soluţionarea fondului. 

De pildă, dacă s-a introdus o acţiune în revendicare şi pârâtul invocă excepţia lipsei de calitate 
procesuală activă, această excepţie ar putea fi unită cu fondul întrucât, în acţiunea în revendicare a stabili 
că reclamantul nu are calitate procesuală înseamnă a stabili că nu este titularu 

3. Ordinea de soluţionare a excepțiilor invocate concomitent 

Codul de procedură civilă nu arată în ce ordine trebuie soluționate excepţiile invocate 
concomitent înaintea instanţei, ci se limitează la precizarea că excepţiile trebuie rezolvate înaintea 
fondului. 

În doctrină” s-a arătat că judecătorul trebuie să deducă ordinea de soluţionare a excepțiilor din 
caracterul şi efectele pe care le produc diferitele excepţii în cadrul procesului civil, propunându-se 
următoarea ordine: excepţiile legate de învestirea instanţei, excepţia de necompetenţă, excepţia puterii 
lucrului judecat, excepţia de prescripţie etc. 

C) Actul de procedură prin care instanţa se pronunţă asupra excepţiei procesuale 

Dacă excepţia invocată este socotită întemeiată, instanţa o va admite şi: 

- va pronunţa o încheiere dacă dispune amânarea judecății, rămânând în continuare învestită; 

- va pronunţa o sentinţă sau decizie, în funcție de etapa procesuală în care se află procesul, atunci 
când respinge sau anulează cererea ori îşi declină competenţa, dezînvestindu-se, deci, de soluţionarea 
cauzei. 

Dacă excepția este respinsă, instanța va pronunța o încheiere. 

Încheierea prin care se rezolvă excepția, fără deosebire de soluție, este o încheiere interlocutorie 


care poate fi atacată numai odată cu fondul, dacă legea nu prevede altfel. 


4. Probele 
4.1. Definiție 
În mod obişnuit, noțiunea de probă este folosită în sensul de mijloc de probă, mijloacele de probă 


fiind înscrisurile, martorii, prezumțiile, mărturisirea, expertiza, cercetarea la fața locului. 


4.2. Obiectul şi sarcina probei 

4.2.1. Obiectul probei 

Obiectul probei îl reprezintă faptele juridice în sens larg (fapte juridice în sens restrâns şi acte 
juridice) care au creat, modificat sau stins raportul juridic dedus judecății ori care au determinat 
ineficienţa acestui raport, astfel încât se solicită anularea sau constatarea nulităţii, rezoluţiunea, rezilierea 


sa. 


4.2.2. Sarcina probei 

A) Regula 

Potrivit art. 1169 C. civ. cel care face o propunere înaintea judecății trebuie să o dovedească. 

Întrucât reclamantul este cel care sesizează instanţa, lui îi revine sarcina de a-şi dovedi pretenţia 
dedusă judecății. Din momentul în care reclamantul a făcut această dovadă pârâtul, dacă doreşte să obţină 
respingerea cererii reclamantului, trebuie să administreze şi el dovezi din care să rezulte netemeinicia 
pretențiilor adversarului. Prin urmare, şi pârâtul are sarcina de a proba ceea ce afirmă, dar obligaţia lui 


este subsidiară faţă de cea a reclamantului. Primul care are sarcina probei este reclamantul. 


32 I. Leş, notă la dec. civ. nr. 1098/1978 a Trib. jud. Sibiu, R.R.D. nr. 9/1980, p. 43-45. 

În cazul în care pârâtul formulează o cerere reconvenţională sau invocă o excepţie procesuală, el 
este cel care „face o propunere înaintea judecății”, astfel încât lui în revine primul sarcina de a proba 
pretenţiile invocate prin cererea reconvenţională sau excepția propusă. 

Dacă instanţa dispune probe din oficiu, diligenţe pentru administrarea lor trebuie să depună partea 
căreia îi profită probele respective. 

B) Excepţia 

Sunt situaţii în care pârâtul, păstrându-şi această calitate (deci nefăcând cerere reconvenţională 
sau neinvocând o excepţie), are primul sarcina probei: 

1. prezumția legală deplasează sarcina probei de la partea în favoarea căreia aceasta 
operează la cealaltă parte. 

În cazul prezumţiilor legale relative, beneficiarul prezumţiei trebuie să dovedească numai faptul 
pe care se întemeiază prezumția, mult mai uşor de dovedit, pentru ca odată prezumția născută, să revină 
celeilalte părţi sarcina de a administra probe pentru răsturnarea ei. 

De pildă, în cazul partajului de bunuri comune, reclamantul trebuie să dovedească doar faptul că 
un bun a fost dobândit în timpul căsătoriei (acesta fiind faptul pe care se întemeiază prezumția) pentru ca, 
în condiţiile art. 30 C. fam., bunul să fie prezumat a fi bun comun. Revine pârâtului sarcina de a proba că, 
deşi bunul a fost dobândit în timpul căsătoriei, el face parte dintre cele prevăzute în art. 31 C. fam. astfel 
încât este bunul său propriu. 

2. potrivit art. 58 alin. 2 C. fam., „dacă recunoaşterea de paternitate este contestată de 
mamă, de cel recunoscut sau de descendenţii acestuia, dovada paternităţii este în sarcina autorului 
recunoaşterii sau a moștenitorilor săi”. 

Prin urmare, pârâtul (care este autorul recunoaşterii de paternitate sau moştenitorii acestuia), 
trebuie să dovedească mai întâi faptul că recunoaşterea făcută corespunde realităţii. După ce se face 
această dovadă, reclamantul (care este mama copilului recunoscut, copilul recunoscut sau descendenţii 
acestuia) va administra şi el probe din care să rezulte că autorul recunoaşterii nu este tatăl copilului; 

3. potrivit art. 287 C. muncii, sarcina probei în conflictele de muncă revine angajatorului, 


acesta fiind obligat să depună dovezile în apărarea sa până la prima zi de înfăţişare. 


4.3. Reguli generale în legătură cu admisibilitatea, administrarea şi aprecierea probelor 
4.3.1. Admisibilitatea probelor 
Admisibilitatea probei este supusă următoarelor condiţii cumulative: 


- proba trebuie să fie legală, adică să fie îngăduită de legea materială sau procesuală. 


De exemplu, dacă se solicită proba cu martori, trebuie să fie respectate atât dispoziţiile art. 1191- 
1198 C. civ., care stabilesc condiţiile de admisibilitate a probei testimoniale, cât şi dispoziţiile art. 189- 
191 C. proc. civ., care arată cine poate fi martor şi cine poate fi scutit de obligaţia de a depune mărturie. 

Potrivit art. 31 alin. 2 C. proc. civ. nu se admite interogatoriul ca mijloc de dovadă a motivelor de 
recuzare; în condiţiile art. 305 C. proc. civ. în etapa recursului poate fi administrată numai proba cu 
înscrisuri, iar în condiţiile art. 612 alin. 6 C. proc. civ. interogatoriul nu poate fi cerut pentru dovedirea 
motivelor de divorţ; prezumția de comunitate a zidului comun poate fi răsturnată numai printr-un titlu sau 
semn care să probeze contrariul (art. 590 C. civ.); 


- proba să fie verosimilă, să tindă la dovedirea unui fapt real, posibil, să nu contravină legilor 


naturii universal recunoscute; 


- proba să fie pertinentă, adică să aibă legătură cu obiectul pricinii; 

- proba să fie concludentă, ceea ce înseamnă că prin administrarea ei va duce la dezlegarea 
cauzei. Potrivit art. 167 alin. 1 C. proc. civ. dovezile se pot încuviinţa dacă instanţa socotește că ele pot să 
aducă dezlegarea pricinii. 

O probă concludentă este întotdeauna şi o probă pertinentă. Reciproca nu este întotdeauna 
valabilă, astfel încât este posibil ca o probă să fie pertinentă dar să nu fie susceptibilă să ducă la 
dezlegarea pricinii. 

De exemplu, dovada pe care vrea să o facă pârâtul dintr-o acţiune de stabilire a paternității, că în 
perioada concepţiei mama copilului a întreţinut relaţii intime cu mai mulți bărbaţi este o probă pertinentă, 


dar nu este concludentă pentru că numai această probă nu va duce la respingerea acţiunii. 


4.3.2. Administrarea probelor 

Legat de administrarea probelor urmează să fie examinate trei aspecte: propunerea probelor; 
încuviințarea probelor şi administrarea propriu-zisă. 

A) Propunerea probelor 

1. Regula 

Propunerea probelor se face, ca regulă, în etapa scrisă a procesului, prin cererea de chemare în 
judecată, întâmpinare sau, în cazurile îngăduite de legiuitor, cel mai târziu la prima zi de înfăţişare. 

Astfel, reclamantul propune probele prin cererea de chemare în judecată (art. 112 pct. 5 C. proc. 
civ.). 

La prima zi de înfăţişare, reclamantului i se poate acorda un termen pentru întregirea sau 
modificarea acţiunii, precum şi pentru a propune noi dovezi (art. 132 alin. 1 teza I C. proc. civ.). 

Dacă pârâtul a formulat cerere reconvenţională, la prima zi de înfăţişare reclamantul va putea cere 
un termen pentru a depune întâmpinare la cererea reconvenţională şi a propune dovezile în apărare (art. 
132 alin. final C. proc. civ.). 

Pârâtul propune probele prin întâmpinare (art. 115 pct. 3 C. proc. civ.). 

Dacă pârâtul formulează cerere reconvenţională, în cerere el va indica şi dovezile pe care înţelege 
să le administreze (art. 119 alin. 2 C. proc. civ.). 

Dacă la prima zi de înfăţişare reclamantului i se acordă un termen pentru întregirea sau 
modificarea acţiunii, ori pentru a propune noi dovezi, pârâtul poate să depună întâmpinare la cererea 
modificată, prin care să propună alte probe decât cele invocate prin prima întâmpinare. 

În cazul în care pârâtul nu este reprezentat sau asistat de avocat, la prima zi de înfăţişare 
preşedintele completului îi va pune în vedere să arate excepţiile, dovezile şi toate mijloacele sale de 
apărare, despre care se va face vorbire în încheierea de şedinţă (art. 118 alin. 3 C. proc. civ.). În aceeaşi 
situaţie, instanţa va acorda, la cerere, un termen pentru pregătirea apărării şi depunerea întâmpinării. 

De asemenea, dacă întâmpinarea nu este obligatorie, pârâtul poate să propună probe la prima zi 
de înfăţişare. 

1.1. Sancţiunea 

Potrivit art. 138 alin. 1 C. proc. civ., dovezile care nu au fost cerute în condiţiile art. 112, 115 şi 
132 nu vor mai putea fi invocate în cursul instanţei. Prin urmare, sancţiunea nepropunerii probelor în 
modalitățile arătate, este decăderea din dreptul de a mai propune şi administra dovezi în etapa procesuală 


respectivă (primă instanţă, căi de atac). 

Totuşi, decăderea ar putea fi evitată dacă partea căreia i se opune proba nu ridică excepția 
decăderii la prima zi de înfăţişare următoare, pentru că norma înscrisă în art. 138 C. proc. civ. are caracter 
dispozitiv. 

2. Excepția 

Prin abatere de la regula enunțată, deşi probele nu au fost propuse în condiţiile art. 112, 115 şi 
132 C. proc. civ., partea nu este decăzută din drept şi ar putea să ceară dovezi şi după prima zi de 
înfăţişare, în următoarele cazuri prevăzute de art. 138 alin. 1 pct. 2-4 C. proc. civ.. 

2.1. Sancţiunea 

Dacă probele au fost încuviinţate potrivit art. 138 C. proc. civ. şi judecata este amânată, partea 
este obligată, sub pedeapsa decăderii, să depună, cu cel puţin 5 zile înainte de termenul sorocit pentru 
judecată, copii certificate de pe înscrisurile invocate (art. 138 alin. 3 C. proc. civ.). 

Pe de altă parte, când dovada cu martori a fost încuviinţată în condiţiile art. 138, dovada contrară 
va fi cerută sub pedeapsa decăderii în aceeaşi şedinţă, dacă amândouă părţile sunt de faţă (art. 167 alin. 4 
C. proc. civ.) sau, dacă a lipsit la încuviințarea probei, partea trebuie să ceară dovada contrară în şedinţa 
următoare, iar în caz de împiedicare, la prima zi când se înfăţişează (art. 167 alin. final C. proc. civ.). 

3. Aspecte comune privitoare la propunerea probelor 

a) potrivit art. 168 alin. 3 C. proc. civ. când o parte renunţă la dovezile ce a propus, cealaltă parte 
poate să şi le însuşească. 

În cazul în care toate părţile renunță la dovezile propuse, instanța poate să ordone din oficiu 
administrarea de probe, chiar dacă părţile se împotrivesc (art. 129 alin. 5 teza a Il-a C. proc. civ.); 

b) partea decăzută din dreptul de a administra o dovadă va putea totuşi să se apere, discutând în 
fapt şi în drept temeinicia susţinerii şi a dovezilor părţii potrivnice (art. 171 C. proc. civ.). În acest caz, 
decăderea operează numai înaintea instanţei care a constatat-o, în apel putând fi propuse probe noi (art. 
295 alin. 2 C. proc. civ.). 


B) Încuviinţarea probelor 

Probele propuse în condiţiile arătate trebuie să fie încuviinţate de instanţă, după ce, în respectarea 
principiilor contradictorialităţii şi al dreptului la apărare, aceasta le-a pus în dezbaterea părților. Asupra 
probelor, indiferent dacă sunt încuviinţate sau respinse, instanţa se pronunţă printr-o încheiere motivată. 

Dacă probele sunt încuviinţate, încheierea va arăta faptele ce vor trebui dovedite, precum şi 
mijloacele de dovadă încuviinţate pentru dovedirea lor (art. 168 alin. 1 C. proc. civ.). 

Încheierea prin care instanța se pronunţă asupra probelor (chiar dacă o parte s-a opus la 
încuviințarea dovezilor propuse de adversar) este preparatorie, pentru că nu lasă să se întrevadă soluţia ce 
va fi dată. Ca atare, instanţa nu este legată de această încheiere, astfel încât dacă administrarea unei 
dovezi nu mai este necesară (pentru că nu mai este utilă sau nu mai este concludentă), ea poate pune în 


discuţia părților posibilitatea renunțării la acea probă. 


C) Administrarea propriu-zisă a probelor 
Administrarea dovezilor se face în faţa instanţei de judecată, dacă legea nu dispune altfel (art. 169 
alin. 1 C. proc. civ.), în ordinea statornicită de aceasta (art. 168 alin. 2 C. proc. civ.), înainte de începerea 


dezbaterilor asupra fondului (art. 167 alin. 2 C. proc. civ.). 

Dovada şi dovada contrarie vor fi administrate pe cât cu putinţă în acelaşi timp (art. 167 alin. 3 C. 
proc. civ.). 


4.3.3. Aprecierea probelor 

Aprecierea probelor constă în operaţiunea mentală pe care o face instanţa pentru a determina 
puterea probantă şi valoarea fiecărei probe în parte, precum şi ale tuturor probelor împreună. 

În etapa deliberării, judecătorul trebuie să aprecieze probele administrate de toate părţile, sub 
sancţiunea desființării hotărârii. 


4.4. Mijloacele de probă 

4.4.1. Proba prin înscrisuri 

A) Definiţia înscrisurilor 

Prin înscris se înţelege orice declaraţie despre un act sau fapt juridic în sens restrâns, făcută prin 
scriere de mână, dactilografiere, litografiere, imprimare pe hârtie sau pe orice alt material. 

B) Clasificarea înscrisurilor 

C) Înscrisul autentic 

1. Definiţie 


Potrivit art. 1171 C. civ. înscrisul autentic este acela care s-a făcut cu solemnităţile cerute de lege, 


de un funcţionar public, care are drept de a funcţiona în locul unde actul s-a încheiat. 


2. Avantajele înscrisului autentic 

Înscrisul încheiat în formă autentică prezintă următoarele avantaje: 

- face credinţă despre data sa până la înscrierea în fals (practic, până la constatarea falsului); 

- se bucură de o prezumție de validitate, astfel încât cel care îl foloseşte este scutit de orice 
dovadă, proba contrară revenind celui care îl contestă; 

- înscrisul autentificat de notarul public care constată o creanţă certă şi lichidă are putere de titlu 
executoriu la data exigibilității creanţei (art. 66 teza I din Legea nr. 36/1995). Prin urmare, acest înscris 
poate fi pus în executare silită fără să fie necesară învestirea sa cu formulă executorie. 

- în privinţa constatărilor personale ale agentului instrumentator, făcute prin propriile simţuri în 
limitele atribuţiilor sale, înscrisul autentic face dovadă până la înscrierea în fals. Celelalte menţiuni fac 
credinţă până la proba contrară. 

Astfel, constatările personale menţionate în înscrisul autentic, cum sunt cele referitoare la 
prezenţa părților, modul de identificare a acestora, faptul că au semnat, luarea consimţământului, 
semnătura agentului instrumentator, locul şi data încheierii actului pot fi combătute numai prin 
înscrierea în fals. În schimb, valabilitatea consimțământului poate fi răsturnată prin dovada contrară, 
deoarece agentul instrumentator ia act de voinţa părţilor dar nu are posibilitatea să verifice în ce măsură 
această voinţă a fost sau nu afectată de vreo cauză de nulitate absolută sau relativă. 

3. Puterea probatorie a înscrisului autentic 

Înscrisul autentic este opozabil erga omnes, aspect care rezultă din dispoziţiile art. 1173 alin. 1 C. 
civ.. Terţii sunt ţinuţi să respecte drepturile şi obligaţiile părţilor, care pentru ei au natura unor fapte 
juridice. 

Este de asemenea opozabilă erga omnes data înscrisului autentic. 


4. Conversiunea înscrisului autentic 

În cazul în care forma solemnă era necesară ad validitatem, actul juridic este lovit de nulitate 
absolută, deci el nu există, astfel încât nu poate fi considerat valabil ca înscris sub semnătură privată şi 
nici ca început de dovadă scrisă. 

Dacă forma solemnă nu era cerută ad validitatem, art. 1172 C. civ. prevede că actul care nu poate 
fi autentic din cauza necompetenţei sau a incapacității funcţionarului, sau din lipsă de forme, este valabil 
ca scriptură sub semnătură privată, dacă s-a iscălit de părțile contractante. 

În cazul în care înscrisul nu este semnat, are valoare de început de dovadă scrisă (art. 1197 C. 
civ.), care poate fi completat cu martori şi prezumțţii. 

D) Înscrisul sub semnătură privată 

1. Definiţie 


Inscrisul sub semnătură privată este acela întocmit de părți, fără concursul vreunui organ al 


statului, semnat de cei de la care emană. 


2. Condiţii generale de valabilitate 

Ca regulă, condiţia pentru valabilitatea înscrisului sub semnătură privată, este semnătura părții 
(părților) de la care emană înscrisul. 

3. Condiţii speciale de valabilitate 

Pentru valabilitatea anumitor înscrisuri sub semnătură privată este necesară şi îndeplinirea unor 
condiţii speciale, pe lângă condiţia generală de validitate. 

3.1. Formalitatea multiplului exemplar 

3.1.1. Cazuri în care este necesară formalitatea 

Această condiţie este cerută în cazul înscrisurilor sub semnătură privată care constată convenţii 
sinalagmatice. 

Potrivit art. 1179 C. civ. actele sub semnătură privată, care cuprind convenţii sinalagmatice, nu 
sunt valabile dacă nu s-au făcut în atâtea exemplare originale câte părţi cu interese contrarii sunt. Este de 
ajuns un singur exemplar original pentru toate persoanele care au acelaşi interes (alin. 1). 

Fiecare exemplar trebuie să facă menţiune de numărul originalelor ce s-au făcut (alin. 2). 

3.1.3. Sancţiunea 

Nerespectarea formalității multiplului exemplar nu afectează valabilitatea convenției pe care o 
constată înscrisul sub semnătură privată, actul juridic (acordul de voinţă al părților) putând fi dovedit prin 
alte mijloace de probă. 

3.2. Menţiunea „bun şi aprobat” 

3.2.1. Cazuri în care este necesară formalitatea 

Menţiunea „bun şi aprobat” este cerută în cazul înscrisurilor sub semnătură privată care constată 
obligaţii unilaterale. 

Potrivit art. 1180 alin. 1 C. civ., „actul sub semnătură privată prin care o parte se obligă către alta 
a-i plăti o sumă de bani sau o câtime oarecare, trebuie să fie scris în întregul lui de acela care l-a subscris, 
sau cel puţin acesta, înainte de a subsemna, să adauge la finele actului cuvintele bun şi aprobat, arătând 
totdeauna în litere suma sau câtimea lucrurilor şi apoi să iscălească”. 

Potrivit art. 1181 C. civ., dacă există neconcordanţă între suma din cuprinsul actului şi cea scrisă 
în formula „bun şi aprobat”, chiar dacă înscrisul şi formula au fost scrise de cel care s-a obligat, obligaţia 
se prezumă că este pentru suma cea mai mică, dacă nu se face dovada contrară. Totuşi, Legea nr. 58/1934 


a cambiei şi biletului la ordin şi Legea nr. 59/1934 a cecului, dau prioritate sumei scrisă în litere şi numai 

dacă, suma fiind scrisă de mai multe ori, există nepotriviri între acestea, se ia în considerare suma cea mai 
mică. 

3.2.3. Sancţiunea 

Ca şi în cazul în care nu este respectată formalitatea multiplului exemplar, lipsa menţiunii „bun şi 
aprobat” face ca actul să nu fie valabil ca înscris sub semnătură privată, să nu aibă deci puterea probatorie 
a unui asemenea înscris. 

Obligaţia unilaterală pe care o constată nu este însă afectată şi poate fi dovedită prin orice mijloc 
de probă. 

4. Puterea probatorie a înscrisului sub semnătură privată 

În condiţiile art. 1177 alin. 1 C. civ. şi art. 177 alin. 1 C. proc. civ., acela căruia i se opune un 
înscris sub semnătură privată este dator, fie să recunoască, fie să tăgăduiască scrisul ori semnătura. 

Partea care nu doreşte să recunoască un înscris sub semnătură privată pe care i-l opune 
adversarul, trebuie să conteste scrierea sau semnătura, pentru că altfel se consideră că acceptă înscrisul, în 
mod tacit. 

Numai moştenitorii sau urmaşii în drepturi ai aceluia de la care se pretinde a fi înscrisul pot 
declara că nu cunosc scrisul sau semnătura acestuia (art. 1177 alin. 2 C. civ. şi art. 177 alin. 2 C. proc. 
civ.). 

Prin urmare numai moştenitorii părţilor pot avea o atitudine echivocă, arătând că nu recunosc 
scrierea sau semnătura autorului lor. 

Dacă partea contestă scrierea sau semnătura ori moştenitorii declară că nu o recunosc, se va trece 
la procedura verificării de scripte (art. 1178 C. civ. şi art. 178 alin. 1 C. proc. civ.). 

5. Data înscrisului sub semnătură privată 

5.1. În raporturile dintre părți 

5.2. Faţă de terţi 

5.2.1. Cine sunt terţii? 

5.2.2. Data certă 

6. Înscrisul în formă electronică 

Potrivit art. 4 pct. 2 din Legea nr. 455/2001 privind semnătura electronică, înscrisul în formă 
electronică reprezintă o colecţie de date în formă electronică între care există relaţii logice şi funcţionale 
şi care redau litere, cifre sau orice alte caractere cu semnificaţie inteligibilă, destinate a fi citite prin 
intermediul unui program informatic sau al altui procedeu similar. 

În condiţiile art. 5 din acelaşi act normativ, înscrisul în formă electronică, căruia i s-a încorporat, 
ataşat sau 1 s-a asociat logic o semnătură electronică extinsă, bazată pe un certificat calificat nesuspendat 
sau nerevocat la momentul respectiv şi generată cu ajutorul unui dispozitiv securizat de creare a 
semnăturii electronice, este asimilat, în ceea ce priveşte condiţiile şi efectele sale, cu înscrisul sub 
semnătură privată. 

E) Administrarea probei prin înscrisuri 

1. Depunerea înscrisurilor care se află în posesia părţii care le foloseşte 

Astfel, în condiţiile art. 112 şi 116 C. proc. civ. părţile vor anexa la cererea de chemare în 
judecată şi la întâmpinare copii certificate de pe înscrisurile de care înţeleg să se servească, în atâtea 
exemplare câte părți sunt, plus un exemplar pentru instanţă. 

În cazul în care proba prin înscrisuri a fost încuviinţată după prima zi de înfăţişare, conform art. 


138 pct. 2-4 C. proc. civ., iar procesul se amână, partea este obligată, sub pedeapsa decăderii, să depună 

cu cel puţin 5 zile înainte de termenul fixat pentru judecată copii certificate de pe înscrisurile invocate 
(art. 138 alin. 3 C. proc. civ.). 

Potrivit art. 139 C. proc. civ. partea care a depus un înscris în copie certificată este datoare să 
aibă asupra sa la şedinţă originalul înscrisului sau să-l depună mai înainte în păstrarea grefei, sub 
pedeapsa de a nu se ţine seama de înscris (alin. 1). Dacă partea potrivnică nu poate să-şi dea seama de 
exactitatea copiei faţă de originalul prezentat în şedinţă, judecătorul va acorda un termen scurt, obligând 
partea să depună originalul în păstrarea grefei (alin. 2). Prin depunerea originalului în păstrarea grefei se 
dă posibilitate adversarului să consulte înscrisul. Dacă partea nu-şi îndeplineşte obligaţia impusă în 
temeiul alin. 2, sancţiunea va fi cea instituită prin alin. 1, şi anume nu se va ţine seamă de înscris. 

Înscrisurile depuse de părţi rămân câştigate judecății şi nu se mai pot retrage fără învoirea părţii 
potrivnice. Înscrisurile depuse în original nu vor putea fi retrase decât după ce se vor lăsa copii legalizate 
la grefa instanţei, la care s-a făcut depunerea. 

2. Depunerea înscrisurilor care nu se află în posesia părţii care le foloseşte 

Dacă înscrisul de care o parte doreşte să se folosească nu se află în posesia ei, art. 172-176 C. 
proc. civ. reglementează modul în care se va proceda. 

2.2. Înscrisul se găseşte în păstrarea unei autorităţi 

Potrivit art. 175 alin. 1 C. proc. civ. dacă înscrisul se găseşte în păstrarea unei autorităţi sau a 
altei persoane, instanţa va dispune aducerea lui în termenul fixat în acest scop. Cel care deţine înscrisul 
este îndreptăţit să refuze aducerea acestuia în cazurile prevăzute de art. 173. 

Instanţa nu va putea cere trimiterea cărților funciare şi a planurilor, a registrelor autorităţilor, 
precum şi a înscrisurilor originale depuse la instanţe sau notari publici. Cercetarea acestor înscrisuri se va 
face, cu citarea părților, de un judecător delegat sau, dacă înscrisul se găseşte în altă localitate, prin 
delegaţie, de către instanţa respectivă (art. 176 C. proc. civ.). 

3. Verificarea de scripte 

Verificarea de scripte se foloseşte atunci când este contestat un înscris sub semnătură privată 
(art. 177 C. proc. civ., art. 178 alin. 1 C. proc. civ.). 

Verificarea de scripte se poate realiza în două modalități: 

- direct de către instanţă sau, dacă instanţa nu este lămurită, 

- prin efectuarea unei expertize. 

4. Procedura falsului 

4.1. Înscrisurile cărora li se aplică această procedură 

Procedura falsului este reglementată de art. 180-184 C. proc. civ. şi poate fi folosită în cazul 
înscrisurilor autentice care, în privinţa constatărilor personale ale agentului instrumentator fac dovadă 
până la înscrierea în fals, precum şi în cazul înscrisurilor sub semnătură privată despre care se pretinde că 
au fost falsificate. 

4.2. Procedura propriu-zisă 

Procedura înscrierii în fals este declanşată prin defăimarea înscrisului făcută de partea 
interesată, personal sau prin mandatar. 

Conform art. 180 C. proc. civ., dacă la termenul la care s-a făcut înscrierea în fals partea care se 
foloseşte de înscris nu este prezentă, instanţa va amâna judecata şi va dispune înfăţişarea părților, personal 
sau prin mandatar cu procură specială, dacă se dovedeşte o împiedicare bine întemeiată pentru ca partea 


să se înfăţişeze personal. 

Dacă partea care se foloseşte de înscris este prezentă la termenul la care s-a făcut înscrierea în 
fals nu se va acorda termen pentru depunerea originalului, pentru că potrivit art. 139 alin. 1 C. proc. civ., 
sub pedeapsa de a nu se ţine seama de înscris, partea care a depus un înscris în copie certificată este 
datoare să aibă asupra sa la şedinţă originalul înscrisului sau să-l depună mai înainte în păstrarea grefei. 

Preşedintele completului va constata, prin proces-verbal, starea materială a înscrisului defăimat, 
dacă există pe el ştersături, adăugiri sau îndreptări, apoi îl va semna, spre neschimbare şi-l va încredința 
grefei, după ce va fi semnat de grefier şi de părți. 

4,3. Suspendarea judecății 

Odată cu sesizarea procurorului, dacă partea care s-a înscris în fals arată şi pe autorul sau 
complicele falsului, instanţa poate suspenda judecata pricinii (art. 183 C. proc. civ.). 

Din acest text rezultă că suspendarea judecății poate fi dispusă numai dacă este arătat autorul 
sau complicele falsului. Instanţa nu este însă obligată să dispună suspendarea , întrucât se prevede că 
„instanţa poate..”.. Va lua o asemenea măsură numai dacă există o justificare temeinică, atunci când are 
îndoieli cu privire la autenticitatea înscrisului. În orice caz, indiferent dacă admite sau respinge cererea 
de suspendare, soluţia trebuie motivată. 

Dacă se dispune suspendarea, aceasta va dura până la terminarea cercetărilor penale sau, dacă a 
fost sesizată instanţa penală, până la pronunţarea unei hotărâri definitive. 

Dacă nu s-a suspendat judecata, şi după pronunţarea hotărârii s-a stabilit că înscrisul este fals, 
în cazul în care hotărârea pronunţată nu mai este susceptibilă de apel sau de recurs prin care să se 
invoce motivul de modificare prevăzut de art. 304 pct. 9 C. proc. civ., hotărârea poate fi desfiinţată pe 
calea revizuirii în condiţiile art. 322 pct. 4 C. proc. civ. 

4,4. Cercetarea falsului de instanţa civilă 

Potrivit art. 184 C. proc. civ. când nu este caz de judecată penală sau dacă acţiunea publică s-a 
stins sau s-a prescris, falsul se va cerceta de instanţa civilă, prin orice mijloace de probă. 

Ca atare, dacă autorul falsului nu a fost identificat ori acţiunea penală nu mai poate fi pusă în 
mişcare întrucât s-a stins ori s-a prescris, falsul va fi cercetat pe cale incidentală, de către instanţa civilă, 


prin orice mijloace de probă. 


4.4.2. Proba prin declaraţiile martorilor 

A) Definiţie 

Martorii sunt persoane străine de proces care relatează în faţa instanţei de judecată fapte sau 
împrejurări concludente pentru soluționarea cauzei şi de care au luat cunoştinţă personal. 

Relatarea făcută de martor se numeşte depoziţie sau declaraţie de martor. Declaraţia martorului, 
iar nu martorul, constituie mijlocul de probă. 

B) Admisibilitatea probei prin declaraţiile martorilor 

I. Admisibilitatea probei testimoniale pentru dovedirea unui fapt juridic în sens restrâns 

2. Admisibilitatea probei testimoniale pentru dovedirea unui act juridic 

2.1. Reguli 

Problema admisibilităţii probei unui act juridic prin declaraţiile martorilor este reglementată 
prin art. 1191-1198 C. civ. 

Art. 1191 alin. 1 şi 2 C. civ. stabileşte în această privinţă două reguli: 

1. actul juridic a cărui valoare este mai mare de 250 lei, chiar pentru depozit voluntar, nu poate 
fi dovedit decât sau prin act autentic, sau prin act sub semnătură privată (alin. 1). Prin urmare, actul 
Juridic al cărui obiect are o valoare mai mare de 250 lei nu poate fi dovedit 

2. nu se va primi niciodată o dovadă prin martori, în contra sau peste ceea ce cuprinde actul, 
nici despre ceea ce se pretinde că s-ar fi zis înaintea, la timpul sau în urma confecționării actului, chiar 
dacă valoarea obiectului nu depăşeşte 250 lei (alin. 2). 

Textul cuprinde două interdicții privitoare la proba testimonială. 

2.2. Excepţii 

În următoarele cazuri, actul juridic, indiferent de valoare, poate fi dovedit prin declaraţii de 
martori: 

- potrivit art. 1191 alin. 3 C. civ., părţile pot conveni ca şi în situaţiile reglementate de alin. 1 şi 
2 să se poată face dovada cu martori, dacă aceasta priveşte drepturi de care pot să dispună. Convenţia 
părților poate să fie expresă sau tacită. 

- în materie comercială art. 46 C. com. prevede că „obligaţiunile comerciale şi lberaţiunile se 
probează cu martori. 

- potrivit art. 1192 C. civ., dispoziţiile art. 1191 nu se aplică în cazul când cererea depăşeşte 250 
lei numai prin unirea capitalului cu dobânzile; 

- în raporturile dintre soţi, dovada bunurilor proprii poate fi făcută prin orice mijloc de probă 
(art. 5 alin. 1 din Decretul nr. 32/1954), deci actul juridic poate fi dovedit sau combătut cu martori; 

- există un început de dovadă scrisă. 

Potrivit art. 1197 alin. 2 C. civ., pentru a exista un început de dovadă scrisă, se cer a fi 
îndeplinite următoarele condiţii: 

a) să existe o scriere, indiferent de forma şi motivul pentru care a fost făcută. 

b) scrierea să provină de la partea căreia îi este opusă sau de la autorul părţii. 

c) scrierea să facă demn de crezut faptul pretins”. 

Pentru a fi îndeplinită această cerinţă, nu este necesar ca scrierea să se refere nemijlocit la 
faptul pretins. Este suficient să se refere la un fapt care are legătură cu cel pretins, şi din care se pot trage 
concluzii în legătură cu faptul pretins de adversar. 

Legiuitorul a asimilat cu începutul de dovadă scrisă refuzul nejustificat al părții de a răspunde 
la interogatoriu sau de a se prezenta la interogatoriu (art. 225 C. proc. civ.) 

- imposibilitatea preconstituirii probei scrise. 

Potrivit art. 1198 pct. 1-3 C. civ., regulile înscrise în art. 1191 alin. 1 şi 2 C. civ. nu se aplică: 

1. la obligaţiile ce se nasc din cvasicontracte şi delicte sau cvasidelicte; 

2. la depozitul necesar, în caz de incendiu, ruină, tumult sau naufragiu şi la depozitele ce fac 
călătorii în ospătăria unde trag. Despre toate acestea judecătorul va avea în vedere calitatea persoanelor 
şi circumstanțele faptului; 

3. la obligaţiile contractate în caz de accidente neprevăzute, când nu era cu putinţă părţilor a 


face înscrisuri. 


% „Din art. 1197 reiese că un act nu poate fi considerat ca început de dovadă scrisă decât atunci când el face verosimil 
faptul alegat şi din natura acestei condițiuni rezultă că ea este lăsată la aprecierea judecătorilor, fiind o chestiune de 
fapt”. - Trib. Ilfov, II, 16/87, C. Hamangiu, op. cit., p. 100, nr. 6. 

La cazurile de imposibilitate materială de preconstituire a înscrisului, practica judiciară a 


adăugat şi imposibilitatea morală, care decurge din raporturile dintre soţi, rude apropiate, afini, din 
raporturile de prietenie ori din raporturile de deferenţă între superior şi subordonat. 

- imposibilitatea conservării probei scrise. 

Potrivit art. 1198 pct. 4 C. civ., proba cu martori este admisibilă când creditorul a pierdut titlul 
ce-i servea de dovadă scrisă, dintr-o cauză de forță majoră”. 

În practică, noţiunea de forță majoră este interpretată în sens larg, decizându-se că textul este 
aplicabil şi în cazul sustragerii sau reţinerii înscrisului de către partea potrivnică sau de un terţ care refuză 
să-l prezinte în instanţă. 

Pentru ca instanţa să încuviinţeze dovada cu martori a înscrisului pierdut, partea interesată 
trebuie să dovedească, mai întâi, prin orice mijloace de probă, existenţa înscrisului respectiv. 

- dispoziţiile art. 1191 alin. 1 şi 2 C. civ. nu se aplică terţilor, pentru că faţă de ei actul juridic 
are natura unui fapt juridic pe care îl pot proba prin orice mijloc de dovadă. 

C) Administrarea probei prin declaraţiile martorilor 

1. Propunerea martorilor 

Propunerea martorilor se face în condiţiile generale de propunere a probelor. 

Astfel, reclamantul va arăta martorii prin cererea de chemare în judecată ori cel mai târziu la 
prima zi de înfăţişare, iar pârâtul prin întâmpinare sau, dacă nu este reprezentat/asistat de avocat, la prima 
zi de înfăţişare, sub sancţiunea decăderii din probă. 

Instanţa va putea mărgini numărul martorilor propuşi (art. 187 C. proc. civ.), ținând cont de 
principiul egalităţii părților în proces şi de complexitatea pricinii. 

În încheierea de încuviinţare a probei se vor arăta împrejurările în legătură cu care va fi audiat 
martorul“ (art. 168 alin. 1 C. proc. civ.). 

Înlocuirea martorilor nu poate fi încuviinţată decât în caz de moarte, dispariţie sau motive bine 
întemeiate, caz în care lista cu noii martori se va depune în termen de 5 zile de la încuviinţare, sub 
pedeapsa decăderii“ (art. 186 alin. final C. proc. civ.). 

2. Persoanele care pot fi ascultate ca martori 

2.1. Regula 

Poate fi audiată ca martor orice persoană care are cunoştinţă despre faptele care formează 
obiectul judecății. 

Codul nu stabileşte nici o limită (minimă sau maximă) de vârstă a martorului, dar prevede că la 
aprecierea depoziţiei martorului mai mic de 14 ani, ca şi a persoanei care din cauza debilităţii mintale este 
lipsită vremelnic de discernământ, instanţa va ţine seama de situaţia specială a martorului (art. 195 C. 
proc. civ.). 

2.2. Excepţia 

În condiţiile art. 189 alin. 1 C. proc. civ. nu pot fi ascultați ca martori: 


3 „Nu este însă destul a se susţine că titlu este pierdut, ci trebuie să fie pierdut dintr-o cauză de forţă majoră, căci 
dacă pierderea a avut loc din cauza neglijenţei, creditorul nu poate beneficia de dispoziţiunile excepţionale ale art. 
1198, care vrea să proteguiască numai pe acei detentori de titluri cărora nu li se poate imputa nici o greşeală a lor 
proprie”. - Apel Craiova, II, 140, Sept. 1891, C. Hamangiu, op. cit., p. 110, nr. 29. 

% „Cu drept cuvânt instanţa de fond refuză dovada cu martori, când partea ce o propune nu precizează ce anume 
fapte voieşte să dovedească”.- Cas. II, 30 Aprilie 1904, E. Dan, op. cit., p. 290, nr. 4. 

3% Pentru că normele care reglementează proba testimonială au caracter dispozitiv, în toate cazurile sancţiunea 
decăderii nu poate fi invocată din oficiu. 

1. rudele şi afinii până la gradul al treilea inclusiv. 

Totuşi, potrivit art. 190 C. proc. civ. în pricinile privitoare la starea civilă sau divorț pot fi 
audiaţi rudele şi afinii până la gradul al treilea, cu excepţia descendenților. 

2. soţul sau fostul soţ; 

3. interzişii şi cei declaraţi de lege incapabili de a mărturisi; 

4. cei condamnaţi pentru mărturie mincinoasă. 

Părţile pot conveni, expres sau tacit, să fie ascultate ca martori şi persoanele prevăzute la alin. 1 
pct. 1 şi 2 (alin. 2). 

Convenţia asupra audierii este tacită, dacă partea, prezentă la termenul la care sunt încuviinţate 
probele sau sunt ascultați martorii celeilalte părţi, nu se opune la audiere. În acelaşi timp, dacă o parte 
lipseşte nejustificat la termenul la care sunt audiaţi martorii adversarului, la termenul la care se înfăţişează 
nu mai poate invoca dispoziţiile alin. 1 pct. 1 şi 2. 

2.3. Persoane scutite de obligaţia de a depune mărturie 

Există însă o serie de persoane care ar putea fi martori, dar pe care Codul, prin art. 191, le 
scuteşte de obligaţia de a depune mărturie. 

3. Înfăţişarea şi ascultarea martorilor 

3.1. Înfăţişarea martorilor 

Martorii propuşi de părți sunt citați în vederea audierii, aspect care rezultă din dispoziţiile art. 
188 alin. 1 C. proc. civ. Ca atare, practica instanţelor care obligă părţile să prezinte martorii fără citare, 
sub sancţiunea decăderii, nu are nici un temei în prevederile Codului. 

Împotriva martorului care lipseşte la prima citare, instanţa poate emite mandat de aducere (art. 
188 alin. 1 C. proc. civ.). În pricinile urgente, se poate dispune aducerea martorilor cu mandat chiar la 
primul termen (art. 188 alin. 1 C. proc. civ.). 

Dacă după mandatul de aducere martorul nu se înfăţişează, instanţa va putea păşi la judecată 
(art. 188 alin. 3 C. proc. civ.), ea putându-i aplica martorului şi o amendă potrivit art. 108! alin. 1 pct. 2 
lit. a) C. proc. civ. 

3.2. Ascultarea martorilor 

3.2.1. Identificarea martorilor. Rostirea jurământului 

Procedura de ascultare a martorilor este reglementată de art. 192-199 C. proc. civ. 

Minorul care nu a împlinit 14 ani nu depune jurământul, dar i se atrage atenţia să spună adevărul 
(art. 193 alin. final C. proc. civ.). 

3.2.3. Consemnarea mărturiei 

Mărturia se face oral dar ea se consemnează de grefier, după dictarea preşedintelui completului 
sau a judecătorului delegat, şi va fi semnată pe fiecare pagină şi la sfârşitul ei de judecător, grefier şi 
martor, după ce acesta a luat cunoştinţă de înscris. Dacă martorul nu vrea sau nu poate să semneze, se va 
face vorbire despre aceasta (art. 198 alin. 1 C. proc. civ.). 

D) Aprecierea declaraţiilor martorilor 

În aprecierea depoziţiilor martorilor, judecătorul trebuie să stabilească dacă: 

- martorul este sincer; 

- mărturia sa corespunde realităţii. 

Sinceritatea martorului este apreciată în funcţie de o serie de elemente precum: relaţia în care se 
află cu părţile, măsura în care este interesat în cauză, izvorul informaţiilor etc. Dacă instanţa ajunge la 


concluzia că mărturia nu este sinceră o înlătură din proces. 

4.4.3. Proba prin rapoartele de expertiză 
A) Definiţie 


Expertiza este definită ca fiind activitatea de cercetare a unor împrejurări de fapt în legătură cu 


obiectul litigiului, ce necesită cunoştinţe de specialitate, activitate desfăşurată de un specialist, numit 


expert, care este desemnat de instanţa de judecată. 


Expertul prezintă constatările şi concluziile sale prin raportul de expertiză. 

Mijlocul de probă este raportul de expertiză iar nu expertiza. 

Codul de procedură civilă reglementează acest mijloc de probă prin art. 201-214. 

B) Expertiza este facultativă sau obligatorie? 

În mod obişnuit, efectuarea expertizei este lăsată la aprecierea instanţei, în sensul că aceasta are 
posibilitatea să decidă dacă pentru lămurirea unor împrejurări de fapt este necesară sau nu părerea unui 
expert. 

În următoarele cazuri expertiza este obligatorie, lipsa ei ducând la nulitatea hotărârii: 

- expertiza psihiatrică, în materia punerii sub interdicţie 

- avizul medicului legist, cu privire la vârsta şi sexul persoanei al cărei act de naştere se cere a fi 
întocmit, în cazul înregistrării tardive a naşterii 

- expertiza preţuitoare a bunului gajat, când creditorul, în caz de neplată cere judecătorului să-i 
încuviinţeze să păstreze bunul, drept plată în contul datoriei 

- expertiza pentru stabilirea valorii aportului în natură, când se înfiinţează o societate cu 
răspundere limitată de către un singur asociat 

- expertiza dispusă de judecătorul delegat pentru evaluarea aporturilor în natură, avantajelor 
rezervate fondatorilor, operaţiunilor încheiate de fondatori în contul societăţii pe acţiuni ce se constituie şi 
pe care aceasta urmează să le ia asupra sa, în cazul în care în adunarea constitutivă nu poate fi întrunită 
majoritatea cerută 

- dacă într-o pricină având ca obiect stabilirea paternităţii pârâtul invocă exceptio plurium 
concubentium şi se face dovada că în perioada timpului legal al concepţiei mama copilului a întreţinut 
relaţii intime cu mai mulți bărbaţi, este necesară efectuarea expertizei medico-legale; 

- dacă se solicită anularea căsătoriei pentru alienaţie sau debilitate mintală, trebuie efectuată 
expertiza psihiatrică. 

C) Administrarea probei prin raportul de expertiză 

1. Propunerea probei 

Propunerea probei se face potrivit regulilor generale în materie. 

Astfel, reclamantul solicită proba prin cererea de chemare în judecată sau cel mai târziu la prima 
zi de înfăţişare, pârâtul prin întâmpinare sau, dacă nu este reprezentat ori asistat de avocat, la prima zi de 
înfăţişare. Oricare dintre părţi poate să propună proba şi după prima zi de înfăţişare, în măsura în care 
sunt îndeplinite cerinţele art. 138 C. proc. civ. 

Instanţa poate să dispună din oficiu efectuarea expertizei, potrivit art. 129 alin. 5 teza a II-a C. 
proc. civ., în tot timpul judecății, chiar dacă părțile se împotrivesc. 

2. Numirea experţilor 

2.1. Numărul experţilor. Particularităţi 

Pentru efectuarea expertizei instanţa va numi unul sau trei experţi (deci, în număr impar), potrivit 


art. 201 alin. 1 C. proc. civ. 

Când este necesar, instanţa va solicita efectuarea expertizei unui laborator sau unui institut de 
specialitate (art. 201 alin. 2 C. proc. civ.). În domeniile strict specializate, în care nu există experţi 
autorizaţi, din oficiu sau la cererea oricăreia dintre părţi, judecătorul poate solicita punctul de vedere al 
uneia sau mai multor personalităţi ori specialişti din domeniul respectiv. Punctul de vedere va fi prezentat 
în camera de consiliu sau în şedinţă publică, părțile fiind îndreptăţite să pună şi ele întrebări (art. 201 alin. 
3 C. proc. civ.). 

2.2. Desemnarea experţilor 

Există două modalităţi de desemnare a experţilor: 

- prin acordul părților; 

- prin tragere la sorți, de către instanţă, atunci când părțile nu se învoiesc asupra numirii. 

3. Stabilirea obiectivelor expertizei şi a onorariului expertului 

Odată cu propunerea probei, partea trebuie să arate şi împrejurările de fapt ce vor forma obiectul 
expertizei, pentru ca instanța să poată să aprecieze dacă expertiza este pertinentă şi concludentă. 

În cazul în care expertiza se face prin comisie rogatorie, obiectivele expertizei şi termenul de 
depunere sunt stabilite de instanţa care a încuviinţat proba, pentru că potrivit art. 214 C. proc. civ., 
instanța delegată are numai posibilitatea să numească experţii şi să stabilească onorariul ce li se cuvine. 

Încheierea de numire va stabili şi plata experţilor (art. 202 alin. 2 C. proc. civ.). Acest onorariu 
este stabilit provizoriu. Pe parcursul judecății, la cererea experţilor, ţinându-se seama de lucrare, instanța 
le va putea mări plata cuvenită prin încheiere executorie dată cu citarea părţilor (art. 213 alin. 2 C. proc. 
civ). Onorariul definitiv este fixat după depunerea lucrării şi a decontului de cheltuieli. 

Dacă expertiza este dispusă din oficiu, instanţa va stabili şi partea care trebuie să depună 
onorariul, în mod obişnuit această sarcină revenind părții căreia îi profită efectuarea expertizei. 

4. Aplicarea unor dispoziţii din alte materii 

4.1. Recuzarea expertului 

Potrivit art. 204 C. proc. civ. experţii se pot recuza pentru aceleaşi motive ca şi judecătorii. 
Recuzarea trebuie cerută în termen de 5 zile de la numirea expertului, dacă motivul ei există la această 
dată; în celelalte cazuri, termenul va curge de la data când s-a ivit motivul de recuzare. Recuzările se 
judecă în şedinţă publică, cu citarea părţilor şi a expertului. 

Asupra recuzării instanţa se pronunţă printr-o încheiere interlocutorie. 

4.2 Termenul de depunere a raportului de expertiză 

Activitatea expertului se concretizează într-un raport de expertiză. Potrivit art. 209 C. proc. civ., 
expertul numit este dator să-şi depună lucrarea cu cel puţin 5 zile înainte de termenul fixat pentru 
judecată. 

Pentru nedepunerea lucrării în termenul fixat, expertul poate fi sancționat cu amendă judiciară 
(art. 108! alin. 1 pct. 2 lit. c) C. proc. civ.). 

4.3 Întregirea expertizei sau o nouă expertiză 

Dacă instanţa nu este lămurită prin expertiza făcută, poate dispune întregirea expertizei sau o 
nouă expertiză. Expertiza contrarie va trebui cerută motivat la primul termen după depunerea lucrării (art. 
212 C. proc. civ.). 

Dacă instanţa nu este lămurită prin expertiza făcută, are posibilitatea să-l cheme pe expert în 
condiţiile art. 211 C. proc. civ., să dispună întregirea (completarea) celei efectuate deja sau o nouă 
expertiză. 


D) Forța probantă a raportului de expertiză 

1. Regula 

Instanţa nu este ţinută de concluziile din raportul de expertiză, care sunt lăsate la libera sa 
apreciere. 

Sunt totuşi unele situaţii în care expertiza nu poate fi înlăturată decât printr-un alt mijloc de probă 
de o valoare ştiinţifică egală”. 

Totuşi, dacă sunt contradictorii expertize medico-legale, instanţa nu mai are drept de apreciere, ci 
trebuie să le supună spre avizare Comisiei superioare medico-legale. 

2. Excepția 

Instanţa este legată de constatările de fapt ale experţilor, trecute în raportul de expertiză, precum 
data raportului, arătarea cercetărilor efectuate în prezenţa părților, a susținerilor acestora. Toate aceste 
menţiuni fac dovada până la înscrierea în fals, deoarece experţii, având calitatea de delegaţi ai instanţei, 


raportul de expertiză are natura juridică a unui înscris autentic. 


4.4.4. Cercetarea la faţa locului 

Codul de procedură civilă reglementează procedura cercetării la faţa locului prin art. 215-217. 

Cercetarea la faţa locului nu constituie un mijloc de probă, ci un act procedural care are drept 
scop constatarea directă şi nemijlocită în afara instanţei a unor probe materiale netransportabile. 

La faţa locului trebuie să meargă şi grefierul, pentru că face parte din „instanţă” şi prin excepţie, 
textul îngăduie doar unor judecători din cadrul completului să nu meargă la cercetare. 

De asemenea, dacă participă la judecată, şi procurorul trebuie să meargă la faţa locului (art. 217 
C. proc. civ.). 

Cercetarea la faţa locului se face cu citarea părţilor (art. 216 alin. 1 C. proc. civ.). Părţile prezente 
la termenul la care s-a dispus efectuarea cercetării nu vor mai fi citate, însă pentru celelalte părți, chiar 
dacă aveau termen în cunoştinţă, măsura citării, cu indicarea datei şi a locului unde trebuie să se prezinte, 
este necesară. 


Despre cele urmate la faţa locului se va încheia proces-verbal (art. 216 alin. 2 C. proc. civ.). 


4.4.5. Mărturisirea 

4.4.5.1. Definiţie 

Mărturisirea este recunoaşterea de către o parte a unui fapt pe care partea potrivnică îşi 
întemeiază o pretenţie sau o apărare şi care este de natură să producă consecinţe juridice împotriva 
autorului ei. 

Prin urmare, mărturisirea provine de la una din părţi şi ea nu trebuie confundată cu mărturia, care 


provine de la martor. 


4.4.5.2. Felurile mărturisirii 


3 V. M. Ciobanu, G. Boroi, op. cit., p. 265 - ex: expertiza de excludere de la paternitate nu poate înlăturată prin 
depoziţiile unor martori; „Concluziile şi constatările efectuate printr-un raport de expertiză medico-legală, în sensul 
lipsei de discernământ al înstrăinătoarei imobilului (decedată), la data încheierii contractului de întreţinere, nu pot fi 
înlăturate decât tot printr-un raport de expertiză medico-legală, care să stabilească o situaţie contrară, iar nu prin 
constatările unui simplu certificat medical, emis în apropierea datei încheierii contractului”. C. A. Bucureşti, sec. a I- 
a civilă, dec. nr. 991/2002, Practică judiciară civilă pe anii 2001-2002, p. 493; „Experții nu au sarcina de a soluţiona 
procesul, ci pe aceea de a da lămuriri asupra unor împrejurări de fapt, în calitatea lor de specialişti. În consecinţă, 
instanţa de judecată are îndatorirea să discute constatările şi concluziile experţilor”.- Trib. Supr., col. civ., dec. nr. 
1168/1964, , I. G. Mihuţă, Al. Lesviodax, Repertoriu... pe anii 1952-1969, p. 788, nr. 310. 

Mărturisirea extrajudiciară este făcută în afara procesului în care este folosită şi poate fi scrisă 


sau verbală. 
În privinţa mărturisirii extrajudiciare verbale, art. 1205 C. civ. prevede că ea „nu poate servi de 
dovadă când obiectul contestaţiei nu poate fi dovedit prin martori”. 


Mărturisirea judiciară este cea făcută înaintea instanţei care judecă procesul în care este folosită. 


Mărturisirea judiciară poate fi spontană sau provocată. În primul caz, recunoaşterea se face din 
propria iniţiativă a părţii şi va fi consemnată în încheierea de şedinţă. Mărturisirea provocată se obţine 
prin administrarea interogatoriului. 

Mărturisirea judiciară provocată poate fi: 

- simplă, atunci când partea chemată la interogatoriu recunoaşte, fără rezerve sau adaosuri, faptul 
în legătură cu care este întrebată. Spre exemplu, la întrebarea „recunoşti că ţi-am dat 1.000.000 lei cu titlu 
de împrumut?”, pârâtul răspunde „da, recunosc”; 

- calificată, atunci când cel chemat la interogatoriu recunoaşte faptul pretins de adversar, însă 


adaugă anumite elemente sau împrejurări în legătură directă cu acest fapt, anterioare sau concomitente cu 


faptul, de natură să schimbe consecinţele juridice ale recunoaşterii, ceea ce face ca, în realitate, răspunsul 
să fie negativ. Astfel, la întrebarea de mai sus, reclamantul răspunde „da, recunosc, dar nu ca împrumut, 
ci cu titlu de dar manual”; 

- complexă, când faptul pretins este recunoscut, dar este adăugat un alt fapt, legat de cel principal 
şi ulterior acestuia, care tinde să restrângă sau chiar să anihileze efectele recunoaşterii primului fapt. La 


aceeaşi întrebare, pârâtul răspunde „da, am primit, dar i-am restituit”. 


4.4.5.3. Caracterele mărturisirii 

- este un act juridic unilateral, ceea ce înseamnă că produce efecte fără să fie nevoie să fie 
acceptată de cealaltă parte. 

O altă consecinţă a acestui caracter este faptul că, în principiu, mărturisirea este irevocabilă, ceea 
ce înseamnă că autorul recunoaşterii nu mai poate face ulterior acte de retragere a declaraţiilor sale. 
Totuşi, faţă de dispoziţiile art. 1206 alin. 2 C. civ., mărturisirea ar putea fi revocată pentru eroare de fapt 
(nu şi de drept), care însă trebuie dovedită de cel care o invocă, prin orice mijloc de probaţiune; 

- constituie un mijloc de probă împotriva autorului ei şi în favoarea adversarului. 

- este un act personal, ceea ce înseamnă că nu poate fi făcută decât de titularul dreptului sau de un 
mandatar cu procură specială. 

- poate fi făcută numai în legătură cu drepturi de care partea poate să dispună; 

- trebuie să fie expresă, mărturisirea neputând fi dedusă din tăcerea părţii. În mod excepţional, art. 
225 C. proc. civ. prevede că instanţa poate socoti refuzul nejustificat de a răspunde la interogatoriu sau 
neprezentarea la interogatoriu ca o mărturisire deplină sau numai ca un început de dovadă în folosul părţii 


potrivnice. 


4.4.5.4. Admisibilitatea mărturisirii 

Mărturisirea, care se poate referi numai la împrejurări de fapt, este în principiu admisibilă în orice 
materie. 

Totuşi, ea poate fi oprită prin lege. De pildă, art. 612 alin. final C. proc. civ. interzice folosirea 


interogatoriului pentru dovedirea motivelor de divorţ. 

4.4.5.5. Administrarea probei mărturisirii. Interogatoriul 

Dacă nu este făcută spontan, mărturisirea se obţine prin procedura interogatoriului, reglementată 
de art. 218-225 C. proc. civ. 

A) Propunerea interogatoriului 

Propunerea interogatoriului se face potrivit regulilor generale analizate. 

Astfel, reclamantul trebuie să propună proba prin cererea de chemare în judecată, solicitând 
înfăţişarea în persoană a pârâtului. Pârâtul poate cere chemarea reclamantului la interogatoriu prin 
întâmpinare ori, în situaţia prevăzută de art. 118 alin. final C. proc. civ., la prima zi de înfăţişare. 

La rândul său, instanţa poate să dispună din oficiu luarea interogatoriului (art. 129 alin. 5 C. proc. 
civ.). 

B) Obiectul interogatoriului 

Potrivit art. 218 C. proc. civ., „se va putea încuviinţa chemarea la interogator când este privitor la 
fapte personale, care, fiind în legătură cu pricina, pot duce la dezlegarea ei”. 

C) Cine poate răspunde la interogatoriu? 

1. Regula 

Procedura interogatoriului este folosită pentru a obţine mărturisirea de la o parte. Ca atare, părțile 
sunt cele care răspund la interogatoriu, personal sau prin mandatar cu procură specială (art. 69 alin. 1 C. 
proc. civ.). 

Procurorul, chiar şi atunci când a pornit procesul, nu poate fi chemat la interogatoriu, întrucât 
faptele în legătură cu care poate fi formulat interogatoriul sunt ale părții. 

2. Incapabilii 

Conform art. 220 C. proc. civ., reprezentantul legal poate fi chemat personal la interogatoriu 
pentru actele încheiate şi faptele săvârşite în această calitate. 

Reprezentantul legal ar putea răspunde la interogatoriu, în temeiul unei procuri speciale, pentru 
faptele minorului sau interzisului? 

Apreciez că răspunsul trebuie să fie negativ, incapabilul neputând să dea procura specială, care 
este un act de dispoziţie. 

3. Statul şi celelalte persoane juridice 

Statul şi celelalte persoane juridice de drept public, precum şi persoanele juridice de drept privat, 
vor răspunde în scris la interogatoriul ce li se va comunica. Se exceptează societățile comerciale de 
persoane, ai căror asociaţi cu drept de reprezentare vor fi citați personal la interogator (art. 222 C. proc. 
civ.). 

Sunt societăţi de persoane, societatea în nume colectiv şi societatea în comandită simplă. 

Statului şi persoanelor juridice li se transmite interogatoriul, semnat pe fiecare pagină de 
judecător, grefier şi de partea care l-a propus (art. 221 C. proc. civ.), iar acestea comunică răspunsul în 
scris, fiind necesar să fie semnat de organul care reprezintă persoana juridică. 

4. Partea cu domiciliul în străinătate 

Potrivit art. 223 C. proc. civ. partea care are domiciliul în străinătate va putea fi interogată prin 
cel care o reprezintă în judecată. În acest caz, interogatoriul va fi comunicat în scris mandatarului, care va 
depune răspunsul părţii dat în cuprinsul unei procuri speciale şi autentice. Dacă mandatarul este avocat, 
procura specială certificată de acesta este îndestulătoare. 


D) Luarea interogatoriului în afara instanţei 

Potrivit art. 224 C. proc. civ., instanţa poate încuviinţa luarea interogatoriului la locuinţă, dacă 
partea este împiedicată să vină înaintea instanţei. 

E) Efectele chemării la interogatoriu 

În legătură cu efectele chemării la interogatoriu pot fi evidenţiate următoarele aspecte: 

- partea chemată la interogatoriu se prezintă şi recunoaşte susținerile adversarului. Suntem în 
prezenţa unei mărturisiri care, după caz, poate fi simplă, calificată sau complexă; 

- partea chemată la interogatoriu se prezintă şi dă răspunsuri negative. În această situaţie, 
adversarul trebuie să-şi dovedească pretenţiile cu alte mijloace de probă; 

- partea chemată la interogatoriu, fără motive temeinice, refuză să răspundă la interogatoriu sau să 
se prezinte înaintea instanţei. Art. 225 C. proc. civ. permite instanţei să socotească aceste împrejurări ca o 
mărturisire deplină sau numai ca un început de dovadă în folosul părții potrivnice. 

Este vorba, în realitate de o prezumție de mărturisire care ar putea fi răsturnată de cel chemat la 
interogatoriu, prin înfăţişarea în instanţă şi justificarea atitudinii avute. 

Dacă instanţa apreciază refuzul nejustificat ca un început de dovadă, urmează să administreze şi 
alte probe în completare. 

F) Forţa probantă a mărturisirii 

Mărturisirea are aceeaşi forță probantă cu a celorlalte dovezi, ea putând fi combătută prin dovada 
contrară. La rândul său, judecătorul poate să înlăture, motivat, recunoaşterea unei părți, dacă, din 
ansamblul probator administrat în cauză îşi formează convingerea că mărturisirea respectivă nu 


corespunde adevărului 


4.4.6. Prezumţiile 
4.4.6.1. Definiţie 


Potrivit art. 1199 C. civ., „prezumțţiile sunt consecinţele ce legea sau magistratul trage din un fapt 
cunoscut la un fapt necunoscut”. 

Prezumţiile reprezintă rezultatul a două raționamente: mai întâi, din cunoaşterea probelor directe 
(înscrisuri, martori etc.), judecătorul induce, printr-un prim raționament, existenţa în trecut a unui fapt, 
care este vecin şi conex cu faptul generator de drepturi; printr-un al doilea raţionament, din cunoaşterea 
faptului vecin şi conex, se deduce existența faptului principal, datorită legăturii de conexitate dintre aceste 
două fapte, cu precizarea că în cazul prezumțţiilor legale, cel de-al doilea raţionament nu este opera 


judecătorului, ci este impus acestuia de către lege. 


4.4.6.2. Clasificare 

Din art. 1199 C. civ. rezultă că există două categorii de prezumţii: legale, adică „acelea care sunt 
determinate special prin lege” (art. 1200 C. civ.) şi judecătoreşti sau simple, „care nu sunt stabilite de 
lege” ci „sunt lăsate la luminile şi înţelepciunea magistratului” (art. 1203 C. civ.). 

A) Prezumţiile legale 

1. Enumerare 

Art. 1200 C. civ. enumeră, exemplificativ, următoarele prezumţii legale: 

1. considerarea ca nule a actelor juridice ce sunt făcute în frauda legii (ex: art. 822 C. civ. declară 
nulă orice donaţie făcută sub condiţii a căror îndeplinire depinde numai de voinţa donatorului; art. 823 C. 


civ. declară nulă donația făcută sub condiţii ori sarcini care nu existau la data încheierii contractului sau 

care nu au fost arătate în contractul de donaţie; art. 1311 C. civ. declară nulă vânzarea dacă în momentul 
vânzării, lucrul vândut era pierit în tot etc.); 

2. dobândirea dreptului de proprietate în anumite împrejurări determinate (ex: art. 1909 alin. 1 C. 
civ. prezumă că posesorul unui bun mobil este proprietarul acestuia) sau liberarea debitorului care rezultă 
din anumite împrejurări determinate (ex: art. 1138 C. civ. care prezumă liberarea debitorului căruia 
creditorul i-a remis voluntar titlul constatator al creanţei); 

3. puterea de lucru judecat. 

2. Clasificare 

Prezumţiile legale sunt absolute şi relative. 

Prezumţiile legale absolute sunt acelea care, în principiu, nu pot fi răsturnate prin proba contrară. 
În doctrină“ se face distincţie între prezumţiile legale absolute, numite şi irefragabile, care corespund 
unui interes general şi care nu pot fi răsturnate prin nici un mijloc de probă (ex: puterea lucrului judecat, 
perioada timpului legal al concepţiei, conform art. 61 C. fam.) şi prezumţii legale absolute, care 
corespund unui interes personal şi care pot fi răsturnate, dar numai prin mărturisire judiciară” (ex: 
prezumția din art. 1138 C. civ. potrivit căreia remiterea voluntară de către creditor a înscrisului sub 
semnătură privată dă proba lberaţiunii). 

Prezumţiile legale relative pot fi combătute, de regulă, prin orice mijloc de probă. 

3. Efecte 

Deşi art. 1202 alin. 1 C. civ. prevede că „prezumția legală dispensă de orice dovadă pe acela în 
favoarea căruia este făcută”, în realitate beneficiarul prezumţiei trebuie să dovedească faptul vecin şi 
conex pe care se întemeiază prezumția. Beneficiarul prezumţiei legale este scutit de dovada faptului 
generator de drepturi, dar trebuie să dovedească faptul vecin şi conex cu faptul generator de drepturi. 

De pildă, în condiţiile art. 53 alin. 1 C. fam., copilul născut în timpul căsătoriei are ca tată pe soţul 
mamei. Copilul care invocă prezumția de paternitate va trebui să dovedească împrejurarea că a fost 
conceput sau născut în timpul căsătoriei mamei sale, acesta fiind faptul vecin şi conex cu faptul generator 
de drepturi care este paternitatea. 

B) Prezumţiile simple 

Pentru ca judecătorul să poată recurge la aceste prezumţii, art. 1203 C. civ. impune două condiţii: 

- prezumția „să aibă o greutate şi puterea de a naşte probabilitatea”, adică să fie temeinică; 

- să fie permisă dovada cu martori, afară numai dacă un act este atacat pentru că s-a făcut prin 
fraudă, dol sau violenţă. În acest caz, pentru admisibilitatea prezumţiei simple urmează a fi avute în 
vedere dispoziţiile art. 1191-1198 C. civ. 

De reţinut că prezumția simplă, spre deosebire de prezumția legală relativă, nu duce la răsturnarea 
sarcinii probei, astfel încât pentru ca judecătorul să poată face raţionamentul pe care se fundamentează 


prezumția simplă, acela care face propunerea înaintea judecății trebuie să-şi dovedească pretenţiile. 


4.5. Asigurarea dovezilor 
Procedura asigurării dovezilor este reglementată de art. 235-241 C. proc. civ. 


38 I. Stoenescu, S. Zilberstein, Teoria generală, p. 399; V. M. Ciobanu, op. cit., vol. 2, p. 215. 

% Întrucât mărturisirea poate interveni numai în legătură cu drepturi de care partea poate să dispună, înseamnă că 
prezumția legală absolută poate fi răsturnată numai în acele procese în care se poate încheia o tranzacţie cu privire la 
dreptul dedus judecății. 


53 


Se recurge la această procedură atunci când există riscul ca un mijloc de probă să dispară până la 
începerea procesului, sau chiar pe parcursul procesului, dar înainte de etapa propunerii şi administrării 
probelor. 

Prin procedura asigurării dovezilor, legiuitorul se abate de la principiul nemijlocirii, care 
presupune că probele sunt administrate înaintea instanţei care soluţionează pricina. 

4.5.1. Constatarea unei probe 

A) Cazuri 

Potrivit art. 235 C. proc. civ., oricine are interes să constate de urgență mărturia unei persoane, 
părerea unui expert, starea unor lucruri, mobile sau imobile, sau să dobândească recunoaşterea unui 
înscris, a unui fapt ori a unui drept, va putea cere administrarea acestor dovezi dacă este primejdie ca ele 
să dispară sau să fie greu de administrat în viitor“ (alin. 1). Cererea poate fi făcută chiar dacă nu este 
primejdie în întârziere, în cazul când pârâtul îşi dă învoirea (alin. 2). 

Pericolul dispariţiei probei sau greutatea administrării ei în viitor, este o chestiune de fapt, lăsată 
la aprecierea instanţei. 

B) Procedura de judecată 

1. Cererea. Cuprins 

Cererea de asigurare a dovezilor trebuie să cuprindă, pe lângă elementele oricărei cereri în 
Justiţie, potrivit art. 82 C. proc. civ., şi o serie de elemente speciale: dovezile a căror administrare se 
solicită, faptele de dovedit, precum şi primejdia întârzierii sau învoiala pârâtului (art. 236 alin. 2 C. proc. 
civ.). 

2. Instanţa competentă 

În condiţiile art. 236 alin. 1 C. proc. civ., cererea se va îndrepta, înainte de judecată, la judecătoria 
în circumscripţia căreia se află martorul sau obiectul cercetării, iar în timpul judecății, la instanţa care 
judecă pricina. 

Rezultă că cererea de asigurare a dovezilor poate fi făcută: 

- pe cale principală, înainte de declanşarea procesului asupra fondului, caz în care competenţa 
aparţine judecătoriei în raza căreia se află martorul sau obiectul cercetării. Se poate observa că art. 236 
determină atât instanţa competentă material (judecătoria), cât şi instanţa competentă sub aspect teritorial 
(cea în circumscripţia căreia se află martorul sau obiectul cercetării); 

- pe cale incidentală, în timpul judecății fondului, situaţie în care este competentă instanţa care 
judecă procesul principal, art. 236 C. proc. civ. făcând aplicarea regulii înscrise în art. 17 C. proc. civ. 

3. Soluţionarea cererii 

Cererea se judecă în camera de consiliu (art. 236 alin. 3 teza a Il-a C. proc. civ.), printr-o 
încheiere. Pronunţarea încheierii se va face în şedinţă publică (art. 121 alin. final C. proc. civ.). 

În caz de primejdie în întârziere, instanţa va putea judeca cererea şi fără citarea părţilor (art. 236 
alin. 4 C. proc. civ.). Pârâtul nu este obligat să depună întâmpinare (art. 236 alin. 3 teza I C. proc. civ.). 

Şi în această procedură, pentru ca instanţa să admită cererea, trebuie să verifice dacă sunt 
îndeplinite condiţiile generale de admisibilitate ale probei - să fie legală, verosimilă, pertinentă şi 


concludentă -, în raport cu procesul principal. 


4 „Dispoziţiile legale privitoare la asigurarea dovezilor nu pot fi invocate ca temei de drept pentru a se constata 
starea sănătăţii unei persoane ca urmare a unui accident, deoarece o atare situaţie poate fi constatată de Institutul de 
medicină legală. Cât priveşte săvârşirea accidentului şi stabilirea vinovăţiei, aceasta se constată de organele de 
cercetare penală”. T. m. Bucureşti, sec. a IV-a civilă, dec. nr. 419/1991, Culegere de practică judiciară civilă pe anul 
1991, p. 176. 

Dacă cererea este admisă, se va dispune administrarea dovezii de îndată sau la termenul ce se va 
fixa (art. 237 C. proc. civ.). Administrarea dovezii se va face potrivit regulilor privitoare la administrarea 
probei cu martori, a expertizei sau a mărturisiri. 

4. Calea de atac 

4.1. Cererea a fost făcută pe cale principală 

Dacă asigurarea dovezii s-a cerut pe cale principală, încheierea, care este executorie, poate fi 
atacată cu recurs în termen de 5 zile de la pronunțare, dacă s-a dat cu citarea părţilor şi de la comunicare, 
dacă s-a dat fără citare (art. 238 alin. 1 C. proc. civ.). 

Întrucât încheierea este executorie, nu mai este necesară învestirea cu formulă executorie (art. 374 
alin. 1 C. proc. civ.). 

4,2. Cererea a fost făcută pe cale incidentală 

Încheierea dată în timpul judecării unei pricini nu poate fi atacată decât odată cu fondul (art. 238 
alin. 2 C. proc. civ.). 

În acest caz, dacă hotărârea asupra fondului este susceptibilă de apel, şi încheierea va fi supusă 
apelului. 

4.5.2. Constatarea unei stări de fapt 

A) Cazuri 

Potrivit art. 239 alin. 1 C. proc. civ. orice persoană care are interes să constate de urgenţă o 
anumită stare de fapt care ar putea să înceteze ori să se schimbe până la administrarea dovezilor, va putea 
cere instanţei să delege un executor judecătoresc să constate la faţa locului această situaţie de fapt. 

B) Procedura de judecată 

1. Instanţa competentă. Executorul judecătoresc competent 

Cererea de constatare a unei stări de fapt este de competenţa instanţei în circumscripţia căreia 
urmează să se facă constatarea (art. 239 alin. 1 C. proc. civ.). 

Această instanţă va delega un executor judecătoresc care să constate la faţa locului starea de fapt. 
Nu poate fi desemnat orice executor judecătoresc, ci numai un executor din aceeaşi circumscripție cu 
instanţa, aşa cum prevede, de altfel, şi art. 7 lit. f) din Legea nr. 188/2000 privind executorii judecătoreşti. 

2. Soluţionarea cererii 

Cererea de constatare a unei stări de fapt este soluţionată printr-o încheiere. 

Preşedintele poate încuviinţa facerea constatării fără înştiinţarea aceluia împotriva căruia se cere 
(art. 239 alin. 2 C. proc. civ.). 

3. Procesul-verbal de constatare 

Starea de fapt constatată va fi consemnată de executor într-un proces-verbal care va fi comunicat 
în copie celui împotriva căruia s-a făcut constatarea, dacă nu a fost de faţă. Acest proces-verbal face 
dovadă până la proba contrară (art. 239 alin. 3 şi 4 C. proc. civ.). 

4.5.3. Aspecte comune 

În procesul în care sunt folosite aceste probe, ele au aceeaşi valoare probatorie pe care ar fi avut-o 


dacă erau administrate în procedura obişnuită, astfel încât pot fi combătute prin alte mijloace de probă. 


5. Incidente procedurale ce pot apărea în cursul judecății 


5.1. Suspendarea judecății 
5.1.1. Definiţie. Cazuri 

Suspendarea poate fi definită ca fiind oprirea cursului judecății datorită unor împrejurări voite de 
părți, care nu mai stăruie în soluționarea pricinii sau independente de voinţa lor, atunci când sunt în 
imposibilitate fizică sau juridică de a se prezenta la judecată. 

5.1.2. Suspendarea voluntară 

A) Regula 

Potrivit art. 242 alin. 1 C. proc. civ., există două cazuri de suspendare voluntară: 

1. când amândouă părţile o cer; 

2. dacă nici una din părți nu se înfăţişează la strigarea pricinii. 

Dacă se prezintă cel puţin o parte, instanţa nu va mai dispune suspendarea ci, în condiţiile art. 152 
C. proc. civ., va păşi la judecată, pronunţându-se pe temeiul dovezilor administrate şi putând primi 
excepţiile şi apărările părţii care lipseşte. 

Având în vedere dispoziţiile art. 85 C. proc. civ., înseamnă că instanța va putea dispune 
suspendarea judecății potrivit art. 242 pct. 2 C. proc. civ., numai dacă părțile care lipsesc sunt legal citate. 
În caz contrar, se impune amânarea judecății (art. 107 C. proc. civ.). 

Dacă nici una din părţile legal citate nu se înfăţişează la strigarea pricinii, instanţa este obligată să 
suspende judecata, deoarece dispoziţia înscrisă în art. 242 pct. 2 C. proc. civ. este imperativă şi nu 
facultativă. 

B) Evitarea suspendării. Judecata în lipsă 

Potrivit art. 242 alin. 2 C. proc. civ., chiar dacă părțile lipsesc pricina se judecă dacă reclamantul 
sau pârâtul au cerut în scris judecarea în lipsă. Desigur, este necesar ca părţile să fie legal citate. 

Cu toate că textul se referă la cererea „scrisă” prin care se solicită judecarea în lipsă, va produce 
aceleaşi efecte şi o cerere făcută verbal în şedinţă şi consemnată în încheiere. 

Cererea privind judecarea în lipsă produce efecte numai în etapa procesuală în care se află pricina 
(în primă instanţă, apel, recurs), atunci când ea este formulată. Dacă se doreşte ca şi în etapele procesuale 


următoare judecata să se desfăşoare în aceleaşi condiţii, cererea trebuie reiterată. 


5.1.3. Suspendarea legală 

Suspendarea legală poate să intervină de drept, în puterea legii, sau este lăsată la aprecierea 
instanţei. 

5.1.3.1. Suspendarea legală de drept 

A) Cazurile generale 

Sediul materiei pentru suspendarea de drept a judecății este dat de art. 243 C. proc. civ. 

Potrivit acestui text, judecata pricinilor se suspendă de drept: 

1. prin moartea uneia din părţi, afară de cazul când partea interesată cere termen pentru 
introducerea în judecată a moştenitorilor. 

Suspendarea judecății se dispune până la introducerea în cauză a moştenitorilor. 

Se impune însă precizarea că suspendarea judecății în vederea introducerii în cauză a 
moștenitorilor, se dispune numai dacă decesul părții a intervenit pe parcursul procesului, după sesizarea 
instanţei. Dacă cel chemat în judecată era decedat la momentul învestirii instanţei, înseamnă că nu avea 
capacitate procesuală de folosinţă, astfel încât trebuie aplicată sancţiunea pentru neîndeplinirea acestei 
condiţii de exerciţiu a acțiunii; 

2. prin interdicţie sau punere sub curatelă a unei părţi, până la numirea tutorelui sau 


curatorului; 

3. prin moartea mandatarului uneia din părţi, întâmplată cu mai puţin de 15 zile înainte de 
ziua înfăţişării. 

Suspendarea va dura până la intervenirea în proces a părţii sau a unui alt mandatar. 

Din interpretarea textului, rezultă că dacă mandatarul decedează cu mai mult de 15 zile înainte de 
ziua înfățișării, judecata nu se suspendă de drept. De asemenea, suspendarea de drept nu intervine dacă 
mandatarul este pus sub interdicţie, textul nefăcând nici o precizare pentru o asemenea ipoteză. Apreciez 
că în ambele situaţii contractul de mandat încetează, astfel încât instanţa trebuie să-l citeze pe mandant.; 

4. prin încetarea funcţiei tutorelui sau curatorului. 

Suspendarea pentru acest motiv este dispusă pentru intervenirea în proces a părții; 

5. prin deschiderea procedurii reorganizării judiciare şi a falimentului asupra 
reclamantului, în temeiul unei hotărâri judecătoreşti irevocabile. 

În acest caz, suspendarea este necesară pentru numirea administratorului sau lichidatorului 
judiciar, care să-l reprezinte în proces pe reclamant. Odată indicate aceste persoane, nu mai există nici un 
impediment pentru continuarea judecării acțiunii. 

B) Alte cazuri de suspendare de drept 

Codul de procedură civilă mai prevede şi următoarele cazuri de suspendare de drept a judecății: 

- potrivit art. 21 instanţa înaintea căreia s-a ivit conflictul de competenţă va suspenda din oficiu 
orice altă procedură şi va înainta dosarul instanţei în drept să hotărască asupra conflictului. 

Suspendarea pentru acest motiv va dura până la rezolvarea conflictului de competenţă; 

- în condiţiile art. 31 alin. final, în cursul judecării cererii de recuzare nu se va face nici un act de 
procedură. Aceasta echivalează cu o suspendare de drept a procesului, până la soluționarea recuzării,; 

- art. 155 alin. 2 dispune că, dacă după o amânare în temeiul învoielii părților, acestea nu mai 
stăruie, judecata va fi suspendată şi nu va fi redeschisă decât după plata sumelor prevăzute de legea 
timbrului pentru redeschiderea pricinilor. 

Suspendarea dispusă pentru acest motiv va dura până în momentul în care se formulează o cerere 
de reluare a judecății. 

Codul de procedură penală consacrând prin art. 19 alin. 2, regula potrivit căreia „penalul ţine în 
loc civilul”, dispune că judecata în faţa instanţei civile se suspendă până la rezolvarea definitivă a cauzei 
penale. 

- Legea nr. 47/1992 privind organizarea şi funcţionarea Curţii Constituţionale prevede în art. 23 


alin. 5 că pe perioada soluționării excepţiei de neconstituţionalitate judecarea cauzei se suspendă. 


5.1.3.2. Suspendarea legală facultativă 
A) Cazurile generale 


Suspendarea legală facultativă (judecătorească) este lăsată la aprecierea judecătorului, dar ea 
poate interveni numai în cazurile prevăzute de lege. 

Sediul materiei suspendării facultative îl constituie art. 244 C. proc. civ. 

În condiţiile art. 244 alin. 1 C. proc. civ., instanţa „poate” suspenda judecata: 

1. când dezlegarea pricinii atârnă în totul sau în parte, de existenţa sau neexistenţa unui 
drept care face obiectul unei alte judecăţi. 

Pentru a se dispune suspendarea potrivit acestui text sunt necesare două condiţii cumulative: 

a) soluţia dintr-un proces să depindă de rezolvarea unei chestiuni prejudiciale ce se judecă într-un 


alt dosar. 

b) procesul care are ca obiect chestiunea prejudicială să fie în curs de judecată, să nu fi fost el 
însuşi suspendat. 

2. când s-a început urmărirea penală pentru o infracţiune care ar avea o înrâurire 
hotărâtoare asupra hotărârii ce urmează să se dea. 

Dacă nu s-a început urmărirea penală ci se efectuează numai cercetări pentru soluționarea 
plângerii penale, nu se poate dispune suspendarea. 

În privinţa corelaţiei dintre art. 244 pct. 2 C. proc. civ. şi art. 19 alin. 2 C. proc. pen., s-a arătat că 
textul din Codul de procedură penală are în vedere situaţia în care se solicită repararea pagubei cauzată 
prin infracţiune, iar suspendarea judecății înaintea instanţei civile se dispune dacă instanţa penală a fost 
sesizată anterior sesizării instanţei civile sau, cel puţin, dacă acţiunea penală a fost pusă în mişcare. Dacă 
nu sunt îndeplinite aceste cerinţe, suspendarea judecății poate fi dispusă potrivit art. 244 pct. 2 C. proc. 
civ. 

B) Durata suspendării 

Potrivit art. 244 alin. 2 C. proc. civ., suspendarea va dăinui până când hotărârea pronunțată în 
pricina care a motivat suspendarea a devenit irevocabilă. 

Dacă se dispune clasarea, scoaterea de sub urmărire penală sau încetarea urmăririi penale, 
suspendarea în temeiul art. 244 pct. 2 C. proc. civ., va dura până la rămânerea definitivă a soluției 
procurorului. 

C) Alte cazuri de suspendare facultativă 

Codul de procedură civilă reglementează şi alte cazuri de suspendare facultativă a judecății. 
Astfel: 

- conform art. 40 alin. 2, preşedintele instanței care soluţionează cererea de strămutare poate să 
ordone, fără citarea părților, suspendarea judecării pricinii, comunicând de urgență această măsură 
instanței de la care s-a solicitat strămutarea. 

În acest caz, suspendarea durează până la rezolvarea cererii de strămutare; 

- potrivit art. 155! alin. 1, când constată că desfăşurarea normală a procesului este împiedicată din 
vina reclamantului, prin neîndeplinirea obligaţiilor prevăzute de lege ori stabilite la primirea cererii de 
chemare în judecată sau în cursul judecății, instanţa poate suspenda judecata, arătând în încheiere care 
anume obligaţii nu au fost respectate. 

Instanţa nu poate dispune suspendarea decât după ce i-a pus în vedere reclamantului îndeplinirea 
unor cerinţe şi acesta nu s-a conformat. 

La cererea părţii, judecata va fi reluată dacă obligaţiile au fost îndeplinite şi, potrivit legii, aceasta 
poate continua (art. 155! alin. 2). Pentru reluarea judecății este necesar şi ca partea să plătească 50% din 
taxa introductivă de instanţă. 

- La rândul său, Legea nr. 10/2001 dispune, în art. 47 alin. 1, că „prevederile acestei legi sunt 
aplicabile şi în cazul acţiunilor în curs de judecată, persoana îndreptăţită putând alege calea acestei legi, 
renunțând la judecarea cauzei sau solicitând suspendarea cauzei”. 

Această suspendare poate fi solicitată numai de partea interesată, neputând fi dispusă de instanţă 


din oficiu. 


5.1.4. Procedura suspendării 
A) Încheierea de suspendare. Particularităţi 

Instanţa pronunţă suspendarea (indiferent dacă este suspendare voluntară sau legală) printr-o 
încheiere. 

Potrivit art. 244 C. proc. civ., încheierea prin care s-a dispus suspendarea poate fi atacată cu 
recurs. Recursul se poate declara cât timp durează suspendarea cursului judecării procesului, atât 
împotriva încheierii prin care s-a dispus suspendarea, cât şi împotriva încheierii prin care s-a respins 
cererea de repunere pe rol a procesului. 

Faptul că în art. 244! alin. 1 C. proc. civ. nu se menţionează în mod expres că poate fi atacată 
numai încheierea prin care s-a dispus suspendarea, nu înseamnă că textul este aplicabil şi încheierii prin 
care s-a respins cererea de suspendare. Aceasta deoarece în alin. 2 este precizată perioada în care se poate 
exercita recursul: cât timp durează suspendarea. 

B) Redeschiderea judecății 

1. În caz de suspendare voluntară 

Potrivit art. 245 pct. 1 C. proc. civ., judecata reîncepe prin cererea de redeschidere făcută de una 
din părți, când ea s-a suspendat prin învoirea părților sau prin lipsa lor. 

Cererea pentru repunerea pe rol, când suspendarea judecății se datorează părților, se timbrează cu 
50% din taxa judiciară de timbru pentru cererea sau acțiunea a cărei judecare a fost suspendată. Se va 
plăti, de asemenea, şi timbru judiciar, în funcție de taxa judiciară de timbru datorată pentru repunerea pe 
rol. 

Față de dispozițiile art. 153 alin. 2 pct. 1 C. proc. civ., după reluarea judecății se impune citarea 
părților, mai puțin a celei care a cerut, personal sau prin mandatar redeschiderea procesului. 

2. În caz de suspendare legală de drept 

- dacă suspendarea a fost dispusă pentru motivele prevăzute de art. 243 C. proc. civ., cererea de 
redeschidere a judecății poate fi făcută de partea interesată cu arătarea moştenitorilor, tutorelui sau 
curatorului, a celui reprezentat de mandatarul defunct, a noului mandatar sau, după caz, a părții interesate, 
a administratorului judiciar sau a lichidatorului judiciar (art. 245 pct. 2 C. proc. civ.). 

- dacă suspendarea a fost dispusă în condițiile art. 21 C. proc. civ., judecata se reia după 
rămânerea irevocabilă a hotărârii prin care s-a rezolvat conflictul de competență. 

De această dată, instanța va dispune din oficiu redeschiderea judecății; 

- dacă suspendarea a fost întemeiată pe prevederile art. 19 alin. 2 C. proc. pen., partea interesată 
poate să ceară redeschiderea judecății după rămânerea definitivă a hotărârii penale; 

- dacă suspendarea a fost dispusă în vederea soluționării excepţiei de neconstituționalitate, 
reluarea judecății poate fi cerută de partea interesată sau dispusă din oficiu, după rezolvarea excepţiei cu 
care a fost învestită Curtea Constituțională. 

În toate cazurile de suspendare de drept a procesului, la redeschiderea judecății nu se datorează 
taxă de timbru şi se impune citarea părților potrivit art. 153 alin. 2 pct. 1 C. proc. civ., desigur cu excepția 
părții care s-a prezentat, personal sau prin mandatar, pentru a cere reluarea judecății. 

3. În caz de suspendare facultativă 

- dacă suspendarea a avut loc în temeiul art. 244 C. proc. civ., judecata se va relua, la cererea 
părții interesate, dar numai după ce hotărârea pronunțată în procesul care a determinat suspendarea a 
rămas irevocabilă (respectiv, definitivă, în materie penală), ori s-a pronunțat o soluție definitivă de 
clasare, scoatere de sub urmărire penală sau de încetare a urmăririi penale; 

- dacă suspendarea a fost dispusă potrivit art. 40 alin. 2 C. proc. civ., judecata se reia, la cererea 


părții interesate sau din oficiu, după soluționarea cererii de strămutare. 

În aceste două cazuri, la redeschiderea judecății nu se datorează taxă judiciară de timbru; 

- dacă suspendarea a fost dispusă în condiţiile art. 155! C. proc. civ., judecata se reia la cererea 
reclamantului, care trebuie să facă dovada că a îndeplinit obligaţiile prevăzute în încheierea de suspendare 
şi a plătit jumătate din taxa de timbru introductivă de instanţă. 

Desigur, şi atunci când suspendarea este facultativă, la reluarea judecății trebuie respectate 
cerinţele privitoare la citarea părţilor. 

4. Respingerea cererii de redeschidere a judecății 

Dacă instanţa apreciază că nu se impune reluarea judecății, va pronunţa o încheiere prin care va 
respinge cererea. 

Potrivit art. 244! alin. 2 C. proc. civ., încheierea poate fi atacată cu recurs cât timp durează 


suspendarea. 


5.1.5. Efectele suspendării 

- Suspendarea produce efecte cu privire la toate aspectele pricinii şi cu privire la toate părțile, 
indiferent de calitatea lor procesuală. 

- Orice act de procedură făcut în acest interval este lovit de nulitate. Este însă o nulitate relativă, 
care poate fi invocată numai de partea căreia îi profită suspendarea, în raport de dispoziţiile art. 105 alin. 
2 teza I C. proc. civ. 

- Un alt efect al suspendării este acela că, dacă suspendarea a fost voluntară, de la data la care s-a 


luat această măsură începe să curgă termenul de perimare. 


5.2. Perimarea 

5.2.1. Definiţie 

În condiţiile art. 248 C. proc. civ., orice cerere de chemare în judecată, contestaţie, apel, recurs, 
revizuire şi orice altă cerere de reformare sau de revocare se perimă de drept, chiar împotriva 
incapabililor, dacă a rămas în nelucrare din vina părții timp de un an în materie civilă sau şase luni în 
materie comercială. 

Având în vedere dispoziţiile acestui text, în doctrină” perimarea a fost definită ca fiind 


sancţiunea procedurală ce determină stingerea procesului în faza în care se găseşte, datorită rămânerii lui 


în nelucrare, din vina părţii, un anumit timp, prevăzut de lege. 


5.2.2. Natură juridică 
În literatura de specialitate se arată că perimarea are o natură juridică mixtă, în sensul că este atât 


o sancţiune procedurală pentru nerespectarea termenului prevăzut de lege, cât şi o prezumție de desistare, 


dedusă din faptul nestăruinţei vreme îndelungată în judecată. 


5.2.3. Condiţiile perimării 
Din dispoziţiile art. 248 C. proc. civ. rezultă că pentru a interveni perimarea se cer a fi îndeplinite 
cumulativ următoarele condiţii: 


- instanţa să fi fost învestită cu o cerere care se judecă în primă instanţă sau într-o cale de atac; 


- pricina a rămas în nelucrare timp de un an în materie civilă sau şase luni în materie comercială; 


Intreruperea termenului de perimare 


4 V, M. Ciobanu, G. Boroi, op. cit., p. 287. 

Potrivit art. 249 C. proc. civ., perimarea se întrerupe prin îndeplinirea unui act de procedură făcut 
în vederea judecării procesului de către partea care justifică un interes. 

Actul de întrerupere a termenului de perimare. Particularităţi 

Pentru ca un act de procedură să poată fi calificat drept întrerupător de perimare, este necesar ca 
prin săvârşirea lui să se urmărească repunerea cauzei pe rol în vederea continuării judecății. 

Pentru ca un act de procedură să aibă ca efect întreruperea termenului de perimare trebuie să fie 
valabil făcut, pentru că un act lovit de nulitate nu poate produce o asemenea consecinţă. 

Dacă după efectuarea unui act de întrerupere, pricina rămâne din nou în nelucrare din culpa părții, 
va începe să curgă un nou termen de perimare, integral, timpul scurs până la momentul întreruperii 
nefiind luat în calculul noului termen. 

Suspendarea termenului de perimare 

Conform art. 250 C. proc. civ., cursul perimării este suspendat: 

- cât timp dăinuieşte suspendarea pronunţată de instanţă în cazurile prevăzute de art. 244, precum 
şi în alte cazuri prevăzute de lege, dacă suspendarea nu este cauzată de lipsa de stăruin 

- timp de trei luni, de la data când s-au petrecut faptele care au dus la suspendarea în temeiul art. 
243, dar numai dacă aceste fapte s-au petrecut în ultimele şase luni ale termenului de perimare. 

Acest text trebuie înţeles în sensul că termenul de perimare a început să curgă, şi în ultimele sale 
6 luni a intervenit una din împrejurările prevăzute de art. 243 C. proc. civ., care ar atrage suspendarea de 
drept a judecății. Întrucât pricina oricum este lăsată în nelucrare, nu poate fi dispusă suspendarea potrivit 
art. 243, dar pentru ocrotirea celor care ar fi interesaţi în oprirea cursului judecății conform art. 243, se va 
suspenda termenul de perimare. 

- cât timp partea este împiedicată să stăruie în judecată din pricina unor împrejurări mai presus de 
voinţa sa. Este vizat cazul de forță majoră. 

Pentru acest motiv, termenul de perimare este suspendat cât timp durează împiedicarea. După 
încetarea împiedicării cursul termenului se reia, luându-se în calcul şi timpul scurs înainte de ivirea 
împrejurării mai presus de voinţa părții. 


- pricina a fost lăsată în nelucrare din culpa părții 


Pentru a opera perimarea trebuie să se constate că lăsarea în nelucrare se datorează culpei părții, 
împrejurare de fapt ce trebuie dovedită. 

Per a contrario, dacă părţii nu i se poate imputa vreo vină, perimarea nu operează. 

Art. 248 alin. 1 teza a II-a C. proc. civ. prevede că partea nu se socoteşte în vină, când actul de 
procedură urma să fie îndeplinit din oficiu. 

De pildă, perimarea nu operează dacă: pricina a fost suspendată pentru lipsa părţilor deşi se 
ceruse judecarea în lipsă; instanţa suspendă judecarea cauzei, conform art. 114 alin. 4 C. proc. civ., deşi 
cererea de chemare în judecată este întocmită cu respectarea cerinţelor legii; pricina a fost suspendată, 
deşi partea nu era legal citată”. Acţiunea civilă disjunsă de acţiunea penală nu se perimă, chiar dacă a 
rămas în nelucrare mai mult de un an, pentru că instanţa penală este obligată să se pronunţe şi asupra 


laturii civile, astfel încât din oficiu trebuie să fixeze termen pentru judecarea acţiunii civile. 


* „Suspendarea din eroare a procesului nu poate avea drept consecinţă, după trecerea unui an, perimarea cererii, ci 
repunerea procesului pe rol în vederea judecății, dat fiind că partea nu este în vină. Astfel este de exemplu cazul în 
care s-a suspendat procesul, deşi procedura de citare era neregulat îndeplinită aşa că trebuia să se dispună amânarea 
şi citarea din nou a părţilor”.- Trib. Supr., col. civ., dec. nr. 721/1963, I. G. Mihuţă, Al. Lesviodax, Repertoriu..., pe anii 
1952-1969, p. 791, nr. 326. 

5.2.4. Procedura de constatare a perimării 

A) Verificarea condiţiilor perimării 

Deşi potrivit art. 248 alin. 1 C. proc. civ. cererea se perimă de drept, este necesar ca ea să fie 
constatată de instanţă, după ce verifică următoarele condiţii: 

- pricina a rămas în nelucrare în tot timpul prevăzut de lege; 

- rămânerea în nelucrare se datorează culpei părții; 

- să nu fi intervenit o cauză de întrerupere sau de suspendare a termenului de perimare; 

- să nu existe o cauză de stingere a procesului prevăzută de o normă specială. 

De pildă, în materie de divorţ, dispoziţiile art. 618 alin. 2 C. proc. civ. potrivit cu care „acțiunea 
de divorţ se va stinge prin împăcarea soţilor în orice fază a procesului, chiar dacă intervine în instanţa 
de apel sau de recurs iar apelul sau recursul nu sunt timbrate conform legii”, se aplică cu prioritate faţă 
de cele înscrise în art. 248 C. proc. civ., ele având caracterul unei norme speciale. Dacă nu s-ar aplica 
cu prioritate art. 618 C. proc. civ., ar însemna că, deşi soţii s-au împăcat, instanța de apel sau de recurs 
constată perimarea căii de atac şi drept consecinţă, va rămâne irevocabilă sentinţa prin care s-a admis 
desfacerea căsătoriei. În aceste condiţii, căsătoria este desfăcută deşi soţii s-au împăcat. Tocmai pentru a 
se evita o asemenea situaţie, norma specială se va aplica mai întăi. 

B) Mijloacele de invocare a perimării 

Potrivit art. 252 alin. 1 teza I C. proc. civ., perimarea se constată din oficiu sau la cererea părţii 
interesate, iar alin. 2 al aceluiaşi articol dispune că perimarea poate fi invocată şi pe cale de excepţie, în 
camera de consiliu sau în şedinţă publică. 

Perimarea poate fi invocată pe cale de excepţie, dacă după împlinirea termenului de perimare s-a 
fixat termen pentru judecarea în fond. 

Excepţia perimării este o excepţie de procedură, fiind în legătură cu respectarea regulilor privind 
procedura de judecată; este dirimantă întrucât scopul admiterii sale este stingerea procesului în faza în 
care se găseşte; este absolută, pentru că este reglementată prin norme imperative, de vreme ce perimarea 
este prevăzută nu numai în interesul părților ci şi în interesul unei bune administrări a justiţiei. 

C) Procedura de judecată 

Constatarea perimării are loc în cadrul unei proceduri contencioase. Preşedintele instanţei va cita 
de urgenţă părţile şi va dispune ca grefa să întocmească o dare de seamă asupra actelor de procedură în 
legătură cu perimarea. 

Cât priveşte actul de procedură prin care instanţa se pronunţă asupra perimării, dacă instanţa 
constată că perimarea nu a operat, pronunţă o încheiere, care poate fi atacată odată cu fondul procesului 
(art. 253 alin. 1 C. proc. civ.). Dacă însă instanţa constată că a intervenit perimarea, pronunţă o hotărâre 


care este supusă recursului în termen de 5 zile de la pronunțare (art. 253 alin. 2 C. proc. civ.). 


5.2.5. Efectele perimării 

a) dacă s-a perimat cererea de chemare în judecată, părţile vor fi repuse în situaţia anterioară 
declanşării procesului, care se consideră că nici nu a existat. Prin urmare, va fi înlăturat efectul de 
întrerupere a cursului prescripţiei extinctive (art. 16 alin. final din Decretul nr. 167/1958). 

b) în cazul în care s-a perimat apelul, sentinţa nu mai poate fi atacată din nou cu apel. Întrucât, ca 
efect al perimării apelului, se consideră că apelul nici nu a fost exercitat, înseamnă că împotriva sentinţei 
nu s-ar putea declara, omisso medio, nici recurs. Ca atare, la data pronunțării hotărârii prin care s-a 


constatat perimarea apelului, sentinţa a devenit irevocabilă; 

c) dacă s-a perimat cererea de recurs, exercitarea unui nou recurs împotriva aceleiaşi hotărâri nu 
mai este posibilă, pentru că la pronunţarea perimării hotărârea recurată a devenit irevocabilă; 

d) dacă s-a perimat o contestaţie în anulare sau revizuire, nu va mai putea fi formulată o nouă cale 
extraordinară de atac prin care să se invoce acelaşi motiv ca în cererea perimată. 

Datorită caracterului unitar al procesului civil, perimarea se răsfrânge asupra tuturor părților din 
proces, indiferent de poziţia lor procesuală, pentru că nu este cu putinţă ca procesul să se stingă faţă de 


unele părţi şi să continue față de altele. În consecinţă, perimarea este indivizibilă. 


6. Actele procesuale de dispoziţie ale părților 


Atunci când am analizat principiul disponibilităţii, am arătat că în conţinutul său intră şi dreptul 
părţilor de a face acte procesuale de dispoziţie, care sunt renunţarea, achiesarea şi tranzacţia. 

Având în vedere natura lor, aceste acte pot fi făcute numai de părți cu capacitate deplină de 
exercițiu, personal sau prin mandatar cu procură specială. 

6.1. Renuntarea 

Acest act procesual de dispoziţie, care aparţine reclamantului, este reglementat de art. 246-247 C. 
proc. civ. sub două forme: renunţarea la judecată şi renunţarea la dreptul subiectiv dedus judecății. 

A) Renuntarea la judecată 

1. Formele renunţării 

Potrivit art. 246 alin. 1 C. proc. civ., renunţarea la judecată poate fi făcută verbal în şedinţă sau 
prin cerere scrisă. 

Dacă cererea este făcută verbal, va fi consemnată în practicaua încheierii prin care se ia act de 
renunțare. 

2. Când poate fi făcută renunţarea? 

Art. 246 alin. 1 C. proc. civ., stabileşte că renunţarea la judecată poate fi făcută oricând, deci atât 
în cursul judecății în primă instanţă, cât şi în apel sau în recurs. 

- dacă reclamantul renunţă la judecată în intervalul dintre introducerea acţiunii şi comunicarea 
acesteia către pârât, manifestarea de voinţă a reclamantului va produce efecte fără acordul pârâtului şi fără 
ca reclamantul să fie obligat la cheltuieli de judecată. 

- dacă renunţarea intervine după ce s-a comunicat pârâtului cererea de chemare în judecată, dar 
înainte de a se intra în dezbaterea fondului, pentru a se lua act de desistare nu este necesar acordul 
pârâtului, dar, la solicitarea acestuia, reclamantul poate fi obligat la cheltuieli de judecată (art. 246 alin. 3 
C. proc. civ.); 

- când s-a intrat în dezbaterea fondului, renunţarea se poate face numai cu învoirea pârâtului (art. 
246 alin. 4 C. proc. civ.). 

Prin excepţie de la această regulă, art. 618 alin. 1 C. proc. civ. prevede că în procesele de divorţ, 
reclamantul poate să renunţe la cerere în tot cursul judecății înaintea instanţelor de fond, chiar dacă 
pârâtul se împotriveşte. Se revine la regulă, dacă renunţarea la judecată are loc în faţa instanţei de recurs, 
caz în care este necesară învoiala pârâtului. 

Acordul pârâtului poate să fie expres, dar şi tacit, implicit. 

De reţinut că dacă reclamantul a depus la dosar, prin registratura instanţei, o cerere de renunțare 
la judecată, la termen nu poate reveni asupra declaraţiei sale şi să ceară continuarea judecății. Aceasta 
deoarece, împrejurarea că dacă s-a intrat în dezbateri este necesar acordul pârâtului pentru a se lua act de 


renunțare, nu schimbă natura juridică a actului de renunțare, care rămâne un act unilateral pentru că 

reprezintă manifestarea de voinţă a unei singure părți. Particularitatea textului constă în aceea că acordul 
pârâtului nu este necesar pentru formarea valabilă a actului juridic, ci este cerut într-un moment ulterior 
formării sale, doar pentru ca actul unilateral să producă efecte. Or, specific unui act unilateral este 
caracterul său irevocabil. 

3. Actul prin care se constată renunţarea la judecată 

Renunţarea la judecată se constată prin încheiere dată fără drept de apel (art. 246 alin. 2 C. proc. 
civ.). 

Prin urmare, încheierea este susceptibilă numai de recurs. 

Termenul de recurs este cel de drept comun, prevăzut de art. 301 C. proc. civ., iar nu termenul în 
care ar putea fi exercitată calea de atac împotriva hotărârii date asupra fondului în pricina respectivă. 

4. Efectele renunţării la judecată 

Efectele renunțării la judecată se produc retroactiv, cu consecinţa repunerii părților în situaţia 
anterioară declanşării procedurii judiciare. 

De aceea, în cazul în care dreptul la acţiune nu s-a prescris, reclamantul va putea introduce o nouă 
cerere de chemare în judecată pentru valorificarea aceluiaşi drept, fără să i se poată opune autoritatea de 


lucru judecat, pentru că nu s-a judecat nimic. 


B) Renunţarea la dreptul subiectiv dedus judecății 


1. Când poate avea loc. Particularităţi 

Ca şi renunţarea la judecată, şi renunţarea la dreptul subiectiv poate avea loc oricând în cursul 
judecății. 

Art. 247 alin. 2 C. proc. civ. dispune că renunţarea la drept se poate face şi fără învoirea celeilalte 
părți, atât în primă instanţă cât şi în apel. 

Întrucât pentru pârât nu mai există riscul de a fi acţionat din nou în judecată pentru valorificarea 
dreptului la care se renunţă, nu mai este necesar acordul său pentru ca instanţa să ia act de renunţarea la 
drept. 

2. Formele renunţării 

Potrivit art. 247 alin. 3 C. proc. civ., renunţarea se poate face în şedinţă sau prin înscris autentic. 

Aşadar, dacă reclamantul renunţă la drept înaintea instanţei, renunţarea poate fi făcută sau verbal 
sau prin înscris autentic. Numai dacă reclamantul nu se înfăţişează la termen, renunţarea sa trebuie să fie 
constatată printr-un înscris autentic. 

În orice caz, renunțarea trebuie să fie expresă, neechivocă, ea neputând fi dedusă din absenţa 


reclamantului. 


3. Actul prin care se ia act de renunțare 

Art. 247 alin. 1 C. proc. civ. prevede că în caz de renunțare la însuşi dreptul pretins, instanţa dă o 
hotărâre prin care va respinge cererea în fond şi va hotărî asupra cheltuielilor. Alin. 4 al textului dispune 
că hotărârea se dă fără drept de apel. 

În funcţie de etapa procesuală în care se află judecata atunci când intervine renunţarea, hotărârea 
pe care o va pronunţa instanţa va fi sentinţă sau decizie. 

Cererea se respinge ca nefondată, întrucât prin renunţarea la însuşi dreptul subiectiv, acesta nu 


mai există în patrimoniul reclamantului. 


64 


Termenul de recurs este de 15 zile şi curge de la data comunicării hotărârii, conform art. 301 C. 
proc. civ. 

4. Efectele renunţării la drept 

Dacă renunţă la dreptul subiectiv dedus judecății, reclamantul nu mai poate introduce o nouă 
acţiune cu privire la dreptul respectiv. Tocmai datorită acestor consecinţe grave, renunţarea nu poate să 


provină decât de la o persoană cu capacitate deplină de exercițiu. 


6.2. Achiesarea 
Achiesarea îmbracă două forme: 
- achiesarea pârâtului la pretențiile reclamantului; 


- achiesarea la hotărâre a părţii care a pierdut procesul. 


A) Achiesarea pârâtului la pretenţiile reclamantului 


Achiesarea pârâtului constă în recunoaşterea pretențiilor reclamantului, şi se obţine fie spontan, 
fie prin intermediul interogatoriului. 

Achiesarea poate fi totală sau parţială. 

În ambele cazuri, recunoaşterea pretențiilor reclamantului poate fi făcută numai printr-o 
mărturisire pură şi simplă. O mărturisire calificată sau complexă, ca şi refuzul pârâtului de a răspunde sau 
de a se prezenta la interogatoriu, nu constituie o achiesare. 

Achiesarea totală constă în recunoaşterea în întregime a pretențiilor reclamantului. 

Achiesarea parţială este reglementată de art. 270 C. proc. civ., care prevede că, dacă pârâtul 
recunoaşte o parte din pretenţiile reclamantului, la cererea acestuia, instanţa va da o hotărâre parțială în 
măsura recunoașterii. 

Dacă recunoaşterea, în ambele forme, este făcută la prima zi de înfăţişare, iar pârâtul nu fusese 
pus în întârziere înainte de chemarea în judecată, nu va fi obligat la cheltuieli de judecată, conform art. 
275 C. proc. civ.. 

B) Achiesarea la hotărâre 

Achiesarea la hotărâre exprimă voinţa părţii care a pierdut procesul, în primă instanţă sau în apel, 
de a nu exercita calea de atac prevăzută de lege împotriva hotărârii ori, dacă a formulat-o deja, de a o 
retrage. 

Achiesarea la hotărâre poate fi expresă sau tacită. 

1. Achiesarea expresă 

Potrivit art. 267 C. proc. civ., după pronunţarea hotărârii, partea poate renunţa în instanţă la calea 
de atac, făcându-se arătare despre aceasta într-un proces-verbal, semnat de preşedinte şi de grefier. 
Renunţările se pot face şi în urmă, prin înfăţişarea părţii înaintea preşedintelui sau prin înscris autentic. 

Faţă de dispoziţiile art. 283 C. proc. civ., înseamnă că renunţarea la calea de atac este irevocabilă 
şi nu se mai poate reveni asupra ei. 

2. Achiesarea tacită 

Achiesarea tacită la hotărâre decurge din faptul că partea care a pierdut procesul execută 
hotărârea de bună-voie. 

Nu are valoare de achiesare tacită: 


- neopunerea la executarea silită a hotărârii, pentru că o astfel de opunere constituie infracţiune; 

- lăsarea termenului de exercitare a căii de atac să se împlinească, fără să se acţioneze, pentru că 


în acest caz intervine sancţiunea decăderii din dreptul de a formula calea de atac. 


6.3. Tranzacţia judiciară 
6.3.1. Definiţie. Particularităţi 


Tranzacţia este un contract prin care părțile termină un proces început sau preîntâmpină un proces 
ce se poate naşte prin concesii reciproce, constând în renunţări reciproce la pretenţii sau în prestații noi 
săvârşite ori promise de o parte în schimbul renunţării de către cealaltă parte la dreptul care este litigios 
ori îndoielnic. 

Codul civil reglementează tranzacţia prin art. 1704-1717, iar Codul de procedură civilă prin art. 
271-273. 

Fiind un contract, tranzacţia trebuie să îndeplinească cerinţele pentru încheierea valabilă a unui 
asemenea act juridic. 

Astfel, părțile trebuie să aibă capacitate deplină de exerciţiu deoarece, presupunând concesii şi 
renunţări reciproce, tranzacţia este un act de dispoziţie. Pe de altă parte, obiectul tranzacţiei poate fi dat 
numai de drepturi de care părţile pot să dispună. 

Reprezentantul sau ocrotitorul legal are nevoie, pentru a încheia o tranzacţie, de autorizarea 
prealabilă a organului competent (art. 42 C. proc. civ.), iar reprezentantul convenţional are nevoie de o 


procură specială (art. 69 alin. 1 C. proc. civ.). 


6.3.2. Procedura consfinţirii tranzacţiei 

A) Forma tranzacţiei 

Art. 1705 C. civ. prevede că tranzacţia trebuie să fie constatată prin act scris, iar potrivit art. 272 
C. proc. civ., învoiala va fi înfăţişată în scris. 

Aceasta însă nu transformă tranzacţia într-un act solemn. 

B) Când poate să intervină 

Faţă de dispoziţiile art. 271 alin. 1 C. proc. civ., potrivit cu care părţile se pot înfăţişa oricând în 
cursul judecății, chiar dacă nu au fost citate, pentru a cere să se dea hotărâre care să consfinţească învoiala 
lor, rezultă că tranzacţia poate să intervină în orice etapă procesuală, în primă instanţă sau în căile de atac, 
şi chiar în faza executării silite. 

În caz de coparticipare procesuală, tranzacţia poate fi încheiată numai de unii dintre 
coparticipanţi, cu condiţia să nu aducă atingere drepturilor celorlalți. 

C) Consfinţirea tranzacţiei 

În privinţa modului în care va proceda instanţa, art. 271 C. proc. civ. distinge după cum părţile se 
prezintă în ziua fixată pentru judecată sau între termene, „chiar fără să fi fost citate”. 

Dacă părţile se înfăţişează la ziua fixată pentru judecată, cererea pentru darea hotărârii poate fi 
primită chiar de un singur judecător, urmând ca hotărârea să fie dată de instanţă în şedinţă (art. 271 alin. 2 
C. proc. civ.). 

Dacă părțile se înfăţişează într-o altă zi, instanţa va da hotărârea în camera de consiliu (art. 271 
alin. 3 C. proc. civ.). În acest caz, numai judecata are loc în camera de consiliu. Având în vedere 
dispozițiile art. 121 alin. final C. proc. civ., pronunţarea hotărârii se face în şedinţă publică. 

Rezultă aşadar, că pentru a produce efecte tranzacţia trebuie să fie consfințită de instanţă printr-o 


hotărâre. 

D) Hotărârea de expedient 

În doctrină şi în jurisprudenţă, hotărârea care consfinţeşte învoiala părţilor este numită hotărâre de 
expedient. 

Codul prevede că învoiala părţilor va alcătui dispozitivul hotărârii (art. 272 C. proc. civ.), iar 
hotărârea care consfinţeşte învoiala părţilor se dă fără drept de apel (art. 273 C. proc. civ.). 

Primind tranzacţia, instanţa nu face o judecată asupra fondului ci, după ce verifică dacă ea este 
rezultatul voinţei neviciate a părţilor şi nu se urmăreşte un scop ilicit, judecătorul se mărginește să ia act 
de înţelegerea părţilor. Prin urmare, în mod firesc hotărârea nu are de ce să fie susceptibilă şi de apel. 
Hotărârea poate fi criticată doar pe calea recursului, în condiţiile art. 304! C. proc. civ. 

Pentru că tranzacţia judiciară este un contract, s-a admis că partea interesată poate să ceară 
anularea sau rezoluţiunea convenției şi, pe cale de consecinţă, a hotărârii de expedient, invocând, de pildă, 
un viciu de consimţământ sau neexecutarea unei obligaţii asumate prin tranzacţie. De asemenea, 


tranzacţia judiciară ar putea fi revocată pe calea unei acțiuni pauliene. 


CAPITOLUL AL III-LEA 
ETAPA DELIBERARII SI PRONUNTARII HOTARARII 


1. Activitatea ulterioară închiderii dezbaterilor 

1.1. Activitatea judecătorilor 

1.1.1. Deliberarea 

A) Închiderea dezbaterilor. Înţeles. 

Potrivit art. 256 alin. 1 C. proc. civ., după sfârşitul dezbaterilor, judecătorii chibzuiesc în secret, 
fie în şedinţă, fie în camera de consiliu. 

Dar, indiferent dacă deliberarea are loc în şedinţă sau în camera de consiliu, obligatoriu este ca ea 
să fie secretă. SANCTIUNE: Nerespectarea secretului deliberării duce la nulitatea hotărârii, dar în 
condiţiile art. 105 alin. 2 teza I C. proc. civ., nefiind o nulitate necondiționată. 

B) Amânarea pronunțării 

Conform art. 260 alin. 1 C. proc. civ., dacă instanţa nu poate hotărî de îndată, adică în ziua în care 
s-au finalizat dezbaterile, pronunţarea se va amâna pentru un termen pe care preşedintele îl va anunţa şi 
care nu va fi mai mare de 7 zile. 

SANCTIUNE: Ambele termene sunt relative, şi ca atare nerespectarea lor nu afectează 
valabilitatea hotărârii, ci poate să atragă doar sancţiuni disciplinare pentru judecători. 

C) Strângerea părerilor judecătorilor 

După chibzuire, preşedintele adună părerile judecătorilor, începând cu cel mai nou în funcţie, el 
pronunţându-se cel din urmă (art. 256 alin. 2 C. proc. civ.). 

Apreciez că textul conţine o normă de recomandare, astfel încât nerespectarea ordinii prevăzute 
nu duce la nulitatea hotărârii decât dacă se face dovada vătămării suferite de parte, şi care nu ar putea fi 
înlăturată decât prin anulare, potrivit art. 105 alin. 2 teza I C. proc. civ. 

D) Completul de divergență 

1. Noţiune. Formarea completului de divergență 

Art. 257 alin. 1 C. proc. civ. prevede că dacă majoritatea legală nu se poate întruni, pricina se va 


judeca din nou în complet de divergență, în aceeaşi zi sau în cel mult 5 zile. 

Completul de divergență se constituie prin includerea, în completul de judecată, a preşedintelui 
sau a vicepreşedintelui instanţei ori a unui alt judecător desemnat de preşedinte. 

Rezultă că la judecarea divergenţei trebuie să participe în mod obligatoriu, membrii inițiali ai 
completului. Dacă până la reluarea dezbaterilor asupra divergenţei din varii motive (boală, deces), unul 
sau mai mulți judecători nu mai pot participa la judecată, la reluarea judecății completul nu trebuie 
compus ca pentru divergență, pentru că ar fi nelegal. Într-o asemenea situaţie, pentru respectarea 
principiului continuității, cauza trebuie repusă pe rol pentru ca părţile să pună concluzii în faţa unui nou 
complet. 

2. Obligaţia motivării divergenţei 

La instanțele de fond, părerile vor trebui să fie totdeauna motivate înainte de judecarea 
divergenţei, afară de cazul când judecata se face chiar în ziua când s-a ivit divergenţa (art. 257 alin. 2 C. 
proc. civ.). 

3. Reluarea dezbaterilor în complet de divergență 

Completul de divergență are atribuţii limitate. 

Astfel, potrivit art. 257 alin. 3 C. proc. civ., dezbaterile vor fi reluate asupra punctelor rămase în 
divergență; dacă, după judecarea divergenţei, vor fi mai mult de două păreri, judecătorii ale căror păreri se 
apropie mai mult, sunt datori să se unească într-o singură părere. 

Judecătorii pot reveni asupra părerilor lor, care au pricinuit divergenţa (alin. 4); după judecarea 
punctelor rămase în divergență, completul care a judecat înainte de ivirea ei va putea continua judecarea 
pricinii (alin. 5). 

E) Numărul de păreri necesare pentru darea soluţiei 

Din dispoziţiile art. 258 C. proc. civ., rezultă că pentru darea soluției nu este necesară 
unanimitatea, ci majoritatea de voturi. 

1.1.2. Rezultatul deliberării 

A) Minuta 

Art. 258 alin. 1 C. proc. civ. prevede că după ce s-a întrunit majoritatea, se va întocmi de îndată 
dispozitivul hotărârii care se semnează, sub sancţiunea nulităţii, de către judecători şi în care se va arăta, 
când este cazul, opinia separată a judecătorilor aflaţi în minoritate. 

B) Condica de şedinţă 

Potrivit art. 258 alin. final C. proc. civ., dispozitivul hotărârii se consemnează într-un registru 
special, ţinut de fiecare instanţă. Acest registru se numeşte „condica de şedinţă”. 

C) Pronunţarea soluţiei 

Minuta se pronunţă de preşedintele completului, în şedinţă, chiar în lipsa părților. 

După pronunţarea hotărârii, nici un judecător nu poate reveni asupra părerii sale (art. 258 alin. 
final C. proc. civ.). 

D) Darea numărului hotărârii 

Potrivit art. 105 alin. 2 din Regulament, numerele de hotărâre se dau în ordinea înscrierii lor în 
condica de şedinţă. 

Numerele de hotărâre sunt date de grefierul şef al instanţei care ţine la zi registrul de evidenţă a 


redactării hotărârilor. 


1.2. Activitatea grefierilor 

- a doua zi după pronunţarea hotărârilor, grefierii sunt obligaţi să prezinte dosarele soluționate şi 
cele în care judecata a fost suspendată grefierului şef, spre a fi înregistrate în registrul de evidenţă a 
redactării hotărârilor, în situaţiile statistice, precum şi în celelalte evidențe; 

- grefierul de şedinţă va menţiona sub semnătură, în partea de jos a hotărârii redactate, data 
comunicării şi părțile cărora li s-a comunicat hotărârea; 

- cel mai târziu a treia zi după pronunțare, grefierul de şedinţă va preda dosarele judecătorilor, în 


vederea motivării hotărârilor, după ce, în prealabil, a întocmit partea introductivă a acestora. 


2. Hotărârea judecătorească 
2.1. Definiţie şi clasificare 


Hotărârea este actul final al judecății, actul de dispoziţie al instanţei cu privire la litigiul dintre 


ărți. 

Hotărârea judecătorească poate fi clasificată în funcţie de mai multe criterii: 

a) în funcţie de instanţa care pronunţă hotărârea, de momentul pronunțării şi dacă rezolvă 
sau nu fondul pricinii, hotărârile se împart în sentinţe, decizii şi încheieri. 

Potrivit art. 255 C. proc. civ., hotărârile prin care se rezolvă fondul cauzei în primă instanţă se 
numesc „sentinţe”, iar hotărârile prin care se soluţionează apelul, recursul, precum şi recursul în interesul 
legii se numesc „decizii”. Toate celelalte hotărâri date de instanță în cursul judecății se numesc 
„încheieri”. 

Expresia „se rezolvă fondul cauzei în primă instanţă” trebuie înţeleasă în sensul că prin hotărârea 
pronunţată, prima instanţă s-a dezînvestit de judecata litigiului, iar nu în sensul că a avut loc o judecată 
asupra fondului. 

Art. 255 C. proc. civ. nu arată ce hotărâre se pronunţă atunci când este judecată o contestaţie în 
anulare sau o revizuire. Întrucât sunt căi de atac de retractare, în lumina principiului accesorium sequitur 
principale, instanţa se va pronunţa printr-o sentinţă, dacă a fost atacată o hotărâre dată în primă instanţă, 
sau prin decizie, dacă obiectul căilor extraordinare de atac îl constituie o hotărâre dată într-o cale de atac. 

b) în funcţie de durata acţiunii lor, sunt hotărâri propriu-zise şi hotărâri provizorii. 

- hotărârile propriu-zise sunt acelea care rezolvă fondul şi au de regulă, o acţiune nelimitată în 
timp. 

- hotărârile provizorii au o durată limitată în timp, prin ele luându-se măsuri provizorii în cursul 
procesului. De pildă, pe parcursul procesului de divorţ pot fi luate măsuri provizorii cu privire la 
încredințarea copiilor minori, folosirea locuinţei, obligaţia de întreţinere şi alocaţia pentru copii (art. 61% 
C. proc. civ.). De asemenea, au caracter provizoriu hotărârile prin care se iau măsuri asigurătorii; 

c) după cum pot sau nu să fie atacate cu apel ori recurs, hotărârile sunt nedefinitive, 
definitive şi irevocabile. 

- hotărârile nedefinitive sunt acelea date în primă instanţă, care pot fi atacate cu apel; 

- hotărârile definitive sunt acelea care nu pot fi atacate cu apel, dar pot fi atacate cu recurs. 

Potrivit art. 377 alin. 1 C. proc. civ., sunt hotărâri definitive si, potrivit art. 377 alin. 2 C. proc. 
civ., sunt hotărâri irevocabile. 

d) după cum pot sau nu să fie puse în executare, hotărârile sunt executorii şi neexecutorii. 

- hotărârile executorii sunt pronunţate într-o acţiune în realizarea dreptului. Pentru a putea fi puse 


în executare, hotărârile trebuie să fie cel puţin definitive (art. 376 alin. 1 rap. la art. 374 alin. 1 C. proc. 

civ.) sau să fie cu execuţie vremelnică (art. 278-279 C. proc. civ.). În plus, prin hotărâre trebuie să fi fost 
admisă pretenţia unei părți; 

- hotărârile neexecutorii sunt cele pronunţate în acţiunile în constatare. Dacă însă o parte a fost 
obligată la cheltuieli de judecată, cu privire la acest aspect hotărârea poate fi pusă în executare; 

e) din punct de vedere al conţinutului lor, hotărârile sunt integrale şi parţiale. 

- hotărârile integrale rezolvă în întregime procesul şi dezînvestesc instanţa de întregul dosar; 

- hotărârile parţiale sunt pronunţate, la cererea reclamantului, atunci când pârâtul recunoaşte o 
parte din pretenţiile deduse judecății (art. 270 C. proc. civ.); 

f) din punct de vedere al condamnării pe care o conţin, sunt hotărâri cu o singură 
condamnare şi hotărâri cu condamnare alternativă. 

- hotărârile cu o singură condamnare sunt acelea prin care partea este obligată la o prestație 
determinată: plata unei sume de bani, restituirea unui bun; 

- hotărârile cu condamnare alternativă conţin o condamnare principală şi una subsidiară, care se 
va executa numai dacă nu este posibilă executarea condamnării principale. De pildă, pârâtul este obligat 


să predea un bun, iar dacă predarea nu mai este posibilă, să plătească contravaloarea bunului. 


2.2. Redactarea şi cuprinsul hotărârii 

2.2.1. Redactarea hotărârii 

Redactarea hotărârii o face unul din membrii completului de judecată care a pronunţat soluţia. 

Potrivit art. 264 C. proc. civ., când motivarea hotărârii nu se poate face până la data pronunțării, 
ea se va face în termen de cel mult 30 de zile de la pronunțare. Dacă instanţa a fost alcătuită din mai mulţi 
magistrați, preşedintele va putea însărcina pe unul dintre ei cu redactarea hotărârii. 

SANCTIUNE: Termenul de 30 de zile este relativ, astfel încât depăşirea lui nu va afecta 


valabilitatea hotărârii, ci poate să atragă, cel mult, sancţiuni disciplinare pentru judecători. 


2.2.2. Cuprinsul hotărârii 

2.2.2.1. Practicaua, considerentele şi dispozitivul 

Potrivit art. 261 alin. 1 C. proc. civ, „hotărârea se dă în numele legii şi va cuprinde: 

1. arătarea instanţei care a pronunţat-o şi numele judecătorilor care au luat parte la judecată; 

2. numele, domiciliul sau reşedinţa părților, calitatea în care s-au judecat; numele mandatarilor 
sau reprezentanţilor legali şi al avocaților; 

3. obiectul cererii şi susținerile în prescurtare ale părților cu arătarea dovezilor; 

4. arătarea concluziilor procurorului; 

5. motivele de fapt şi de drept“ care au format convingerea instanţei, cum şi cele pentru care s- 
au înlăturat cererile părților; 

6. dispozitivul; 

7. calea de atac şi termenul în care se poate exercita; 

8. arătarea că pronunțarea s-a făcut în şedinţă publică, precum şi semnăturile judecătorilor şi 


grefierului. Lipsa semnăturilor poate fi complinită oricând în cursul procesului”. 


8 „Identificarea şi nominalizarea textelor aplicate în funcţie de starea de fapt, şi nu o trimitere generală la actele 
normative incidente, este cu atât mai necesară cu cât dispoziţiile normative aplicabile vizează mai multe tipuri de 
situaţii specifice, cu regimuri diferite în ceea ce priveşte nivelul indemnizaţiilor băneşti cuvenite, ca şi al aplicării 
eventuale a altor măsuri cu caracter reparatoriu”.- C.S.]., sec. de cont. adm., dec. nr. 2243/2000, B.]./1990-2003, p. 931. 

Hotărârea are trei părți: practica, considerente şi dispozitiv. 

Practicaua, întocmită de grefier pe baza celor înscrise în caietul de şedinţă, cuprinde menţiunile 
prevăzute la pct. 1-4 ale art. 261 C. proc. civ. 

Aceste menţiuni sunt necesare pentru ca instanţa de control judiciar să verifice dacă instanţa a 
fost legal compusă sau constituită, dacă s-au respectat regulile de procedură, drepturile procedurale ale 
părților etc. 

În cazul în care pronunţarea este amânată, practicaua va cuprinde numai arătarea instanţei şi a 
completului de judecată, toate celelalte menţiuni fiind cuprinse în încheierea de dezbateri, care face corp 
comun cu hotărârea. Lipsa încheierii de dezbateri duce la nulitatea hotărârii. 

Considerentele sau motivarea sunt prevăzute de art. 261 pct. 5 C. proc. civ. 

Obligaţia judecătorului de a demonstra în scris de ce s-a oprit la soluţia dată, pentru ce a admis 
susținerile unei părți şi le-a respins pe ale celeilalte, pentru ce a găsit bună o probă şi nesinceră o altă 
probă, de ce a aplicat o anumită normă de drept sau i-a dat o anumită interpretare, este o obligaţie 
esenţială, a cărei încălcare duce la modificarea hotărârii. 

Motivarea se face în concret, simpla afirmaţie că un fapt rezultă din probele dosarului, fără să se 
arate în ce constau aceste probe, constituind în realitate, o nemotivare. Judecătorul trebuie să motiveze de 
ce respinge o probă, nefiind de ajuns să arate că este neconcludentă. 

Dispozitivul, prevăzut de art. 261 pct. 6 C. proc. civ., constă în reproducerea în cea de-a treia 
parte a hotărârii, a minutei. 


Practica judiciară este constantă în a considera că în cazul contradicţiei dintre minută şi dispozitiv 


hotărârea este lovită de nulitate, pentru că nu se poate şti care este soluţia instanţei. A fost însă exprimată 
şi opinia“, pe care o împărtăşesc, în sensul că nulitatea poate fi evitată deoarece minuta este cea care 
cuprinde soluția, iar dispozitivul nu face decât să o reproducă, astfel încât dispozitivul trebuie pus în 
acord cu minuta. 

Dispozitivul este considerat partea cea mai importantă a hotărârii pentru că el este pus în 
executare, împotriva lui se exercită căile de atac. 

Prin dispozitiv trebuie rezolvate toate cererile părților, indiferent dacă sunt cereri principale, 
accesorii sau incidentale. 

2.2.2.2. Alte elemente 

A) Calea de atac 

Art. 261 pct. 7 C. proc. civ. prevede că hotărârea trebuie să cuprindă şi calea de atac ce poate fi 
exercitată, precum şi termenul în care se poate exercita. 

B) Arătarea că pronunţarea s-a făcut în şedinţă publică 

Lipsa acestei menţiuni ori menţiunea că pronunţarea s-a făcut în camera de consiliu, cu încălcarea 
dispoziţiilor art. 121 alin. final, atrage nulitatea hotărârii, conform art. 105 alin. 2 teza I C. proc. civ. 

C) Semnăturile judecătorilor şi grefierului 

Potrivit art. 261 pct. 8 C. proc. civ., hotărârea va cuprinde semnăturile judecătorilor şi ale 
grefierului. 

Conform art. 261 alin. 2 C. proc. civ., în cazul în care, după pronunțare, unul dintre judecători 
este în imposibilitate de a semna hotărârea (pentru caz de boală, concediu, deces etc.), preşedintele 


instanţei o va semna în locul său, iar dacă cel în imposibilitate să semneze este grefierul, hotărârea va fi 


+ V. M. Ciobanu, op. cit., vol. 2, p. 256, nota 878. 

semnată de grefierul şef, făcându-se menţiune despre cauza care a împiedicat pe judecător sau pe grefier 


să semneze hotărârea. 


2.2.2.4. Cheltuielile de judecată 

A) Conţinut 

Cheltuielile de judecată cuprind taxele judiciare de timbru, timbrul judiciar, onorariile avocaţilor 
şi experţilor, cheltuieli făcute pentru administrarea probelor ori pentru deplasarea părților şi martorilor la 
instanţă, eventual şi cazarea lor, dacă locuiesc în altă localitate decât cea a sediului instanţei. Intră, de 
asemenea, în cuantumul cheltuielilor de judecată, sumele plătite pentru deplasarea instanţei cu ocazia 
cercetării locale precum şi salariul cuvenit părților sau martorilor pentru ziua când s-au deplasat la 
instanţă, şi pe care nu l-au încasat de la locul lor de muncă. 

B) Temeiul juridic al cheltuielilor de judecată 

Potrivit art. 274 alin. 1 C. proc. civ., „partea care cade în pretenţiuni va fi obligată, la cerere, să 
plătească cheltuielile de judecată”. 

A cădea în pretenţii înseamnă a pierde procesul. 

C) Acordarea cheltuielilor de judecată 
numai la cerere, aşa cum prevede, de altfel, şi art. 274 alin. 1 C. proc. civ. 

Pentru a se evita situaţiile în care partea care obţine câştig de cauză nu solicită cheltuielile de 
judecată din simplă omisiune, înainte de închiderea dezbaterilor instanţa trebuie să pună în vedere părţilor 
dreptul pe care-l au de a cere cheltuieli de judecată. 

În cazul în care nu s-a cerut acordarea cheltuielilor de judecată ori, deşi au fost cerute, instanţa a 
omis să se pronunţe asupra solicitării, partea le poate cere pe calea unei acţiuni separate, în termen de 3 
ani de la rămânerea definitivă a hotărârii prin care i s-a acordat câştig de cauză, în temeiul art. 998 C. civ. 

Dacă însă cererea de acordare a cheltuielilor de judecată a fost respinsă, cheltuielile pot fi pretinse 
prin intermediul apelului sau de recursului, dar nu pe cale separată, pentru că s-ar opune autoritatea de 
lucru judecat decurgând din hotărârea de respingere a cererii. 

Pe de altă parte, dacă s-au cerut cheltuieli de judecată şi instanţa a omis să se pronunţe cu privire 
la ele, partea le poate cere pe cale separată, dar se poate plânge şi pe calea apelului sau recursului ori a 
revizuirii întemeiate pe art. 322 pct. 2 C. proc. civ. 

Pentru îndreptarea omisiunii mai poate fi folosită si procedura reglementată de art. 281” C. proc. 
civ.. 

D) Reguli de acordare a cheltuielilor de judecată 

Cheltuielile de judecată se acordă numai în măsura în care au fost dovedite (art. 274 alin. 2 C. 
proc. civ.). În 

Pentru stabilirea cheltuielilor de judecată, instanța trebuie să țină seamă de o serie de reguli: 


l. partea ale cărei pretenții sau apărări au fost admise în întregime, are dreptul la restituirea 


integrală a cheltuielilor făcute, afară de cazul în care, în cauză, sunt aplicabile dispozițiile art. 275 C. proc. 
civ. 

Potrivit acestui text, pârâtul care a recunoscut la prima zi de înfăţişare pretențiile reclamantului nu 
va putea fi obligat la plata cheltuielilor de judecată, afară numai dacă a fost pus în întârziere înainte de 


chemarea în judecată. 

Pentru ca pârâtul să evite obligarea la plata cheltuielilor de judecată, se cer a fi îndeplinite 
următoarele condiţii: 

- să recunoască pretenţiile reclamantului. Recunoaşterea trebuie să fie efectivă, iar nu dedusă din 
faptul neprezentării sale la interogatoriu. 

- recunoaşterea trebuie să fie făcută în faţa primei instanţe, iar nu în apel sau recurs ori cu ocazia 
rejudecării; 

- recunoaşterea să aibă loc în acele litigii în care pârâtul poate să recunoască pretenţiile 
reclamantului. 

De pildă, în procesul de divorţ interogatoriul nu poate fi cerut pentru dovedirea motivelor de 
divorț (art. 612 alin. 6 C. proc. civ.). Pe de altă parte, în acest gen de litigii textul de excepţie nu-şi 
găseşte aplicare, deoarece declaraţia pârâtului că este de acord cu acțiunea nu are nici o eficienţă, 
neputând să justifice prin ea însăşi o soluţie de admitere a acțiunii. 

De asemenea, dacă hotărârea nu se poate pronunţa numai pe baza recunoaşterii pârâtului, ca în 
cazul acțiunii de tăgadă a paternităţii, nu sunt aplicabile dispoziţiile art. 275 C. proc. civ. 

În cazul acţiunii de stabilire a paternităţii din afara căsătoriei, art. 275 C. proc. civ., poate fi 
aplicat numai dacă părâtului nu i s-a comunicat naşterea copilului, astfel încât să-l poată recunoaşte 
voluntar; 

- pârâtul să nu fi fost pus în întârziere înainte de sesizarea instanţei sau să nu fie de drept în 
întârziere. 

Potrivit art. 1079 alin. 2 C. civ., debitorul este de drept în întârziere: 

1. în cazurile anume determinate de lege“; 

2. când s-a contractat expres că debitorul va fi în întârziere la împlinirea termenului, fără a fi 
necesară notificarea; 

3. când obligația nu putea fi îndeplinită decât într-un timp determinat, ce debitorul a lăsat să 
treacă“. 


2. dacă pretenţiile au fost admise numai în parte, instanţa va acorda celui care a câştigat procesul, 


numai cheltuielile de judecată corespunzătoare pretențiilor admise. 


De pildă, dacă reclamantul a solicitat obligarea pârâtului la 10.000.000 lei cu titlu de despăgubiri 
şi instanţa a apreciat că acţiunea este întemeiată numai în limita a 5.000.000 lei, va calcula care este taxa 
judiciară de timbru datorată pentru 5.000.000 lei şi numai la această sumă îl va obliga pe pârât, deşi la 
introducerea acţiunii reclamantul a trebuit să timbreze corespunzător sumei pretinse. Diferenţa de taxă va 
fi suportată de reclamant, care, pentru că a pretins mai mult decât i se datora, este în culpă procesuală; 


3. dacă cererea reclamantului are mai multe capete şi este admis numai unul sau unele dintre 


acestea, pârâtul va fi obligat la cheltuieli de judecată, potrivit art. 274 C. proc. civ., proporțional culpei 
sale procesuale. 


s „În raporturile de drept comercial, punerea în întârziere a debitorului nu este obligatorie, întrucât el este de drept 
în întârziere potrivit art. 43 C. com., dacă nu achită preţul produselor la data scadenţei. Recunoaşterea pretențiilor 
creditorului la prima zi de înfăţişare nu determină aplicarea art. 275 C. proc. civ. şi scutirea debitorului de plata 
cheltuielilor de judecată”.- C. A. Cluj, sec. com. şi de cont. adm., dec. nr. 551/2000, B.]./2000, vol. 1, p. 275. 

% „Întrucât stabilirea pensiei de întreţinere sau modificarea ei în faţa instanţei nu poate fi rezolvată prin înțelegerea 
părţilor, culpa procesuală derivă din fapta aceluia care a creat o atare situaţie pentru rezolvarea căreia este necesară 
introducerea unei acţiuni în justiţie, aşa că dispoziţia art. 275 C. proc. civ. este inaplicabilă”.- T. m. Bucureşti, sec. a 
III-a civilă, dec. nr. 478/1992, Culegere de practică judiciară civilă pe anul 1992, p. 242. 

4. când ambele părţi au formulat cereri, admise în tot sau în parte, instanţa va compensa, după 


caz, total sau parţial, cheltuielile de judecată. 


Astfel, potrivit art. 276 C. proc. civ., când pretenţiile fiecărei părți au fost încuviinţate numai în 
parte, instanţa va aprecia în ce măsură fiecare din ele poate fi obligată la plata cheltuielilor de judecată, 
putând face compensarea lor. 


5. în caz de coparticipare procesuală, cheltuielile de judecată vor fi suportate în mod egal, 


proporțional sau solidar, potrivit cu interesul ce are fiecare sau după felul raportului de drept dintre 


coparticipanţi (art. 277 C. proc. civ.). 


Art. 277 C. proc. civ., face aplicarea principiului înscris în art. 274 C. proc. civ., astfel încât 
fiecare coparticipant este ţinut să suporte cheltuielile de judecată pe care le-a provocat prin cererea sau 
apărarea sa. 

E) Mărirea sau reducerea cheltuielilor de judecată 

Potrivit art. 274 alin. 2 C. proc. civ., judecătorii nu pot micşora cheltuielile de timbru, taxe de 
procedură şi impozit proporţional, plata experţilor, despăgubirea martorilor, precum şi orice alte cheltuieli 
pe care partea care a câştigat va dovedi că le-a făcut. 

Alin. 3 al textului prevede că judecătorii au dreptul să mărească sau să micşoreze onorariile 
avocaţilor, potrivit cu cele prevăzute în tabloul onorariilor minimale, ori de câte ori vor constata motivat 
că sunt nepotrivit de mici sau de mari, faţă de valoarea pricinii sau munca îndeplinită de avocat. 

S-ar părea că art. 274 alin. 3 C. proc. civ. intră în conflict cu dispoziţiile art. 30 din Legea nr. 
51/1995 privind organizarea şi exercitarea profesiei de avocat, potrivit cu care „contractul dintre avocat 
şi clientul său nu poate fi stânjenit sau controlat, direct sau indirect, de nici un organ al statului”. Prin 
urmare, legea specială ar urma să se aplice cu prioritate. 

Conflictul este numai aparent. 

În realitate, făcând aplicarea art. 274 alin. 3 C. proc. civ., instanţa nu intervine în contractul de 
asistenţă juridică dintre avocat şi client, care se menţine în integralitate. Drept urmare, clientul îi va plăti 
avocatului onorariul convenit. În schimb, cealaltă parte nu va fi obligată să plătească adversarului 


întregul onorariu plătit de acesta avocatului său, ci numai un onorariu în cuantumul fixat de instanţă. 


2.2.2.5. Termenul de graţie 

A) Condiţiile acordării 

Termenul de graţie reprezintă amânarea sau eşalonarea pe care judecătorul o acordă debitorului, 
pentru executarea hotărârii. 

Din punct de vedere al dreptului material, termenul de graţie este reglementat de art. 1101 alin. 2 
C. civ., care prevede că „judecătorii pot, în considerarea poziţiei debitorului, să acorde mici termene 
pentru plată şi să oprească executarea urmăririlor, lăsând lucrurile în starea în care se găsesc”. Însă, 
judecătorii vor uza de această facultate cu mare rezervă (art. 1101 alin. 3 C. civ.), astfel încât să nu fie 
prejudiciate drepturile creditorului care a câştigat procesul. Se va da un termen numai în cazul în care 
executarea imediată a hotărârii ar cauza un prejudiciu grav datornicului. 

Sub aspect procesual, art. 262 C. proc. civ. prevede că „în cazurile în care judecătorii pot da 
termen pentru executarea hotărârii, ei vor face aceasta prin chiar hotărârea care dezleagă pricina, arătând 
şi motivele pentru care au încuviinţat termenul”. 

Din interpretarea coroborată a celor două texte, în legătură cu acordarea termenului de graţie pot 


fi reţinute următoarele aspecte: 

- termenul de graţie se acordă prin hotărârea care dezleagă pricina, el neputând fi stabilit nici în 
cursul judecății şi nici după judecarea procesului“. 
debitor, instanța neputând să ia această măsură din oficiu. 

Hotărârea prin care se acordă termenul de graţie trebuie să fie temeinic motivată şi să arate 
dificultăţile în care va fi pus debitorul ca urmare a executării de îndată a obligaţiei stabilite prin hotărâre. 

B) Efecte 

1. Regula 

Dacă instanţa a acordat termen de graţie, hotărârea nu poate fi pusă în executare silită înainte de 
împlinirea termenului (art. 381 C. proc. civ.). 

2. Excepţia. Revocarea termenului 

2.1. Cazuri de revocare 

Chiar dacă s-a acordat termen de graţie, art. 382 C. proc. civ. dispune că partea care a câştigat 
poate să ceară executarea hotărârii şi înainte de împlinirea termenului: 

a) dacă datornicul a fugit; 

b) dacă datornicul risipeşte averea sa mobilă sau imobilă; 

c) dacă alţi creditori execută alte hotărâri asupra averii sale; 

d) dacă prin fapta sa el a micşorat asigurările date creditorului său, sau n-a dat asigurările 
promise ori încuviinţate sau este în stare de insolvabilitate notorie. 

Având în vedere că art. 263 C. proc. civ. prevede că datornicul căruia i s-a acordat termenul de 
graţie „nu va putea să se bucure de termenul ce i s-a dat”, la cazurile înscrise în art. 382 C. proc. civ. se 
adaugă situaţia în care debitorul este în stare de faliment sau de insolvabilitate notorie. 

În toate aceste cazuri, creditorul poate să ceară revocarea termenului de graţie. 

2.2. Procedura revocării termenului de graţie 

Cererea de revocare se adresează „instanţei care a învestit hotărârea cu formula executorie” (art. 
383 alin. 1 C. proc. civ.). 

Instanţa va hotărî de urgenţă, după ce va cita părţile în termen scurt (art. 383 alin. 1 C. proc. civ.). 
Întrucât părţile sunt citate „în termen scurt”, sunt aplicabile dispoziţiile art. 89 alin. 1 teza a Il-a C. proc. 
civ. 

În cazul când datornicul a fugit, citația i se va da la ultimul domiciliu (art. 383 alin. 2 C. proc. 
civ.). Textul face aplicarea principiului echipolenței. Prin urmare, citația comunicată la ultimul domiciliu 
al debitorului echivalează cu o citație înmânată potrivit art. 90 alin. 1 C. proc. civ. 

Dacă instanța admite cererea şi revocă termenul, pentru executare debitorul nu este somat şi nici 
nu i se comunică titlul executoriu (art. 390 alin. 2 C. proc. civ.). 

C) Inadmisibilitatea acordării termenului de grație 

În afară de cazurile prevăzute de art. 263 C. proc. civ., instanța trebuie să ţină cont şi de 
următoarele dispoziţii legale: 

- „nu sunt admise termene de graţie, nici legale, nici judecătoreşti”.- art. 97 din Legea nr. 58/1934 


asupra cambiei şi biletului la ordin, modificată prin Ordonanţa Guvernului nr. 11/1993; 


+ „Instanţa de executare nu poate eşalona plata în cursul procedurii de executare silită deoarece această facultate 
aparţine instanţei numai cu prilejul judecării fondului pricinii”.- Plen. Trib. Supr., dec. de îndrumare nr. 20/1962, 
Îndreptar..., 1983, p. 400. 

- „în obligaţiunile comerciale judecătorul nu poate acorda termenul de graţie permis de art. 1201 
din Codul civil”.- art. 44 C. com. 

De asemenea, apreciez că termenul de graţie nu poate fi acordat printr-o hotărâre executorie de 
drept, pentru că s-ar eluda dispoziţiile art. 278 C. proc. civ. După cum, dacă se admite cererea de 
executare vremelnică, în condiţiile art. 279 C. proc. civ., nu ar mai fi posibilă fixarea unui termen până la 


care debitorul să nu fie urmărit. 


2.3. Comunicarea hotărârii judecătoreşti 
Potrivit art. 261 alin. final, hotărârea se va comunica părților, în copie, în cazul în care este 


necesar pentru curgerea termenului de exercitare a apelului sau recursului. 


2.4. Efectele hotărârii judecătoreşti 
Hotărârea judecătorească produce următoarele efecte: 


a) dezînvesteşte instanţa de litigiul cu care a fost învestită prin cererea de chemare în 
judecată. 

b) hotărârea are valoarea unui înscris autentic, pentru că este întocmită în condiţiile art. 
1171 C. civ. 

Prin urmare, în privința constatărilor personale ale judecătorilor, ea face dovadă până la înscrierea 
în fals; 

c) hotărârea pronunțată asupra unei acțiuni în realizare poate fi pusă în executare silită, 
astfel încât, odată învestită cu formulă executorie, constituie titlu executoriu (art. 372 şi art. 374 
alin. 1 C. proc. civ.). 

Potrivit art. 405 alin. 1 C. proc. civ., dreptul de a cere executarea silită se prescrie în termen de 3 
ani, dacă legea nu prevede altfel. În cazul titlurilor emise în materia acţiunilor reale imobiliare, termenul 
de prescripţie este de 10 ani. 

d) ca regulă, hotărârea produce efecte retroactive, prin ea constatându-se drepturi 
preexistente. 

Dacă hotărârea este pronunţată într-o acţiune constitutivă de drepturi, efectele sale se produc 
pentru viitor. 

e) hotărârea se bucură de putere de lucru judecat. 


A) Noţiune 

În esenţă, puterea de lucru judecat a unei hotărâri judecătoreşti, semnifică faptul că o cerere nu 
poate fi judecată în mod definitiv decât o singură dată (bis de eadem re ne sit actio,) iar hotărârea este 
prezumată a exprima adevărul şi nu trebuie să fie contrazisă de o altă hotărâre (res iudicata pro veritate 
habetur). 

B) Reglementare 

Puterea de lucru judecat nu este reglementată în mod expres ca un efect al hotărârii judecătoreşti, 
ci ca o prezumție legală, prin art. 1200 pct. 4 C. civ., şi ca o excepţie procesuală, prin art. 166 C. proc. civ. 

Potrivit art. 1200 pct. 4 C. civ., „sunt prezumțţii legale acelea care sunt determinate special prin 
lege, precum puterea ce legea acordă autorităţii lucrului judecat”, iar potrivit art. 166 C. proc. civ., 
„excepţia puterii lucrului judecat se poate ridica, de părți sau de judecător, chiar înaintea instanţelor de 


recurs”. 

C) Efectele lucrului judecat 

În doctrină“ s-a arătat că efectele puterii de lucru judecat prezintă un dublu aspect: 

- un aspect negativ, pentru partea care a pierdut procesul, în sensul că nu mai poate repune în 
discuţie dreptul său într-un alt litigiu; 

- un aspect pozitiv, pentru partea care a câştigat procesul, în sensul că se poate prevala de dreptul 
recunoscut, într-o nouă judecată. 

Lucrul judecat are următoarele efecte: 

1. exclusivitatea, care face ca un nou litigiu între aceleaşi părți, pentru acelaşi obiect şi cu aceeaşi 
cauză, să nu mai fie cu putinţă; 


2. incontestabilitatea, care face ca hotărârea irevocabilă să nu mai poată fi atacată cu recurs; 


3. executorialitatea, care face ca hotărârea să poată fi pusă în executare silită la cererea părţii care 
a câştigat sau a procurorului; 

4. obligativitatea, care face ca părţile să se supună hotărârii judecătoreşti. S-a decis” că se poate 
renunţa la puterea lucrului judecat, fie prin neinvocarea ei, fie prin neexecutarea hotărârii în cadrul 
termenului de prescripţie, dar nu şi în cazul hotărârilor care produc efecte erga omnes, cum sunt cele în 
materie de stare civilă. 

D) Partea din hotărâre care intră în puterea lucrului judecat 

Faţă de efectele sus-menţionate, rezultă că partea din hotărâre care interesează lucrul judecat este 
dispozitivul, pentru că în dispozitiv este cuprinsă soluţia, iar dispozitivul este cel care se execută. 

Totuşi, trebuie recunoscut acest efect şi considerentelor, în măsura în care explică dispozitivul şi 
se reflectă în acesta. 

E) Autoritatea lucrului judecat 

În mod obişnuit, puterea de lucru judecat a unei hotărâri este invocată într-un proces ulterior, prin 
intermediul excepţiei „autorităţii lucrului judecat”, atunci când al doilea proces este între aceleaşi părți, 
are acelaşi obiect şi este întemeiat pe aceeaşi cauză (art. 1201 C. civ.). 

În acest caz, autoritatea de lucru judecat reprezintă acel efect al puterii lucrului judecat, care este 
exclusivitatea. 

Având însă în vedere şi celelalte efecte ale puterii lucrului judecat, înseamnă că cele două 
expresii, „puterea de lucru judecat” şi „autoritatea de lucru judecat”, nu sunt sinonime. „Autoritatea de 
lucru judecat” este o parte a „puterii de lucru judecat”. 

1. Elementele autorităţii de lucru judecat 

Potrivit art. 1201 C. civ., este lucru judecat atunci când a doua cerere în judecată are acelaşi 
obiect, este întemeiată pe aceeaşi cauză şi este între aceleaşi părţi, făcută de ele şi în contra lor în aceeaşi 
calitate. 

Din acest text, rezultă că elementele autorităţii de lucru judecat sunt părţile, obiectul şi cauza, 
care trebuie să fie aceleaşi în ambele cereri. 

Părţile trebuie să participe în ambele procese în aceeaşi calitate. 

A avea „aceeaşi calitate” în ambele cereri, înseamnă a figura în procese fie în calitate de titulare 
de drepturi, fie în calitate de reprezentant. Altfel spus, este avută în vedere identitatea juridică a părților, 
iar nu identitatea lor fizică, nefiind obligatoriu ca o parte să aibă în ambele procese calitatea de reclamant, 


iar cealaltă parte calitatea de pârât. 


48 A. Hilsenrad, I. Stoenescu, op. cit., p. 321. 
* Trib. Supr., sec. civ., dec. nr. 966/1973, I. G. Mihuţă, Repertoriu... pe anii 1969-1975, p. 386, nr. 187. 

Obiectul reprezintă atât pretenţia formulată prin cerere cât şi dreptul subiectiv invocat. 

Există identitate de obiect, chiar dacă acesta este formulat diferit în cele două cereri, dar scopul 
final urmărit este acelaşi. 

Cauza este fundamentul raportului juridic dedus judecății, temeiul juridic al cererii. 

Ea nu se confundă nici cu cauza acţiunii şi nici cu mijloacele de probă. 

2. Invocarea autorităţii de lucru judecat 

Autoritatea de lucru judecat se invocă pe cale de excepţie. 

Excepţia autorităţii de lucru judecat este o excepţie de fond, peremptorie şi absolută. 

3. Autoritatea de lucru judecat în civil a hotărârii penale 

Potrivit art. 22 alin. 1 C. proc. pen., hotărârea definitivă a instanţei penale are autoritate de lucru 
judecat în faţa instanţei civile care judecă acţiunea civilă, cu privire la existenţa faptei, a persoanei care a 
săvârşit-o şi a vinovăţiei acesteia. 

Prin urmare, acţiunea civilă ulterioară prin care se cere repararea prejudiciului cauzat prin 
săvârşirea infracţiunii, poate fi introdusă numai împotriva persoanei în legătură cu care s-a reţinut, prin 
hotărârea penală definitivă, săvârşirea infracțiunii respective. 

Persoana vătămată prin săvârşirea unei infracțiuni are posibilitatea să se constituie parte civilă în 
procesul penal sau poate să pretindă despăgubiri pe cale separată, în faţa instanţei civile. Pentru această a 
doua ipoteză îşi găseşte aplicare art. 22 alin. 1 C. proc. pen. Pe de altă parte, dacă persoana vătămată s-a 
constituit parte civilă în procesul penal şi instanţa penală a stabilit cuantumul despăgubirilor, operează 
puterea de lucru judecat. 

Având în vedere dispozițiile art. 22 alin. 1 C. proc. pen., are autoritate de lucru judecat în 


procesul civil numai o hotărâre judecătorească, nu şi o ordonanţă a procurorului” SĂ 


2.5. Învestirea hotărârii cu formulă executorie 

2.5.1. Cazuri în care este necesară 

După ce art. 372 C. proc. civ. prevede că executarea silită se va efectua numai în temeiul unei 
hotărâri judecătoreşti ori al unui alt înscris care, potrivit legii, constituie titlu executoriu, art. 374 alin. 1 C. 
proc. civ. precizează că nici o hotărâre judecătorească nu se va putea executa dacă nu este învestită cu 
formula executorie prevăzută de art. 269 alin. 1 C. proc. civ., afară de încheierile executorii”, de 
hotărârile executorii provizoriu şi de alte hotărâri prevăzute de lege”, care se execută fără formula 
executorie. 

2.5.2. Instanţa competentă 

Învestirea hotărârilor cu formula executorie se face de prima instanţă (art. 374 alin. 2 C. proc. 
civ.), chiar dacă hotărârea sa a fost schimbată sau modificată/casată în căile de atac, astfel încât ceea ce se 
execută este hotărârea instanţei de control judiciar. 


2.5.3. Formula executorie 


5 „Ordonanţa de scoatere de sub urmărire penală nu are caracterul unei hotărâri definitive şi, ca urmare, instanţa 
civilă este obligată să judece acţiunea civilă, stabilind ea însăşi, pe bază de probe, pe lângă prejudiciul suferit, culpa 
celui care pretinde că l-a provocat şi legătura cauzală dintre aceste elemente”.- C.S.]., sec. civ., dec. nr. 2063/1991, 
B.]./1990-1992, p. 287. 

51 Încheierea este executorie potrivit art. 1084, 114! alin. final, 200 alin. 2, 211, 213 alin. 2, 236 rap. la art. 238, 336 şi 592 
alin. 2 C. proc. civ. 

5 Hotărârea nu se învesteşte cu formulă executorie în cazurile în care legiuitorul i-a conferit acesteia valoare de titlu 
executoriu (art. 81, 460, 513, 516, 517, 577, 720° C. proc. civ.). 

Formula executorie, care nu face parte din hotărâre, se aplică pe o copie legalizată de pe hotărâre şi constă 
într-un ordin dat, în numele preşedintelui României, cu următorul conţinut prevăzut de art. 269 alin. 1 C. 
proc. civ. 

2.5.4. Procedura învestirii 

Învestirea hotărârii cu formulă executorie se face într-o procedură necontencioasă, în care se 
verifică aspectul formal al hotărârii, prin confruntarea cu exemplarul original din dosar, precum şi dacă 
hotărârea este definitivă (art. 376 alin. 1 C. proc. civ.). 

Asupra cererii, instanţa se pronunţă printr-o încheiere. 

Hotărârea învestită se va da numai părţii care a câştigat sau reprezentantului ei (art. 269 alin. 2 C. 
proc. civ.). 

Împrejurarea că prin hotărârea a cărei învestire se urmăreşte s-a acordat termen de graţie, nu 
constituie un impediment pentru admiterea cererii de învestire. Soluţia se impune întrucât art. 383 C. 
proc. civ. prevede că revocarea termenului de graţie este dispusă de instanţa care a învestit hotărârea cu 
formulă executorie, ceea ce înseamnă că revocarea este ulterioară învestirii. Totuşi, câtă vreme nu s-a 


împlinit termenul de plată, hotărârea nu poate fi pusă în executare silită. 


2.6. Execuţia vremelnică 


2.6.1. Noţiune. Forme 

Pentru a fi pusă în executare o hotărâre judecătorească trebuie să fie cel puţin definitivă. 

Prin abatere de la regula că numai o hotărâre definitivă este susceptibilă de executare, legiuitorul 
reglementează execuţia vremelnică sau provizorie, a unei hotărâri nedefinitive. 

Execuţia vremelnică poate îmbrăca una din următoarele forme: execuţia vremelnică de drept (art. 
278 C. proc. civ.) şi execuţia vremelnică judecătorească (art. 279 C. proc. civ.). 

2.6.2. Execuţia vremelnică de drept 

Cazurile în care hotărârea este executorie de drept sunt limitativ prevăzute în art. 278 C. proc. 
civ.. 

2.6.2. Execuția vremelnică judecătorească 

2.6.2.1. Cazuri când poate fi acordată 

Art. 279 alin. 1 C. proc. civ. arată că instanța poate încuviința executarea vremelnică a hotărârilor 
privitoare la bunuri, ori de câte ori va aprecia că măsura este necesară față de: 

- temeinicia vădită a dreptului; 

- starea de insolvabilitate a debitorului; 

- existența unei primejdii vădite în întârziere. 

2.6.2.2. Cazuri când nu poate fi acordată 

Potrivit art. 279 alin. 2 C. proc. civ., executarea vremelnică nu se poate încuviința: 

1. în materie de strămutare de hotare, desființare de construcții, plantații sau a oricăror lucrări 
având o aşezare fixă; 

2. când prin hotărâre se dispune întabularea unui drept sau radierea lui din cartea funciară. 

2.6.2.3. Procedura de încuviințare a execuției vremelnice 

A) În primă instanță 

Execuția vremelnică poate fi solicitată prin cerere scrisă sau verbală, până la închiderea 


dezbaterilor (art. 279 alin. 3 C. proc. civ.) în primă instanță. 

Instanţa va putea obliga la darea unei cauţiuni (art. 279 alin. 1 teza a Il-a C. proc. civ.). Din 
expresia folosită de legiuitor —,„va putea”-, se desprinde concluzia că depunerea cauţiunii nu este 
obligatorie. 

B) În apel 

Dacă cererea a fost respinsă de prima instanţă, ea poate fi făcută din nou în apel (art. 279 alin. 4 
C. proc. civ.). Prin urmare, cererea nu poate fi făcută direct în apel, ci poate fi reiterată în apel, dacă prima 
instanţă a respins-o. 

Deşi textul nu prevede, apreciez că şi în apel cererea poate fi făcută până la închiderea 
dezbaterilor. 

Dacă prima instanţă a acordat un termen de graţie, potrivit art. 262 C. proc. civ., instanţa de apel 
nu poate admite cererea de încuviinţare a execuţiei vremelnice întrucât aceasta ar echivala cu o revocare a 
termenului de executare a hotărârii. Or, decăderea debitorului din beneficiul termenului poate fi dispusă 
numai în cazurile prevăzute de art. 263 şi 382 C. proc. civ. 

2.6.3. Suspendarea execuţiei vremelnice 

Indiferent dacă execuţia vremelnică este de drept sau judecătorească, ea poate fi suspendată în 
condiţiile art. 280 C. proc. civ. 

Competența suspendării aparține instanţei de apel. 

Cererea se depune la prima instanţă sau instanţa de apel, în care caz se va alătura în copie 
legalizată dispozitivul hotărârii (art. 280 alin. 2 C. proc. civ.). 

Cererea de suspendare se va judeca de instanţa de apel. Dispoziţiile art. 403 alin. 3 sunt aplicabile 
(art. 280 alin. 3 C. proc. civ.), ceea ce înseamnă că instanţa se pronunţă asupra cererii de suspendare a 
execuţiei vremelnice prin încheiere care poate fi atacată separat cu recurs. 

Suspendarea va putea fi încuviinţată numai cu dare de cauţiune, al cărei cuantum îl va fixa 
instanţa (art. 280 alin. 4 C. proc. civ.). 

Potrivit art. 280 alin. final C. proc. civ., până la dezlegarea cererii de suspendare, aceasta va putea 
fi încuviinţată vremelnic, prin ordonanţă preşedinţială, chiar înainte de sosirea dosarului, cu depunerea 


unei cauţiuni. 


2.7. Îndreptarea, lămurirea şi completarea hotărârii 

2.7.1. Îndreptarea hotărârii 

A) Când se poate dispune 

Potrivit art. 281 alin. 1 C. proc. civ., erorile sau omisiunile cu privire la numele, calitatea şi 
susţinerile părţilor sau cele de calcul”, precum şi orice alte erori materiale” din hotărâri sau încheieri”” 


pot fi îndreptate din oficiu sau la cerere. 


5 „Dacă cererea de obligare la plata cheltuielilor de judecată nu s-a încuviinţat ori instanţa a omis să se pronunţe în 
legătură cu o astfel de cerere, procedura remedierii greşelii pe calea prevăzută de art. 281 C. proc. civ. sau pe cea 
prevăzută de art. 318 alin. 1 teza I C. proc. civ. este nelegală, deoarece este vorba de o greşeală de judecată, nicidecum 
de o eroare materială de ordin procedural” - T. Pungă, op. cit., Dreptul nr. 12/2000, p. 61-74. 

5 „Prin cererea de îndreptare a erorii materiale, reclamanta nu poate obţine completarea elementelor de identificare a 
persoanei pârâtului, cu inițiala tatălui, dacă prin aceasta se urmăreşte, în realitate, schimbarea persoanei pârâtului 
din dispozitivul hotărârii judecătoreşti, supusă îndreptării pe această cale”. C. A. Bucureşti, sec. a III-a civilă, dec. nr. 
2337/1999, Culegere de practică judiciară în materie civilă pe anul 1999, p. 305; „Faptul că una din persoanele 
chemate în judecată nu a mai figurat în proces cu ocazia rejudecării cauzei în fond după casare şi nici în căile de atac 
ulterioare, fiind omisă şi din dispozitivul acestor hotărâri, nu îndreptățește instanţa a cărei hotărâre a devenit 
irevocabilă să completeze dispozitivul acesteia, în baza unei simple cereri, cu numele persoanei omise. Aceasta 

Pentru a fi îndreptate, erorile sau omisiunile nu trebuie să existe neapărat în dispozitivul hotărârii 
sau al încheierii. În aceeaşi măsură, sunt supuse prevederilor acestui text şi erorile sau omisiunile din 
practica sau considerente. 

Cererea de îndreptare, chiar dacă este privitoare la o hotărâre susceptibilă de executare, poate fi 
făcută oricând, iar nu doar în cadrul termenului de prescripţie a dreptului de a cere executarea silită. 

Îndreptarea poate fi dispusă la cererea oricărei persoane interesate sau din oficiu. 

B) Procedura îndreptării 

1. Aspecte privitoare la instanţă 

Cererea de îndreptare este o cerere incidentală, de competenţa instanţei care a dat hotărârea sau 
încheierea a cărei îndreptare se urmăreşte. 

Având această natură, ea va fi soluţionată de un complet în compunerea prevăzută de lege pentru 
darea hotărârii în pricina respectivă. 

Nu este însă obligatoriu să participe la judecată aceiaşi judecători care au pronunţat hotărârea, 
pentru că în această situaţie nu este aplicabil principiul continuității, care impune ca hotărârea să fie 
pronunţată de aceiaşi judecători care au participat la dezbaterea pricinii în fond. 

2. Aspecte privitoare la părți 

Potrivit art. 281 alin. 2 teza a Il-a C. proc. civ., părțile vor fi citate numai dacă instanţa socoteşte 
că este necesar să dea anumite lămuriri. 

Rezultă că regula o constituie necitarea părților. 

În procedura îndreptării, părţile se vor numi la fel ca şi în pricina în care s-a dat încheierea sau 
hotărârea în legătură cu care se solicită îndreptarea, tocmai pentru că cererea de îndreptare este o cerere 
incidentală. 

3. Aspecte privitoare la hotărâre 

Conform art. 281 alin. final C. proc. civ., îndreptarea se va face în ambele exemplare ale hotărârii. 

4, Actul de procedură prin care este soluţionată cererea 

Potrivit art. 281 alin. 2 teza I C. proc. civ., instanţa se pronunţă prin încheiere dată în camera de 
consiliu. 

Faţă de dispoziţiile art. 121 alin. final C. proc. civ., numai judecata cererii de îndreptare se face în 
camera de consiliu. Pronunţarea încheierii are loc în şedinţă publică. 


5. Calea de atac 


deoarece lipsa numelui acestei persoane din dispozitivul a cărei rectificare se solicită nu reprezintă o eroare materială 
în sensul art. 281 C. proc. civ., ci rezultatul neparticipării sale ca parte în proces”.- C. A. Bucureşti, sec. a IV-a civilă, 
dec. nr. 2743/2000, Culegere de practică judiciară în materie civilă pe anul 2000, p. 297; „Omisiunea instanţei de a 
indica în dispozitivul hotărârii pronunţate, locul situării terenului în litigiu, nu are caracterul unei greşeli materiale, 
în sensul art. 281 C. proc. civ., întrucât presupune o completare a dispozitivului hotărârii”.- C. A. Bucureşti, sec. a I- 
a civilă, dec. nr. 3251/2000, Culegere de practică judiciară în materie civilă pe anul 2000, p. 300; „Înlocuirea 
numerotării camerelor care i-au fost atribuite recurentei -lotul compus din camerele C 3, C 4 şi hol 2- cu C 1 şi C 2, 
camere incluse în lotul pârâtului potrivit notării iniţiale, înseamnă de fapt a schimba lotizarea operată de instanţă, 
prin substituirea între ele a unor părţi din loturile atribuite părţilor. În realitate, nu există nici o eroare materială, 
deoarece nu prezintă relevanţă notarea iniţială a părţilor componente ale imobilului din moment ce atribuirea s-a 
fundamentat pe o altă notare, consemnată de expert, referitoare la întregul imobil supus partajului”.- C. A. Iaşi, dec. 
civ. nr. 1250/2000, Jurisprudenţa pe anul 2000, p. 224. 

5 „Încheierea prin care s-a dispus suspendarea judecății contestaţiei la executare în temeiul dispoziţiilor art. 244 pct. 1 
C. proc. civ. - motivat de faptul că s-a formulat cerere de strămutare a judecării cauzei- nu poate fi îndreptată în 
temeiul art. 281 C. proc. civ., deoarece omisiunea pronunțării asupra cererii de suspendare a executării silite, nu 
poate fi asimilată unei greşeli materiale ci reprezintă o greşeală de judecată”.- C. A. Iaşi, dec. civ. nr. 396/1999, 
Jurisprudenţa pe anul 1999, p. 183. 

Faţă de dispoziţiile art. 281° alin. 1 C. proc. civ., încheierea pronunţată în temeiul art. 281 C. 
proc. civ. este supusă aceloraşi căi de atac ca şi hotărârea în legătură cu care s-a solicitat îndreptarea. 
Apreciez că şi durata termenului de exercitare a căii de atac este cea prevăzută pentru hotărârea a 


cărei îndreptare s-a solicitat. 


2.7.2. Lămurirea hotărârii 

Potrivit art. 281! C. proc. civ., în cazul în care sunt necesare lămuriri cu privire la înţelesul, 
întinderea sau aplicarea dispozitivului hotărârii ori acesta cuprinde dispoziţii potrivnice, părțile pot cere 
instanţei care a pronunţat hotărârea să lămurească dispozitivul sau să înlăture dispoziţiile potrivnice. 
Cererea poate fi formulată oricand. 

Ca atare, spre deosebire de îndreptare, lămurirea hotărârii poate fi dispusă numai la cererea 
părților. 

Prin lămurirea hotărârii nu poate fi modificat dispozitivul, ci se clarifică, se interpretează doar 
măsurile dispuse de instanţă prin hotărârea a cărei lămurire se doreşte. 

Cererea se rezolvă de urgenţă, prin încheiere dată în camera de consiliu, cu citarea părților (art. 
281! alin. 2 C. proc. civ.). 

Încheierea se va ataşa la hotărâre, atât în dosarul cauzei, cât şi în dosarul de hotărâri al instanţei. 

Pentru soluţionarea acestei cereri, ca de altfel, şi a celei de îndreptare, nu se formează un dosar 
distinct, ci cererea este înregistrată în dosarul în care s-a dat încheierea sau hotărârea vizată. 

Faţă de dispoziţiile art. 281° C. proc. civ., încheierea este supusă aceloraşi căi de atac ca şi 


hotărârea în legătură cu care s-a solicitat lămurirea. 


2.7.3. Completarea hotărârii 

A) Categorii de hotărâri care pot fi completate 

Conform art. 281” alin. 1 C. proc. civ., dacă prin hotărârea dată instanţa a omis să se pronunțe 
asupra unui capăt de cerere principal sau accesoriu ori asupra unei cereri conexe sau incidentale, se poate 
cere completarea hotărârii în acelaşi termen în care se poate declara, după caz, apel sau recurs împotriva 
acelei hotărâri, iar în cazul hotărârilor date în fond după casarea cu reţinere, în termen de 15 zile de la 
pronunțare. 

Se procedează la completarea hotărârii numai în caz de minus petita, atunci când instanţa a omis 
să se pronunţe asupra unei cereri principale sau accesorii ori asupra unei cereri conexe sau incidentale. 

Se poate cere completarea hotărârii şi atunci când instanţa a omis să se pronunţe asupra cererilor 
martorilor, experţilor, traducătorilor, interpreţilor sau apărătorilor, cu privire la drepturile lor (art. 2817 
alin. 3 C. proc. civ.). 

B) Procedura de judecată 

Aşa cum rezultă din art. 281° alin. 1 C. proc. civ., cererea de completare poate fi făcută în 
acelaşi termen în care se poate declara apel sau recurs împotriva hotărârii, iar în cazul hotărârii date 
de instanţa de recurs după casare cu reţinere, în 15 zile de la pronunțare. 

Cererea se soluţionează de urgenţă, cu citarea părţilor, prin hotărâre care se va ataşa atât în 
dosarul cauzei cât şi în dosarul de hotărâri al instanţei (art. 281” alin. 2 C. proc. civ.). 

În lipsa unui text care să prevadă altfel, aşa cum fac art. 281 şi 281', judecata se va desfăşura în 


şedinţă publică. 

Conform art. 281° C. proc. civ., hotărârea ce se va pronunţa este supusă aceloraşi căi de atac ca şi 
hotărârea în legătură cu care s-a solicitat completarea. Părţile nu pot fi obligate la plata cheltuielilor legate 
de completare. 

